Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 18-7-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Γ΄ συνεδριάσεώς του, της Πέμπτης 18 Ιουλίου 2019 (μεσημέρι) σε ό,τι αφορά την εκλογή Α΄, Β΄, Γ΄ Αντιπροέδρων, δύο Κοσμητόρων και τεσσάρων Γραμματέων από τη Συμπολίτευση, την εκλογή Δ΄ Αντιπροέδρου, ενός Κοσμήτορα και ενός Γραμματέα από την Αξιωματική Αντιπολίτευση, την εκλογή Ε΄ Αντιπροέδρου και ενός Γραμματέα από τη δεύτερη σε δύναμη Κοινοβουλευτική Ομάδα της Αντιπολίτευσης, την εκλογή ΣΤ΄ Αντιπροέδρου από την τρίτη σε δύναμη Κοινοβουλευτική Ομάδα της Αντιπολίτευσης, την εκλογή Ζ΄ Αντιπροέδρου από την τέταρτη σε δύναμη Κοινοβουλευτική Ομάδα της Αντιπολίτευσης και την εκλογή Η΄ Αντιπροέδρου από την πέμπτη σε δύναμη Κοινοβουλευτική Ομάδα της Αντιπολίτευσης.]] Κυρίες και κύριοι συνάδελφοι, πριν εισέλθουμε στην ειδική ημερήσια διάταξη, θα προχωρήσουμε στην ορκωμοσία του συναδέλφου κ. Νικόλαου - Γεωργίου Δένδια, ο οποίος ανακηρύχθηκε Βουλευτής στις εκλογές της 7ης Ιουλίου 2019. Καλείται ο συνάδελφος κ. Νικόλαος - Γεώργιος Δένδιας να προσέλθει και να δώσει τον νενομισμένο από το Σύνταγμα και τον Κανονισμό της Βουλής όρκο ενώπιον του εκπροσώπου της Εκκλησίας. [[Στο σημείο αυτό προσέρχεται ο Βουλευτής κ. Νικόλαος - Γεώργιος Δένδιας και δίνει τον παρακάτω όρκο:]] «Ορκίζομαι στο όνομα της Αγίας και Ομοούσιας και Αδιαίρετης Τριάδος να είμαι πιστός στην πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου».)
Άξιος, άξιος!
Κυρίες και κύριοι συνάδελφοι στο σημείο αυτό θα μου επιτρέψετε να ανακοινώσω κάποιες επιστολές που έχουν έρθει στο Προεδρείο από τα κόμματα. Από τον ΣΥΡΙΖΑ: «Αξιότιμε κύριε Πρόεδρε, σας ενημερώνω ότι η σειρά Κοινοβουλευτικών Εκπροσώπων είναι η ακόλουθη: Α΄ Κοινοβουλευτικός Εκπρόσωπος κ. Ευκλείδης Τσακαλώτος, Β΄ Κοινοβουλευτικός Εκπρόσωπος κ. Δημήτρης Τζανακόπουλος και Γ΄ Κοινοβουλευτικός Εκπρόσωπος η κ. Μαριλίζα Ξενογιαννακοπούλου. Με εκτίμηση, ο Πρόεδρος της Κοινοβουλευτικής Ομάδας του ΣΥΡΙΖΑ, Αλέξης Τσίπρας». Από τον ΣΥΡΙΖΑ πάλι: «Αξιότιμε κύριε Πρόεδρε, σας ενημερώνω ότι Γραμματέας της Κοινοβουλευτικής Ομάδας του ΣΥΡΙΖΑ ορίστηκε η κ. Όλγα Γεροβασίλη, Βουλευτής Άρτας. Με εκτίμηση, ο Πρόεδρος της Κοινοβουλευτικής Ομάδας του ΣΥΡΙΖΑ, Αλέξης Τσίπρας.» Από το Κίνημα Αλλαγής: «Κύριε Πρόεδρε, σας γνωρίζω ότι σύμφωνα με το άρθρο 17, παράγραφος 2 του Κανονισμού της Βουλής Κοινοβουλευτικός Εκπρόσωπος του Κινήματος Αλλαγής ορίζεται ο Βουλευτής κ. Ανδρέας Λοβέρδος. Με εκτίμηση, Φώφη Γεννηματά». Από το Κίνημα Αλλαγής: «Κύριε Πρόεδρε, σας γνωρίζω ότι Γραμματέας της Κοινοβουλευτικής Ομάδας του Κινήματος Αλλαγής εκλέχθηκε ο Βουλευτής κ. Βασίλειος Κεγκέρογλου. Με εκτίμηση, Φώφη Γεννηματά.»
Κυρίες και κύριοι συνάδελφοι, πριν συνεχίσουμε, επιτρέψτε μου να σας ενημερώσω για το χθεσινό συμβάν με τον σεισμό. Η Βουλή επλήγη, όπως όλη η Αττική από τον σεισμό, αλλά οφείλω να πω ότι τόσο η Υπηρεσία Πολιτικής Σχεδίασης Εκτάκτου Ανάγκης όσο και η Τεχνική Υπηρεσία ανταποκρίθηκαν άμεσα στο καθήκον τους. Το συμπέρασμα έως τώρα είναι ότι η Βουλή δεν έχει το παραμικρό, άξιο λόγου, πρόβλημα. Ο βρεφονηπιακός σταθμός ακολούθησε το σχέδιο αντιμετώπισης εκτάκτων αναγκών. Εκκενώθηκε ήρεμα ο σταθμός. Τα βρέφη και τα νήπια πήγαν στον χώρο συγκέντρωσης και παραδόθηκαν ασφαλώς στους γονείς. Πριν λίγο έλαβα ένα σημείωμα από τον προϊστάμενο της Διεύθυνσης Τεχνικών Υπηρεσιών της Βουλής κ. Πολυχρονόπουλο, που μου λέει ότι αμέσως μετά τον σεισμό, στις 14.13΄ χθες, η Διεύθυνση Τεχνικών Υπηρεσιών ενεργοποιήθηκε για τον έλεγχο των κτηρίων ιδιοκτησίας ή χρήσης της Βουλής. Τέσσερις μηχανικοί ήλεγξαν το Μέγαρο της Βουλής, όλα τα δομικά στοιχεία σε γραφεία, στην Ολομέλεια, στον παιδικό σταθμό, στη στέγη του Μεγάρου. Δεν διαπιστώθηκε μέχρι στιγμής κάποιο ανησυχητικό εύρημα ούτε υπήρξε κάποιου είδους αναφορά για σοβαρές ζημιές. Οι έλεγχοι συνεχίζονται. Διαβάζω: «Καταλήγοντας, κύριε Πρόεδρε, εκτιμούμε από τους μέχρι τώρα ελέγχους πως τα εν λόγω κτήρια…», εννοεί εκτός από το Κοινοβούλιο κι άλλα κτήρια που είναι στην ιδιοκτησία της Βουλής, στη Λένορμαν, στην Αμαλίας και αλλού, «…είναι λειτουργικά και μπορούν να πραγματοποιηθούν οι προγραμματιζόμενες κοινοβουλευτικές διαδικασίες από σήμερα στο Μέγαρο της Βουλής. Ο προϊστάμενος της Διεύθυνσης Τεχνικών Υπηρεσιών, Πολυχρονόπουλος Παναγιώτης». Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Αντικείμενο της σημερινής συνεδρίασης είναι η ανάγνωση και συζήτηση επί των Προγραμματικών δηλώσεων της Κυβερνήσεως. Η συζήτηση θα αρχίσει με την ανάγνωση των Προγραμματικών Δηλώσεων της Κυβέρνησης από τον Πρωθυπουργό. Θα διεξαχθεί σύμφωνα με τις διατάξεις των άρθρων 84 του Συντάγματος και 141 του Κανονισμού της Βουλής σε συνδυασμό και με ανάλογη εφαρμογή των άρθρων 96, παράγραφοι 2 και 97 του Κανονισμού της Βουλής και δεν μπορεί να παραταθεί περισσότερο από τρεις μέρες από την έναρξή της. Θα ήθελα να σας ενημερώσω στο σημείο αυτό ότι, ακριβώς λόγω του ότι το Σύνταγμα και ο Κανονισμός προβλέπουν τριήμερη διεξαγωγή, συζητήσαμε με τον κύριο Πρωθυπουργό και μου ζήτησε να έχουμε κυριολεκτικά τριήμερη διεξαγωγή, κυρίως με στόχο να μιλήσουν όσο το δυνατόν περισσότεροι Βουλευτές. Συνήθως το τριήμερο μετατρέπεται σε διήμερο, δεδομένου ότι ο Πρωθυπουργός μιλάει πρώτος και εν συνεχεία πάμε την επόμενη μέρα για όλους τους άλλους και τη μεθεπόμενη. Άρα είναι δύο οι μέρες που μένουν. Έτσι προτείνουμε σήμερα να συνεχιστεί η συνεδρίαση μετά τον Πρωθυπουργό και να μην πάμε την επόμενη μέρα, με στόχο να μιλήσουν όσο το δυνατόν περισσότεροι Βουλευτές. Αντιλαμβανόμεθα ότι οι προγραμματικές δηλώσεις είναι της Κυβέρνησης γι' αυτό και η πείρα μας λέει ότι δεν μιλάνε πάρα πολλοί Βουλευτές σ' αυτές τις συνεδριάσεις. Ωστόσο, θα επιχειρήσουμε να προσεγγίσουμε έναν αριθμό εύλογο των εκατό Βουλευτών, για να έχουν τη δυνατότητα όσο το δυνατόν περισσότεροι συνάδελφοι να μιλήσουν. Η ψηφοφορία για την παροχή ψήφου εμπιστοσύνης στην Κυβέρνηση είναι πάντοτε ονομαστική δι' εκφωνήσεως και διεξάγεται αμέσως μόλις τελειώσει η συζήτηση επί των προγραμματικών δηλώσεων και το αργότερο ως τη δωδεκάτη νυχτερινή της τρίτης ημέρας από την έναρξη της συζήτησης, δηλαδή, εν προκειμένω τη Δευτέρα 22 Ιουλίου 2019. Σε αυτήν ψηφίζουν και οι Υπουργοί και Υφυπουργοί, εφόσον είναι μέλη της Βουλής. Η Κυβέρνηση απολαύει της εμπιστοσύνης της Βουλής, αν η πρόταση εμπιστοσύνης εγκριθεί από την απόλυτη πλειοψηφία των παρόντων Βουλευτών, η οποία όμως δεν επιτρέπεται να είναι μικρότερη από τα 2/5 του όλου αριθμού των Βουλευτών. Ειδικότερα ως προς την οργάνωση, θα πρότεινα την ακόλουθη διαδικασία. Ο Πρόεδρος της Κυβερνήσεως κ. Κυριάκος Μητσοτάκης θα αναγνώσει τις Προγραμματικές Δηλώσεις και στη συνέχεια θα υπάρξει ένας πρώτος κύκλος κατά προτεραιότητα ομιλητών που θα λάβουν τον λόγο ως εισηγητές εκπροσωπώντας τις ισάριθμες, έξι εν προκειμένω, Κοινοβουλευτικές Ομάδες. Κατόπιν θα τοποθετηθούν οι Πρόεδροι των Κοινοβουλευτικών Ομάδων εφόσον το επιθυμούν. Οι Κοινοβουλευτικές Ομάδες έχουν υποβάλει κατάλογο με ομιλητές όπως προβλέπει το άρθρο 65, παράγραφος 5 του Κανονισμού της Βουλής. Η αρμόδια υπηρεσία έχει καταρτίσει έναν ενιαίο κατάλογο ο οποίος περιλαμβάνει τους Βουλευτές της Συμπολίτευσης οι οποίοι εναλλάσσονται με τους Βουλευτές της Αντιπολίτευσης, για να τηρηθεί η κατ' αναλογία της δύναμης των Κοινοβουλευτικών Ομάδων εκπροσώπηση με δέκα κύκλους ομιλητών. Θα αποτελείται από έντεκα Βουλευτές ο κάθε κύκλος. Αυτοί οι έντεκα Βουλευτές κατανέμονται ως εξής: πέντε Βουλευτές από την Κοινοβουλευτική Ομάδα της Νέας Δημοκρατίας, τρεις Βουλευτές από την Κοινοβουλευτική Ομάδα του Συνασπισμού Ριζοσπαστικής Αριστεράς, μία ή ένας Βουλευτής από την Κοινοβουλευτική Ομάδα του Κινήματος Αλλαγής, μία ή ένας Βουλευτής από την Κοινοβουλευτική Ομάδα του Κομμουνιστικού Κόμματος Ελλάδας και διαδοχικά ανά κύκλο, μία ή ένας Βουλευτής από την Κοινοβουλευτική Ομάδα Ελληνική Λύση και μία ή ένας Βουλευτής από την Κοινοβουλευτική Ομάδα ΜέΡΑ25. Η διάρκεια ομιλίας των εγγεγραμμένων στον κατάλογο ομιλητών προτείνω να είναι έξι λεπτά, των Υπουργών δώδεκα λεπτά, των Αναπληρωτών Υπουργών δέκα λεπτά και των Υφυπουργών επτά λεπτά, κατ' ανάλογη εφαρμογή του άρθρου 97 του Κανονισμού της Βουλής. Προτείνω να λαμβάνει τον λόγο Υπουργός ανά τέσσερις Βουλευτές ομιλητές, όπως έχει γίνει και κατά το παρελθόν. Ο χρόνος ομιλίας των Προέδρων των Κοινοβουλευτικών Ομάδων ορίζεται από το άρθρο 97 του Κανονισμού. Ειδικότερα, η διάρκεια αγορεύσεως του Πρωθυπουργού και του Αρχηγού της Αξιωματικής Αντιπολίτευσης είναι μέχρι είκοσι λεπτά και μέχρι δεκαπέντε λεπτά για τους Προέδρους των υπολοίπων τεσσάρων Κοινοβουλευτικών Ομάδων, προφανώς με ανοχή πάντα στον χρόνο κατά την ανάπτυξη των θέσεων τους. Οι Κοινοβουλευτικοί Εκπρόσωποι δικαιούνται να λάβουν τον λόγο έως τρεις φορές και ειδικότερα δέκα λεπτά στην πρωτολογία, πέντε λεπτά στη δευτερολογία και τρία λεπτά στην τριτολογία, όπως ορίζεται στο άρθρο 97 του Κανονισμού. Θα πρότεινα, όπως συνηθίζεται σε αυτήν τη διαδικασία, να μην δεχτούμε περιορισμό χρόνου ομιλίας σε περίπτωση που προηγηθεί ομιλία του Προέδρου της Κοινοβουλευτικής τους Ομάδος, όπως προβλέπεται στο άρθρο 167 παράγραφος 2 του Κανονισμού της Βουλής. Για τους Κοινοβουλευτικούς Εκπροσώπους προτείνω να λάβουν τον λόγο σε έναν ιδιαίτερο κύκλο, μετά την ολοκλήρωση της ομιλίας των τριών - από τους έντεκα - πρώτων κύκλων ομιλητών και πέραν του κατά προτεραιότητα κύκλου. Ο Πρωθυπουργός, οι Πρόεδροι των Κοινοβουλευτικών Ομάδων και οι Υπουργοί σύμφωνα με το Σύνταγμα και τον Κανονισμό έχουν δικαίωμα να παρεμβαίνουν όποτε το επιθυμούν. Σας υπενθυμίζω επίσης ότι κατά κοινοβουλευτική πρακτική, όταν παρεμβαίνει Υπουργός, είθισται να μην ακολουθεί Βουλευτής της Συμπολίτευσης. Οπότε σε κάθε τέτοια περίπτωση θα υπάρχει και μια ανάλογη προσαρμογή του καταλόγου, ώστε να εξασφαλίζεται απολύτως η εναλλαγή, χωρίς όμως να επηρεαστεί τελικώς η κατ' αναλογία της δύναμης των Κοινοβουλευτικών Ομάδων τελική εκπροσώπηση των Βουλευτών. Τυχόν αλλαγές στη σειρά των εγγεγραμμένων ομιλητών θα πρέπει να γίνονται σε εξαιρετικές περιπτώσεις, μετά τη σύνταξη του καταλόγου με έγγραφο του Γενικού Γραμματέα της Κοινοβουλευτικής Ομάδος στην οποία ανήκουν οι Βουλευτές, το οποίο έγγραφο θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής έως τη λήξη της δεύτερης συνεδρίασης. Δέχεται η Βουλή την πρόταση, όπως τη διατύπωσα;
Συνεπώς το Σώμα συμφωνεί ομοφώνως. Ο Πρόεδρος της Κυβερνήσεως, κ. Κυριάκος Μητσοτάκης έχει τον λόγο.
Σας ευχαριστώ. Εκατοντάδες φορές έχω ανέβει σε αυτό το Βήμα, αλλά δεν σας κρύβω, κυρίες και κύριοι συνάδελφοι, ότι σήμερα είναι μια ιδιαίτερη στιγμή. Κυρίες και κύριοι Βουλευτές, παίρνω σήμερα τον λόγο με την ελπίδα να κάνω μια νέα αρχή στην πολιτική μας ζωή. Οι εκλογές της 7ης Ιουλίου έκλεισαν μια δεκαετία οικονομικής, κοινωνικής, αλλά και πολιτισμικής οπισθοδρόμησης. Έκλεισαν τον κύκλο της κρίσης, μαζί με τους οδυνηρούς μύθους αλλά και τα κρίσιμα διδάγματά της. Ταυτόχρονα όμως, οι Έλληνες άνοιξαν ένα παράθυρο σε μια νέα εποχή, γιατί με τη ψήφο τους δεν άλλαξαν απλά μια κυβέρνηση. Ξεπέρασαν μια ολόκληρη ιστορική φάση. Δεν καταδίκασαν μόνο το ψεύδος της αντιμνημονιακής προσδοκίας. Απαίτησαν τη θεμελίωση μιας νέας πραγματικότητας, που να απαντά επιτέλους στα αληθινά ζητούμενα της πατρίδας μας, συγχρονίζοντάς την με την αναπτυγμένη Ευρώπη. Η λαϊκή αυτή εντολή υπήρξε σαφής και πεντακάθαρη. Είναι καιρός η αυτοδύναμη Ελλάδα να πάει μπροστά, με ενότητα, πρόγραμμα και σκληρή δουλειά. [[Χειροκροτήματα από την πτέρυγα της Νέας Δημοκρατίας]] Η Κυβέρνησή μου και εγώ προσωπικά θα τιμήσουμε στο ακέραιο αυτή την εντολή. Ανταποκρινόμαστε στην επιθυμία που πολλοί αποκαλούν, κύριε Πρόεδρε, «νέα κανονικότητα», την εννοούν, όμως, ως πρόοδο και όχι ως επιστροφή σε παλιές παθογένειες. Δεν θα μετρηθούμε με τους αντιπάλους μας, αλλά με τα προβλήματα της κοινωνίας. Άλλωστε, ο ελληνικός λαός αποφάσισε στις εκλογές. Πυξίδα μας παραμένει η συμφωνία αλήθειας που υπογράψαμε με τον ελληνικό λαό. Ό,τι είπαμε θα το κάνουμε και θα το κάνουμε μαζί με τους πολίτες και θα το κάνουμε και πιο γρήγορα, γιατί το μέλλον δεν μπορεί να περιμένει, γιατί η κοινωνία δεν θέλει να ακούσει άλλα λόγια, θέλει να δει αποτελέσματα. Όπλο μας είναι το καθαρό σχέδιο και διαρκής στόχος μας η ανάπτυξη για πολλές και καλές δουλειές, για την αναγέννηση της μεσαίας τάξης και την παραγωγή πλούτου υπέρ όλων. Και αυτά δεν θα τα φέρει κανένας πολιτικός μεσσίας. Φιλοδοξία μου είναι να λειτουργήσω ως καταλύτης, απελευθερώνοντας τις δημιουργικές δυνάμεις της ελληνικής κοινωνίας, γιατί μόνο έτσι και μόνο τότε θα απελευθερωθούμε πραγματικά από τα μνημόνια, αντιμετωπίζοντας τις αληθινές αιτίες της κρίσης, όχι μόνο την κορυφή του παγόβουνου, με τολμηρές κεντρικές επιλογές, αλλά και με μικρές καθημερινές επαναστάσεις που πρέπει να τις κάνει ο κάθε Έλληνας, η κάθε Ελληνίδα και θα τις κάνει με αγάπη για την πατρίδα. Αυτός ο νέος πατριωτισμός θα είναι η σημαία μας για την Ελλάδα του 21ου αιώνα, ένα ρεύμα προόδου, που, χωρίς να υποτιμά τις διαφορές, θα προτάσσει την ενότητα, που θα κοιτά λιγότερο αριστερά ή δεξιά και περισσότερο μπροστά. Ξέρουμε ότι οι Έλληνες θέλουν πάνω από όλα ρήξη με το παρελθόν, θέλουν μια Κυβέρνηση που να μπορεί να αποδείξει στην πράξη, και όχι μόνο στα λόγια, ότι η Ελλάδα μπορεί. Διότι, θα το ξαναπώ, ως Πρωθυπουργός θα επιδιώξω - και νομίζω ότι πρέπει να το επιδιώξουμε όλοι σε αυτή την Αίθουσα - η πολιτική να αναβαθμιστεί στα μάτια των εκατομμυρίων συμπολιτών μας που απείχαν από τις κάλπες στα χρόνια της κρίσης. Ως Αρχηγός της παράταξής μου θα εξακολουθώ να διεκδικώ την εμπιστοσύνη όλων, να τιμώ όσους μάς ψήφισαν, να δικαιώσω τους πολλούς συμπολίτες μας που μας εμπιστεύθηκαν για πρώτη φορά, αλλά και να πείθω με το έργο μου όσους είναι ακόμα επιφυλακτικοί απέναντί μας, γιατί η πρόοδος της χώρας είναι υπόθεση εθνική και σε αυτή την προσπάθεια θέλω όσο το δυνατόν περισσότερους δίπλα μου. Το βάρος της ευθύνης που αναλαμβάνω είναι μεγάλο. Έχω την τιμή, όμως, να ηγούμαι ενός λαού πολυμήχανου, προκομμένου, περήφανου, που δεν λύγισε μπροστά σε πρωτοφανείς δυσκολίες και που τώρα είναι έτοιμος να κάνει το μεγάλο άλμα στο μέλλον, να αφήσει πίσω του τις δυσκολίες, να ατενίσει έναν κόσμο που αλλάζει, με σιγουριά και με αυτοπεποίθηση. Σε κάποιους το έργο αυτό μπορεί να φαντάζει τιτάνιο. Κάποιοι ίσως να αναπολούν την επιστροφή σε ένα παρελθόν πλαστής ευδαιμονίας, στο οποίο ούτε μπορούμε ούτε πρέπει να επιστρέψουμε. Πολλοί ακόμα θα σπεύσουν να πουν ότι αυτά απλά δεν γίνονται. Τους λέω να αφήσουν στην άκρη την καχυποψία και την γκρίνια, δεν μας ταιριάζουν ως λαός. Ας κάνουμε ο καθένας μας αυτό που μας αναλογεί και ας βάλουμε όλοι ένα λιθαράκι στο οικοδόμημα της νέας Ελλάδας που αξίζουμε. Κυρίες και κύριοι συνάδελφοι, μέσα σε λιγότερες από δύο εβδομάδες η Κυβέρνησή μας έδειξε δείγματα γραφής σε ό,τι αφορά τον χαρακτήρα της, την ετοιμότητά της, τη διάθεσή της για δουλειά. Η σύνθεσή της έγινε χωρίς πολιτικές αναστολές και κομματικές παρωπίδες, για να είναι μια Κυβέρνηση όλων των Ελλήνων, μια Κυβέρνηση που γεφυρώνει την πείρα με την ανανέωση και την πολιτική με τον επαγγελματισμό του τεχνοκράτη που ξέρει να δίνει λύσεις σε προβλήματα. Οικοδομήσαμε μέσα σε λίγες ημέρες αυτό για το οποίο άλλοι χρειάστηκαν μήνες ολόκληρους: κυβερνητικό σχήμα, γενικές γραμματείες, κρατική πυραμίδα, αρμοδιότητες στους Υφυπουργούς. Όλα αυτά έχουν ήδη στελεχωθεί αξιοκρατικά, πέρα και πάνω από κομματικές ταμπέλες, και ήδη αρχίζουν να παράγουν αποτελέσματα. Η λειτουργία της Κυβέρνησης σέβεται τη διάκριση των εξουσιών και υποτάσσεται στο σχέδιο το οποίο ενέκρινε ο ελληνικός λαός, είναι ομαδική και διαφανής, ενώ οι επιδόσεις της θα ελέγχονται συνεχώς, ώστε να μπορεί να τις αξιολογεί ο κάθε πολίτης. Η αντιμετώπιση του χθεσινού σεισμού, αλλά και της πρόσφατης θεομηνίας στη Χαλκιδική, δείχνει ότι το κράτος μπορεί να γίνει καλύτερο κι ότι τελικά τα πρόσωπα που στελεχώνουν τις κρίσιμες θέσεις του κρατικού μηχανισμού έχουν μεγάλη σημασία. Η πετυχημένη έξοδός μας στις αγορές τεκμηριώνει ότι μπορούμε να κερδίσουμε το στοίχημα της εμπιστοσύνης και οι πρώτες κινήσεις στο μέτωπο της ασφάλειας αποδεικνύουν ότι αυτό που έλειπε τελικά δεν ήταν ούτε το προσωπικό ούτε τα μέσα, αλλά η πολιτική βούληση και η καλή γνώση του αντικειμένου. Αυτές οι πρώτες μέρες είναι λίγες μόνο γραμμές από τον πρόλογο ενός εθνικού κεφαλαίου στην ιστορία της χώρας. Δείχνουν, όμως, και την αντίληψη που έχει η Κυβέρνηση για τα καθήκοντά της. Δεν μας ενδιαφέρει η εξουσία για την εξουσία. Αποστολή μας είναι να φέρουμε επενδύσεις, να μειώσουμε τους φόρους, να συνδέσουμε τους μισθούς με την ανάπτυξη, να έχουν όλοι οι Έλληνες μερίδιο στην ευημερία, να δώσουμε πολλές ευκαιρίες στους νέους μέσω της παιδείας, να βάλουμε τάξη και κανόνες στην αγορά εργασίας, να προστατεύσουμε τους εργαζόμενους, ειδικά τους χαμηλόμισθους, να πολεμήσουμε τον φόβο μέσα από μία αποτελεσματική πολιτική ασφάλειας, να προσφέρουμε καλή δημοσία υγεία σε αυτούς που τη χρειάζονται. Όλα αυτά θα τα υπηρετήσουμε με γρήγορες ενέργειες, απαντώντας σε πολλές και διαφορετικές ανάγκες, από τη σωστή συλλογή και αξιοποίηση των απορριμμάτων ως την ελεύθερη ενημέρωση και την πολιτιστική μας αναβάθμιση. Στην κατάσταση που βρίσκεται σήμερα η χώρα, δεν ξέρω πραγματικά τι ιδεολογικό πρόσημο θα έβαζε κανείς σε όλα τα παραπάνω. Εγώ θα τα αποκαλούσα απλά πολιτική του μέτρου, της λογικής και του αποτελέσματος. Και σε αυτή πιστεύω! Για αυτό και στο εξής ο κυβερνητικός λόγος θα είναι λιτός και αληθινός. Θα αποφεύγει τα πολλά επίθετα, επιμένοντας στα ουσιαστικά κι από τον μέλλοντα χρόνο θα προτιμά τον ενεστώτα, τον ενεστώτα της δράσης και του αποτελέσματος. Αυτή την πρόθεση, εξάλλου, δηλώνει και η νέα δομή της Κυβέρνησης. Το Υπουργικό Συμβούλιο δεν φιλοδοξώ να είναι ένα όργανο το οποίο απλά θα νομιμοποιεί αποφάσεις προειλημμένες, αλλά πρέπει και θα λειτουργεί τακτικά, διαμορφώνοντας το κεντρικό επιχειρησιακό σχέδιο, το οποίο θα εφαρμόζουν τα Υπουργεία. Το σχέδιο αυτό θα το παρακολουθεί στενά η Προεδρία της Κυβέρνησης, όπως συμβαίνει σε όλα τα σύγχρονα δυτικά πολιτικά συστήματα, μέσω ενός προηγμένου ηλεκτρονικού συστήματος, ώστε να καταπολεμούνται καθυστερήσεις και συναρμοδιότητες. Αντιμετωπίζουμε την κακονομία και την πολυνομία εισάγοντας ένα ευρύ πλέγμα κανόνων καλής νομοθέτησης και εμπιστευόμαστε τη διοίκηση. Καθιερώνουμε τη θέση υπηρεσιακού γενικού γραμματέα σε κάθε Υπουργείο. Θα είναι δημόσιος υπάλληλος υποχρεωτικά. Θα επιλέγεται από το ΑΣΕΠ και θα επιβλέπει τις δαπάνες και το προσωπικό του κάθε Υπουργείου. Προχωράμε στην πραγματική αποκομματικοποίηση, που κανείς δεν τόλμησε ως σήμερα, επιστρέφοντας το δικαίωμα υπογραφής εκεί που ανήκει, στους γενικούς διευθυντές, τους άξιους δημόσιους υπαλλήλους! [[Χειροκροτήματα από την πτέρυγα της Νέας Δημοκρατίας]] Κυρίες και κύριοι Βουλευτές, στην καρδιά του κυβερνητικού μας σχεδίου βρίσκεται η αλλαγή του μείγματος οικονομικής πολιτικής που ακολουθήθηκε μέχρι σήμερα, η προσήλωσή μας σε τολμηρές μεταρρυθμίσεις, αλλά και η αξιοπιστία μας απέναντι στους εταίρους και το διεθνές οικονομικό περιβάλλον. Στο προσχέδιο προϋπολογισμού για το 2020, που θα κατατεθεί τον Σεπτέμβριο, δεν διαταράσσεται η δεδομένη δημοσιονομική ισορροπία ούτε και αμφισβητούνται οι στόχοι των πρωτογενών πλεονασμάτων που έχουν, δυστυχώς, συμφωνηθεί από την προηγούμενη κυβέρνηση. Επιτυγχάνοντας, ωστόσο, τους στόχους του 2019 και τους στόχους του 2020, δρομολογούμε ταυτόχρονα και ένα ευρύ πλάνο τολμηρών αλλαγών σε όλα τα επίπεδα της οικονομίας. Οι λέξεις κλειδιά είναι «αξιοπιστία» και «αποτελεσματικότητα». Ό,τι λέμε, το υλοποιούμε εντός συμφωνημένων χρονοδιαγραμμάτων με ένα φιλόδοξο σχέδιο εθνικής ανασυγκρότησης δικής μας ιδιοκτησίας. Ως Πρωθυπουργός της Ελλάδος αρνούμαι να αποδεχτώ ότι δεν μπορούμε πρώτα απ' όλα εμείς οι ίδιοι να βάλουμε σε τάξη τα του οίκου μας. [[Χειροκροτήματα από την πτέρυγα της Νέας Δημοκρατίας]] Θα κάνουμε την Ελλάδα την ευχάριστη έκπληξη της Ευρωζώνης. Η εποχή που θα μας μνημονεύουν μόνο ως τα προβληματικά παιδιά της Ευρώπης τελείωσε οριστικά. Έτσι μέσα στο 2020 θα έχουμε, τεκμηριωμένα πλέον, τη δυνατότητα να διεκδικήσουμε τη μείωση των πρωτογενών πλεονασμάτων σε πιο ρεαλιστικά επίπεδα. Και αυτή - όπως έχω πει πολλές φορές - θα είναι προς το κοινό συμφέρον Ελλάδας και εταίρων, όχι μόνο γιατί θα προσφέρει μεγαλύτερη ευελιξία στην κοινωνική μας πολιτική, αλλά γιατί θα υποστηρίξει ακόμα υψηλότερους ρυθμούς ανάπτυξης μέσα από ακόμα πιο τολμηρές περικοπές φόρων. Και ακριβώς αυτή η ισχυρή ανάπτυξη, δηλαδή η αλλαγή του παρονομαστή στο κλάσμα χρέος προς ΑΕΠ, θα είναι αυτή που θα πείσει τελικά τους πάντες, ότι η Ελλάδα γυρνά οριστικά σελίδα. Θα αποπληρώσουμε τα χρέη μας από το πλεόνασμα της ανάπτυξης και όχι από το υστέρημα της μεσαίας τάξης! [[Χειροκροτήματα από την πτέρυγα της Νέας Δημοκρατίας]] Το κυβερνητικό μας σχέδιο έχει συζητηθεί εδώ και καιρό. Έχει λάβει την έγκριση του ελληνικού λαού. Εξάλλου και οι Υπουργοί θα το αναπτύξουν διεξοδικά στην τριήμερη συζήτηση που ξεκινά σήμερα. Θα αποφύγω, λοιπόν, σήμερα την παράδοση των Προγραμματικών Δηλώσεων με ατελείωτες λίστες μέτρων, που χάνονται μετά στον χρόνο. Για αυτό και από το Βήμα της Βουλής σήμερα θα περιγράψω έξι συγκεκριμένες δέσμες ενεργειών. Είναι στόχοι που είχα θέσει από τη Διεθνή Έκθεση της Θεσσαλονίκης, για να γίνουν αργότερα προγραμματικές δεσμεύσεις. Και τώρα μετατρέπονται πλέον σε πραγματικότητα, με στόχο να αποτελούν στοιχείο της καθημερινότητας όλων των Ελλήνων. Αλήθεια πρώτη: Οι Έλληνες πληρώνουν λιγότερους φόρους και η οικονομία παίρνει μπροστά με νέες επενδύσεις και πολλές, καλά αμειβόμενες, νέες θέσεις εργασίας. Προχωράμε σε βαθιές τομές στον τρόπο που αντιλαμβανόμαστε τη φορολογική μας πολιτική. Η φορολογία δεν είναι μόνο μια πηγή εσόδων. Πρέπει να μετατραπεί, επιτέλους, σε μοχλό ανάπτυξης. Ο φόρος στις επιχειρήσεις μειώνεται στο 20% σε δύο φάσεις! [[Χειροκροτήματα από την πτέρυγα της Νέας Δημοκρατίας]] Ειδικότερα, τον Σεπτέμβριο θα ψηφιστεί η μείωση από το 28% στο 24% για τα εισοδήματα του 2019 και για τα μερίσματα από το 10% στο 5%. [[Χειροκροτήματα από την πτέρυγα της Νέας Δημοκρατίας]] Αυξάνεται όμως - προσέξτε - και η φορολογική ευθύνη των επιχειρήσεων. Διευρύνεται η φορολογική βάση με την ενίσχυση των ηλεκτρονικών συναλλαγών και, επιτέλους, με την υποχρεωτική ηλεκτρονική τιμολόγηση και την τήρηση ηλεκτρονικών βιβλίων. Προσφέρουμε σημαντικά κίνητρα για επενδύσεις κεφαλαίου, ενώ γίνεται ελκυστική και η φορολογική εγκατάσταση στην πατρίδα μας. Αναστέλλεται ο ΦΠΑ στην οικοδομή και ο φόρος υπεραξίας σε αγορές και πωλήσεις ακινήτων! [[Χειροκροτήματα από την πτέρυγα της Νέας Δημοκρατίας]] Καθιερώνεται έκπτωση φόρου 40% στις δαπάνες για την ενεργειακή, λειτουργική και αισθητική αναβάθμιση των κτηρίων. Ο πρώτος φορολογικός συντελεστής για εισοδήματα μέχρι 10.000 ευρώ θα πέσει από το 22% στο 9%. [[Χειροκροτήματα από την πτέρυγα της Νέας Δημοκρατίας]] Ταυτόχρονα, μειώνεται και ο ανώτατος φορολογικός συντελεστής. Σταδιακά καταργούμε εισφορά αλληλεγγύης και τέλος επιτηδεύματος και κατά τη διάρκεια της θητείας μας οι ασφαλιστικές εισφορές μειώνονται από το 20% στο 15%, ενώ προϊόντα και υπηρεσίες θα κοστίζουν τελικά φθηνότερα. Σταδιακά οι δύο συντελεστές ΦΠΑ, πλην του υπερκατώτατου, ο οποίος προφανώς διατηρείται, θα καταλήξουν στο 11% και στο 22%, από το 13% και 24% που είναι σήμερα. [[Χειροκροτήματα από την πτέρυγα της Νέας Δημοκρατίας]] Επιτρέψτε μου στο σημείο αυτό να ανακοινώσω την πρώτη, θα έλεγα, «ασυνέπεια» της Κυβέρνησής μας, την αναίρεση μιας προγραμματικής μας δέσμευσης. Πράγματι, είχα υποσχεθεί ότι όλες οι φοροελαφρύνσεις θα περιληφθούν στον προϋπολογισμό του φθινοπώρου και θα ισχύσουν από το 2020. Σήμερα αθετώ τη δέσμευσή μου. Σημαντικές μειώσεις των φόρων δεν θα αφορούν το 2020, αλλά ξεκινούν από το τώρα, από το 2019! [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] Πείτε το και μια κωλοτούμπα από την ανάποδη! [[Χειροκροτήματα από την πτέρυγα της Νέας Δημοκρατίας]] Έτσι, τα εκκαθαριστικά που θα λάβουν σε λίγες ημέρες οι πολίτες για τον φετινό ΕΝΦΙΑ θα είναι μεσοσταθμικά 22% χαμηλότερα. [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] Το είχαμε πει για το 2020, αλλά το εφαρμόζουμε από τώρα, ώστε να ανακουφιστούν αμέσως εκατομμύρια ιδιοκτήτες, αλλά και να τονωθεί η αγορά των ακινήτων. Συγκεκριμένα για μικρές ιδιοκτησίες η ανακούφιση θα είναι της τάξης του 30%. [[Χειροκροτήματα από την πτέρυγα της Νέας Δημοκρατίας]] Ο φόρος για όλες τις μεσαίες ιδιοκτησίες, δηλαδή τη μεσαία τάξη της χώρας, θα μειωθεί κατά 20%. [[Χειροκροτήματα από την πτέρυγα της Νέας Δημοκρατίας]] Οι πολύ μεγάλες ιδιοκτησίες, με αντικειμενική αξία άνω του ενός εκατομμυρίου, θα δουν μείωση της τάξης του 10%. Αμέσως, όμως, θα αλλάξει και η ρύθμιση των εκατόν είκοσι δόσεων για τις οφειλές στο δημόσιο. Η ελάχιστη μηνιαία καταβολή μειώνεται από τα 30 στα 20 ευρώ, όπως είχαμε δεσμευθεί. [[Χειροκροτήματα από την πτέρυγα της Νέας Δημοκρατίας]] Το επιτόκιο, που βαρύνει σήμερα νοικοκυριά και επιχειρήσεις, μειώνεται από το 5% στο 3%. [[Χειροκροτήματα από την πτέρυγα της Νέας Δημοκρατίας]] Διευρύνεται η ρύθμιση για την υπαγωγή όλων των επιχειρήσεων και των νομικών προσώπων που έχουν βασική οφειλή μέχρι ένα εκατομμύριο ευρώ. [[Χειροκροτήματα από την πτέρυγα της Νέας Δημοκρατίας]] Για όσους εντάσσονται και παραμένουν στη ρύθμιση, αναστέλλονται οι κατασχέσεις και τα αναγκαστικά μέτρα είσπραξης. [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] Όμως, θέλω να το τονίσω στην πρώτη ομιλία την οποία κάνω ως Πρωθυπουργός της χώρας και θέλω να το ακούσουν όλοι πολύ καλά: Πρόκειται για την τελευταία φορά που το ελληνικό δημόσιο πραγματοποιεί μια τέτοια ρύθμιση. Καλώ όλους τους πολίτες και τις επιχειρήσεις που έχουν δυσκολίες να την αξιοποιήσουν, διότι ο στόχος της νέας Κυβέρνησης θα είναι διττός: Πρώτον, να ελαφρύνουμε από τα χρέη όσους θέλουν, αλλά δεν μπορούν, να αποπληρώσουν τις οφειλές τους και, δεύτερον, αυτό να γίνει χωρίς να πλήξουμε την κουλτούρα πληρωμών στη χώρα μας, που τόσο έχει ταλαιπωρηθεί από την αντιαναπτυξιακή φορολόγηση και τις αλλεπάλληλες ρυθμίσεις. Οι παρεμβάσεις αυτές θα κατατεθούν άμεσα στη Βουλή, στο πρώτο φορολογικό μας νομοσχέδιο που θα ψηφιστεί ως κατεπείγον την επόμενη εβδομάδα, ώστε η ανακούφιση των πολιτών να μην αργήσει ούτε μία ημέρα. [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] Και αμέσως μετά τη διακοπή του Αυγούστου θα ακολουθήσει το δεύτερο φορολογικό μας νομοσχέδιο, που συνιστά μεγάλη μεταρρυθμιστική τομή και θα φέρει ισχυρή ανάπτυξη. Όπως διαπιστώνετε, αγαπητοί συνάδελφοι, γίνονται τελικά και θετικές κυβερνητικές κυβιστήσεις, όταν υπάρχει σχέδιο, σοβαρότητα και αξιοπιστία. [[Χειροκροτήματα από την πτέρυγα της Νέας Δημοκρατίας]] Και κάτι επίκαιρο και κρίσιμο, για το οποίο θα μιλήσει, βεβαίως, πολύ πιο αναλυτικά και ο αρμόδιος Υπουργός Περιβάλλοντος και Ενέργειας, ο κ. Χατζηδάκης: Θα κάνουμε ό,τι χρειάζεται για να σώσουμε τη ΔΕΗ από τη βέβαιη καταστροφή στην οποία την οδήγησαν οι προκάτοχοί μας! [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] Και αυτό θα γίνει χωρίς να επιβαρύνουμε άλλο τους καταναλωτές ηλεκτρικού ρεύματος. Όπου χρειαστεί θα ιδιωτικοποιήσουμε δίκτυα, για να ενισχύσουμε την επιχείρηση. Θα εντοπίσουμε στρατηγικούς κακοπληρωτές, που θα υποστούν τις συνέπειες του νόμου, και, αφού εξυγιάνουμε την επιχείρηση, ναι, θα αναζητήσουμε στρατηγικό επενδυτή. [[Χειροκροτήματα από την πτέρυγα της Νέας Δημοκρατίας]] Όπως σώθηκε και αναπτύχθηκε ο ΟΤΕ, έτσι και καλύτερα θα προχωρήσει και η ΔΕΗ, ενώ αποφασιστικά προχωράμε στην πώληση του 30% του αεροδρομίου «Ελευθέριος Βενιζέλος» και σε νέα προσπάθεια ιδιωτικοποίησης των «Ελληνικών Πετρελαίων». Παράλληλα, προχωρούμε με γρήγορα βήματα στην αξιοποίηση της περιουσίας του ελληνικού δημοσίου. Για τις ιδιωτικές επενδύσεις δεν θα πω πολλά. Τα γραφειοκρατικά εμπόδια που τις καθηλώνουν, θα σαρωθούν και το Ελληνικό θα αρχίσει σύντομα να γίνεται το σύμβολο της νέας Ελλάδος, της ποιότητας, της εξωστρέφειας και της καινοτομίας! [[Χειροκροτήματα από την πτέρυγα της Νέας Δημοκρατίας]] Για τις τράπεζες και το πρόβλημα των μη εξυπηρετούμενων δανείων: Προχωράμε ταχύτατα και στα δύο σχέδια τα οποία έχουν εκπονηθεί από το Ταμείο Χρηματοπιστωτικής Σταθερότητας και από την Τράπεζα της Ελλάδος, ώστε οι τράπεζες να επιτελέσουν την κεντρική τους αποστολή, που δεν είναι άλλη από τη χρηματοδότηση των ελληνικών επιχειρήσεων. Αλήθεια δεύτερη: Η κοινωνία μας αντιπαλεύει τις ανισότητες. Όλοι έχουν πρόσβαση στο νέο δημόσιο σύστημα υγείας και κανείς αδύναμος δεν μένει απροστάτευτος. Προσλαμβάνουμε άμεσα δυο χιλιάδες γιατρούς και, κυρίως, νοσηλευτές εκεί που πονάνε σήμερα τα ελληνικά νοσοκομεία. [[Χειροκροτήματα από την πτέρυγα της Νέας Δημοκρατίας]] Η τελευταία ειδικότητα, μάλιστα, θα παρέχεται μαζί με το πτυχίο, ώστε μεσοπρόθεσμα χίλιοι πεντακόσιοι νοσηλευτές ετησίως να μπορούν να στελεχώνουν τα νοσοκομεία μας. Εφαρμόζεται, ξεκινώντας από το ελληνικό Κοινοβούλιο, κύριε Πρόεδρε, αμέσως ο αντικαπνιστικός νόμος παντού στην επικράτεια. [[Χειροκροτήματα από την πτέρυγα της Νέας Δημοκρατίας]] Πρόσεξα ότι το χειροκρότημά σας ήταν λιγότερο θερμό! [[Γέλωτες από την πτέρυγα της Νέας Δημοκρατίας]] Καταγράφονται οι ανάγκες του συστήματος δημόσιας υγείας ανά την επικράτεια. Δίνουμε, όμως, ξεκάθαρη προτεραιότητα στις ακτινοθεραπείες για τους καρκινοπαθείς συμπολίτες μας! [[Χειροκροτήματα από την πτέρυγα της Νέας Δημοκρατίας]] Αξιοποιούμε τους υπάρχοντες γραμμικούς επιταχυντές, αλλά καθιερώνουμε και δεύτερη βάρδια με προκήρυξη θέσεων για τεχνολόγους - ακτινολόγους. Επιτέλους, σταματάμε τις ουρές της ντροπής. Τα φάρμακα των βαρέως πασχόντων θα διανέμονται ή κατ' οίκον ή από το φαρμακείο της επιλογής τους αντί για τα φαρμακεία του ΕΟΠΥΥ και σε συνεργασία με τον ιδιωτικό τομέα καλύπτονται όλες οι ανάγκες των πρωτοβάθμιων μονάδων υγείας. [[Χειροκροτήματα από την πτέρυγα της Νέας Δημοκρατίας]] Τέλος, η νέα Κυβέρνηση δρομολογεί άμεσα την καταβολή των συντάξεων χηρείας, που κάποιοι, αφού τις μείωσαν, ξέχασαν να τις δώσουν. [[Χειροκροτήματα από την πτέρυγα της Νέας Δημοκρατίας]] Αλήθεια τρίτη: Το πολιτικό μας σύστημα γίνεται λειτουργικό και το κράτος πολεμά τη γραφειοκρατία, με μεγάλο όπλο την τεχνολογία. Σε δύο μήνες θα ξεκινήσει εδώ στο Κοινοβούλιο η συζήτηση για τη συνταγματική Αναθεώρηση. Ανάμεσα στα άλλα, θα οδηγήσει επιτέλους τη χώρα σε σταθερούς εκλογικούς κύκλους, απεμπλέκοντάς τους από τη διαδικασία ανάδειξης του Προέδρου της Δημοκρατίας. Καθιερώνουμε άμεσα, επιτέλους, νομοθετικά την ψήφο των Ελλήνων του εξωτερικού. [[Χειροκροτήματα από την πτέρυγα της Νέας Δημοκρατίας]] Κάνω έκκληση στην Εθνική Αντιπροσωπεία να βρούμε και με το παραπάνω τους διακόσιους Βουλευτές που χρειαζόμαστε, για να ισχύσει αυτή η μεγάλη καινοτομία, για να μπορέσουν επιτέλους οι συμπολίτες μας, που έχουν δικαίωμα να ασκήσουν το εκλογικό τους δικαίωμα, να το ασκούν από τον μόνιμο τόπο διαμονής τους και να μην αναγκάζονται να επιστρέψουν στην πατρίδα. Ταυτόχρονα, ψηφίζουμε και νέο εκλογικό νόμο, που θα συνδυάζει την αναλογικότητα με την κυβερνησιμότητα. Δεν θα αφήσουμε τη χώρα έρμαιο στην απλή αναλογική. [[Χειροκροτήματα από την πτέρυγα της Νέας Δημοκρατίας]] Μέσα στο 2020 το ελληνικό κράτος θα αρχίσει, επιτέλους, να αποκτά πραγματική ψηφιακή υπόσταση. Κάθε γέννηση θα δηλώνεται μια φορά μόνο στη δημόσια διοίκηση. Κάθε παιδί θα εγγράφεται μόνο την πρώτη φορά στην εκπαίδευση και θα προχωρά αυτόματα στην επόμενη βαθμίδα. Όλοι, λοιπόν, θα έχουν πρόσβαση στις επιδόσεις των παιδιών τους, χωρίς να χρειάζεται να εξετάζεται η γνησιότητα των τίτλων σπουδών τους, και κάθε πολίτης θα ενημερώνεται ηλεκτρονικά και πλήρως για την ασφαλιστική του κατάσταση και θα επικοινωνεί με το δημόσιο, με εργαλείο επικοινωνίας τη νέα ψηφιακή ηλεκτρονική του ταυτότητα. Με αυτή θα εισάγεται και στο νοσοκομείο, εάν χρειαστεί, και με αυτή θα εξυπηρετείται συνολικά από το δημόσιο. Οι υπεύθυνες δηλώσεις και οι υπογραφές μετατρέπονται σε ηλεκτρονικές και η επικοινωνία του πολίτη με το δημόσιο θα γίνεται μια φορά μόνο. Μετά, είναι χρέος των υπηρεσιών να ενημερώνονται εσωτερικά, χωρίς να ταλαιπωρούν τον πολίτη και κάθε πολίτης - το ξαναλέω - θα κάνει τα πάντα με τη νέα ψηφιακή του ταυτότητα. Σχετικός διαγωνισμός που δρομολογούσε η προηγούμενη κυβέρνηση έχει ήδη ακυρωθεί και θα επαναπροκηρυχθεί αμέσως. Αλήθεια τέταρτη. Η παιδεία ξαναγίνεται ο ανελκυστήρας για την πρόοδο του κάθε νέου. Συνδέεται με την οικονομία και δεν παράγει πια άνεργους πτυχιούχους, με πτυχία χωρίς αντίκρισμα, αλλά καλούς επιστήμονες και ικανούς επαγγελματίες. Αμέσως δρομολογούμε τη διαδικασία, την οποία ξεκίνησε η προηγούμενη κυβέρνηση, και προσλαμβάνουμε τεσσερισήμισι χιλιάδες εκπαιδευτικούς στην ειδική αγωγή, ενώ σταδιακά θα αντιμετωπίσουμε οριστικά και το ζήτημα των αναπληρωτών καθηγητών. [[Χειροκροτήματα από την πτέρυγα της Νέας Δημοκρατίας]] Οι διδάσκοντες και όχι το Υπουργείο θα έχουν τελικά τον πρώτο λόγο για το περιεχόμενο των σπουδών. Και είναι τα πανεπιστήμια αυτά, τα οποία και θα καθορίζουν στο τέλος τον ετήσιο αριθμό των εισακτέων. Είναι δουλειά των πανεπιστημίων και όχι του Υπουργείου Παιδείας. [[Χειροκροτήματα από την πτέρυγα της Νέας Δημοκρατίας]] Το άσυλο της ανομίας και της παραβατικότητας καταργείται! [[Χειροκροτήματα από την πτέρυγα της Νέας Δημοκρατίας]] Το πρώτο μας νομοσχέδιο! [[Χειροκροτήματα από την πτέρυγα της Νέας Δημοκρατίας]] Τα πανεπιστήμια αδειάζουν από μολότοφ, από «μπαχαλάκηδες», από εμπόρους ναρκωτικών και επιστρέφουν στους φοιτητές, στους καθηγητές και στους εργαζόμενούς τους, εκεί που πραγματικά ανήκουν. [[Χειροκροτήματα από την πτέρυγα της Νέας Δημοκρατίας]] Από το επόμενο έτος ξεκινά η πολιτική ενίσχυσης της επαγγελματικής εκπαίδευσης, της χρήσης της τεχνολογίας και της ανάπτυξης πρότυπων αλλά και πειραματικών σχολείων. Το πρώτο πρότυπο σχολείο της νέας γενιάς προτύπων σχολείων από τη νέα μας Κυβέρνηση, όπως έχω δεσμευθεί, ιδρύεται στο Περιστέρι, στη δυτική Αττική. [[Χειροκροτήματα από την πτέρυγα της Νέας Δημοκρατίας]] Αλήθεια πέμπτη. Η ασφάλεια, αυτό το βασικό δημοκρατικό δικαίωμα, επιστρέφει και πάλι στις γειτονιές. Η Κυβέρνηση έβγαλε ήδη πολλούς αστυνομικούς από τα γραφεία στον δρόμο. Και ο νόμος, το καταφύγιο του πιο αδυνάτου, επιβάλλεται παντού. Αίρονται αμέσως προβληματικές διατάξεις του Ποινικού Κώδικα. [[Χειροκροτήματα από την πτέρυγα της Νέας Δημοκρατίας]] Αποτρέπεται η αποφυλάκιση δολοφόνων, ισοβιτών και τρομοκρατών. [[Χειροκροτήματα από την πτέρυγα της Νέας Δημοκρατίας]] Αλλάζει το καθεστώς των αδειών και ιδρύονται φυλακές υψίστης ασφάλειας τύπου Γ΄. [[Χειροκροτήματα από την πτέρυγα της Νέας Δημοκρατίας]] Μέχρι το τέλος του έτους θα έχουν προσληφθεί χίλιοι πεντακόσιοι νέοι αστυνομικοί. [[Χειροκροτήματα από την πτέρυγα της Νέας Δημοκρατίας]] Θα στελεχώσουν την Ομάδα «ΔΙΑΣ» και την Ομάδα «ΔΕΛΤΑ», την οποία θα επανασυστήσουμε και εντός εξαμήνου θα αντικατασταθούν ο εξοπλισμός και τα αλεξίσφαιρα γιλέκα της Ελληνικής Αστυνομίας, ενώ μέσα στο 2020 θα εξασφαλίσουμε νέα περιπολικά και νέες μηχανές. [[Χειροκροτήματα από την πτέρυγα της Νέας Δημοκρατίας]] Εντατικοποιούνται στα σύνορα αλλά και στο εσωτερικό οι έλεγχοι της παράνομης μετανάστευσης. Η διαδικασία παροχής ασύλου αλλάζει και θα ολοκληρώνεται πια με μεγάλη ταχύτητα, πάντα όμως με σεβασμό στα ανθρώπινα δικαιώματα. [[Χειροκροτήματα από την πτέρυγα της Νέας Δημοκρατίας]] Βέβαια, δίνουμε μεγάλη βαρύτητα στην πολιτική προστασία, στην πρόληψη, στη συνεργασία, στον συντονισμό των αρμοδίων φορέων. Κλιματική αλλαγή, τεχνολογικές εξελίξεις και, πάνω απ' όλα, οι τραγωδίες που ζήσαμε το προηγούμενο διάστημα - και μας πλήγωσαν όλους βαθιά - επιβάλλουν έναν διαφορετικό τρόπο οργάνωσης και λειτουργίας σε αυτό το πεδίο. Η δικαιοσύνη, τέλος, αποκτά νέα ηγεσία, που ορίζουμε με σεβασμό στην επετηρίδα και στην αξιοκρατία. Στα δικαστήρια ιδρύονται ειδικά τμήματα για ειδικού χαρακτήρα υποθέσεις, με εξειδικευμένους δικαστές. Παρατηρητήριο Δικαιοσύνης επεξεργάζεται τα δεδομένα της λειτουργίας της και για τη γρήγορη απονομή της επεκτείνεται, επιτέλους, η ηλεκτρονική κατάθεση δικογράφων και η αποθήκευση πρακτικών παντού. Αλήθεια, η χώρα μας δεν ανήκει απλώς στην Ευρώπη και στο ΝΑΤΟ, αλλά συμμετέχει ισότιμα στη διαμόρφωσή τους με βάση τις εθνικές μας προτεραιότητες. Αναβαθμίζουμε την παρουσία μας στην Ευρωπαϊκή Ένωση. Πέρα από τις πολύ θετικές επαφές που ήδη είχα σε επίπεδο κορυφής, κυρίως για τα ζητήματα της οικονομίας, δίνουμε το «παρών» σε κάθε συζήτηση, με πρώτη την πολύ σημαντική συζήτηση που θα γίνει για τη Νέα Κοινή Αγροτική Πολιτική. Προτείνουμε για Έλληνα Επίτροπο στην επόμενη Ευρωπαϊκή Επιτροπή τον κ. Μαργαρίτη Σχοινά. [[Χειροκροτήματα από την πτέρυγα της Νέας Δημοκρατίας]] Έναν άξιο Έλληνα, που γνωρίζει όσο λίγοι τον τρόπο λειτουργίας της Ευρωπαϊκής Επιτροπής. Στην επόμενη επιτροπή η πατρίδα μας θα διεκδικήσει σημαντικό παραγωγικό χαρτοφυλάκιο. Μετά την ευρεία μας εκλογική νίκη και με την Προεδρία της Ευρωπαϊκής Επιτροπής να ανήκει στο Ευρωπαϊκό Λαϊκό Κόμμα είναι κάτι το οποίο μπορούμε να το πετύχουμε. Στα Βαλκάνια, όπως έχουμε πει επανειλημμένως, προτεραιότητα αποτελεί η άμβλυνση των αρνητικών συνεπειών από την εφαρμογή της Συμφωνίας των Πρεσπών. Και αιχμή εδώ αποτελεί το αναπτυξιακό μας πρόγραμμα για τη βόρεια Ελλάδα, η απόλυτη προτεραιότητα την οποία δίνω στην προστασία των μακεδονικών μας προϊόντων, με μια μεγάλη διεθνή επικοινωνιακή καμπάνια για τη Μακεδονία μας. [[Χειροκροτήματα από την πτέρυγα της Νέας Δημοκρατίας]] Και θέλω να ξαναστείλω ένα μήνυμα εντός και εκτός Ελλάδος. Από τη συμπεριφορά και την καλή συνεργασία των γειτόνων μας θα κριθεί τελικά και η πορεία τους προς την Ευρωπαϊκή Ένωση. [[Χειροκροτήματα από την πτέρυγα της Νέας Δημοκρατίας]] Σε ό,τι αφορά τη γειτονική μας Τουρκία θα είμαι λιτός. Πυξίδα για τις σχέσεις μας παραμένει το Διεθνές Δίκαιο και η διάθεση φιλικής συνεργασίας, χωρίς όμως ρητορικούς παροξυσμούς, όπως δυστυχώς αυτούς που ακούσαμε και σήμερα, και με ισχυρή εθνική αυτοπεποίθηση. Στο πλαίσιο αυτό δεν διστάζω να καλέσω τον Πρόεδρο Ερντογάν να επιχειρήσουμε μια αμοιβαία προσέγγιση, να κάνουμε μαζί ένα τολμηρό βήμα μπροστά. Είμαστε υποχρεωμένοι από τη γεωγραφία να ζούμε μαζί. Η αχρείαστη ένταση, οι κούρσες εξοπλισμών στερούν και από τις δύο χώρες πολύτιμους πόρους που μπορούν να αξιοποιηθούν, τελικά, προς όφελος των πολιτών μας. Η διπλωματία μας, όμως, συνεισφέρει και αυτή στην εθνική προσπάθεια ανάπτυξης. Στο Υπουργείο Εξωτερικών ενισχύουμε τις δομές για την εξωστρέφεια των ελληνικών επιχειρήσεων αλλά και για την προσέλκυση ξένων επενδύσεων. Τέλος, εντός της επόμενης εβδομάδος θα ανακοινώσουμε τη συγκρότηση ενός ευέλικτου φορέα που θα αναλάβει την προετοιμασία της πατρίδας μας για να γιορτάσουμε το 2021 τα διακόσια χρόνια από την έναρξη της Ελληνικής Επανάστασης. [[Χειροκροτήματα από την πτέρυγα της Νέας Δημοκρατίας]] Θεωρώ ορόσημο τη χρονιά αυτή, διότι θα είναι μία μοναδική ευκαιρία να επανασυστήσουμε την Ελλάδα στον κόσμο, την Ελλάδα της δημιουργίας, την Ελλάδα της εξωστρέφειας, την Ελλάδα του αύριο, που με αυτοπεποίθηση βρίσκει τη θέση της σε έναν κόσμο που αλλάζει ραγδαία. Την Ελλάδα που αξίζουμε, την Ελλάδα που μπορεί να μας κάνει όλους υπερήφανους, όπως έκανε, στην καλύτερη στιγμή της σύγχρονης ιστορίας της, στους Ολυμπιακούς Αγώνες του 2004. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι Βουλευτές, τις έξι αυτές χειροπιαστές αλήθειες υπηρετούν δέκα νομοσχέδια της Κυβέρνησης, τα οποία είναι ήδη έτοιμα και θα προωθηθούν σε δύο φάσεις, μέσα στο καλοκαίρι και μέχρι το τέλος του 2019. Τα νομοθετήματα αυτά αφορούν το επιτελικό κράτος και την οργάνωσή του, το νέο φορολογικό πλαίσιο, που όπως σας εξήγησα θα έρθει σε δύο φάσεις, που θα συνδυάζει μεταρρυθμιστική τομή με ελαφρύνσεις για νοικοκυριά και επιχειρήσεις, την ανάπτυξη με στόχο εθνικές και διεθνείς επενδύσεις, την απλοποίηση του ρυθμιστικού πλαισίου για να μπορέσει η χώρα να γίνει ελκυστικός προορισμός για επενδύσεις, τον εκσυγχρονισμό της πτωχευτικής και προπτωχευτικής διαδικασίας, το δικαίωμα ψήφου των Ελλήνων του εξωτερικού και την νέα τοπική αυτοδιοίκηση, την ανεξάρτητη δικαιοσύνη, τη διαφάνεια και την προστασία του πολίτη, την εκπαίδευση σε όλες της τις βαθμίδες, τον εκσυγχρονισμό και την ψηφιοποίηση της δημόσιας διοίκησης, την αγροτική ανάπτυξη και την οργάνωση του πρωτογενούς τομέα και τέλος, τις μεγάλες τομές που πρέπει να γίνουν στη δημόσια υγεία. Όπως διαπιστώνετε, η νομοθετική αυτή δέσμη απλώνεται σε όλους τους τομείς της κυβερνητικής δράσης. Όμως, αυτή η κυβερνητική δράση δεν αφορά μόνο νομοθετήματα, και θέλω να αποτυπωθεί και σε πέντε εμβληματικά έργα στην Αττική και στη Θεσσαλονίκη. Πρόκειται για παρεμβάσεις που θα ανακουφίσουν εκατομμύρια κατοίκους, δημιουργώντας, ταυτόχρονα, πολλές νέες θέσεις εργασίας. Πρόκειται για έργα που θα αλλάξουν την εικόνα της Αττικής αλλά και της Θεσσαλονίκης. Έργο πρώτο: Η Αθήνα αποκτάει σύντομα έναν νέο πόλο πολιτισμού και διεθνούς τουριστικού ενδιαφέροντος. Το Εθνικό Αρχαιολογικό Μουσείο επεκτείνεται και ενοποιείται με το Μετσόβιο Πολυτεχνείο, αναγεννώντας ταυτόχρονα τα Εξάρχεια, την Πατησίων και την Ομόνοια. [[Χειροκροτήματα από την πτέρυγα της Νέας Δημοκρατίας]] Θέλω να ευχαριστήσω το Ίδρυμα «Σταύρος Νιάρχος» που προσφέρθηκε ήδη να χρηματοδοτήσει τις πρώτες μελέτες για αυτό το εμβληματικό έργο, που θα αλλάξει την όψη του κέντρου της Αθήνας. [[Χειροκροτήματα από την πτέρυγα της Νέας Δημοκρατίας]] Έργο δεύτερο: Οι φυλακές Κορυδαλλού μεταφέρονται εκτός αστικού ιστού και φεύγουν από τη δυτική Αθήνα. [[Χειροκροτήματα από την πτέρυγα της Νέας Δημοκρατίας]] Οι παλιές εγκαταστάσεις κατεδαφίζονται. Στη θέση των φυλακών θα δημιουργηθεί ένα μεγάλο πάρκο με χώρους άθλησης και καλλιτεχνικής δημιουργίας. Ο Κορυδαλλός και οι γύρω γειτονιές της δυτικής Αθήνας επιτέλους θα ανασάνουν. [[Θόρυβος στην Αίθουσα]] Δυτική Αθήνα είναι και ο Πειραιάς. Έργο τρίτο: Το πρώην βασιλικό κτήμα στο Τατόι αξιοποιείται πολύπλευρα σε συνεργασία με τον ιδιωτικό τομέα. [[Χειροκροτήματα από την πτέρυγα της Νέας Δημοκρατίας]] Μπορούμε να διαμορφώσουμε πρότυπες αγροδιατροφικές μονάδες. Μπορούμε να καταστήσουμε τους χώρους επισκέψιμους. Μπορούμε να ιδρύσουμε μικρές ξενοδοχειακές μονάδες, να διαμορφώσουμε τους κήπους. Μπορούμε να αποκτήσουμε καινούργιες καθαρές διαδρομές περιπάτου για όλους τους Αθηναίους. Και η βόρεια Αττική θα αποκτήσει, έτσι, καινούργιο τουριστικό ενδιαφέρον. Έργο τέταρτο: Πρόκειται για ένα έργο, στο οποίο - θέλω να είμαι δίκαιος - έχει αναφερθεί και ο πρώην Πρωθυπουργός. Στο Κερατσίνι και σε συνεργασία με τον δήμο, τα διακόσια στρέμματα της Δραπετσώνας μετατρέπονται σε μητροπολιτικό πάρκο με αθλητικές αλλά και καλλιτεχνικές δράσεις. [[Χειροκροτήματα από την πτέρυγα της Νέας Δημοκρατίας]] Στο ίδιο σημείο, όμως, θα ιδρυθεί και ένα Διεθνές Κέντρο Καινοτομίας, σε συνεργασία με μεγάλες επιχειρήσεις τεχνολογίας του εξωτερικού. Στον χώρο των παλιών λιπασμάτων θα ανθίζουν ο πολιτισμός αλλά και η τεχνολογική πρόοδος. Έργο πέμπτο: Στη Θεσσαλονίκη, ο χώρος της Διεθνούς Έκθεσης αλλάζει πλήρως και αναβαθμίζεται. Οι εγκαταστάσεις της εκσυγχρονίζονται και πλαισιώνονται από πράσινο. Στόχος είναι η πρωτεύουσα της Μακεδονίας να γίνει μια φωτεινή εξαίρεση στην τάση που επικρατεί οι εκθέσεις να απομονώνονται σε απρόσωπες εγκαταστάσεις εκτός του αστικού ιστού. Με αυτόν τον τρόπο, ο χώρος της έκθεσης εντάσσεται όλον τον χρόνο στην εμπορική και πολιτιστική ζωή της πόλης. Αγαπητοί συνάδελφοι, οι πέντε αυτές καίριες παρεμβάσεις στα δύο μεγάλα μας αστικά κέντρα απαντούν ταυτόχρονα σε τοπικές αλλά και σε εθνικές ανάγκες. Συνδυάζουν την ανάγκη να βελτιώσουμε τη ζωή των πολιτών με την ανάπτυξη της χώρας και προβάλλουν τελικά την εικόνα της Ελλάδος του 21ου αιώνα, μιας χώρας που στρέφεται στην πρόοδο, την ανάπτυξη, τις επενδύσεις. Και θέλω να τονίσω και προς τους Υπουργός ότι αυτό δεν αφορά μόνο τα λεγόμενα «οικονομικά» Υπουργεία. Κάθε χαρτοφυλάκιο μπορεί να καταθέσει - και πρέπει να καταθέσει - τη δικιά του συμβολή. Για παράδειγμα, το Υπουργείο Τουρισμού προωθεί ένα ευρύ δίκτυο από μαρίνες σε νησιά και επιλεγμένες τοποθεσίες της ηπειρωτικής Ελλάδος. [[Χειροκροτήματα από την πτέρυγα της Νέας Δημοκρατίας]] Δίνει κίνητρα για νηολόγηση σκαφών αναψυχής που θα παραμένουν και θα συντηρούνται στην Ελλάδα. Το Υπουργείο Πολιτισμού δίνει μεγάλους βαθμούς αυτονομίας στο Ταμείο Αρχαιολογικών Πόρων. Με ειδικό σχέδιο τα έσοδα των μουσείων μας μπορούν να διπλασιαστούν μέχρι το 2021. [[Χειροκροτήματα από την πτέρυγα της Νέας Δημοκρατίας]] Το Υπουργείο Άμυνας αξιοποιεί επιτέλους τη σημαντική ακίνητη περιουσία του, ενώ σε άλλο επίπεδο μπορεί να διεκδικήσει, μέσω του ΝΑΤΟ και μέσω της FRONTEX, εκπαιδευτικά προγράμματα για τη δημιουργία κέντρων εκπαίδευσης στην Ελλάδα. Υπάρχουν ήδη προτάσεις για ακαδημίες πιλότων και μηχανικών. Το Υπουργείο Παιδείας στηρίζει την ίδρυση αγγλόφωνων τμημάτων στην Ελλάδα σε συνεργασία με τα δημόσια πανεπιστήμια. Μπορούμε να φέρουμε στην Ελλάδα δέκα χιλιάδες ξένους φοιτητές στην τετραετία που θα πληρώνουν δίδακτρα στα ελληνικά πανεπιστήμια. Μπορεί, όμως, το Υπουργείο να προχωρήσει και στη δημιουργία καλοκαιρινών τμημάτων για την προσέλκυση μαθητών γυμνασίου και λυκείου από όλον τον κόσμο. [[Χειροκροτήματα από την πτέρυγα της Νέας Δημοκρατίας]] Το Υπουργείο Υγείας, τέλος, έχει τη δική του συμβολή στον ιατρικό και ιαματικό τουρισμό. Μαζί με τα άλλα συναρμόδια Υπουργεία μπορούν να ιδρύουν κέντρα παραθερισμού υψηλών προδιαγραφών για ξένους πολίτες τρίτης ηλικίας. Το Υπουργείο Υγείας μπορεί να συμμετέχει στην παραγωγή και εξαγωγή προϊόντων από θεραπευτικά και αρωματικά φυτά της ελληνικής γης. Η Ελλάδα επιβάλλεται και μπορεί να γίνει πρωταγωνίστρια σε αυτό που αποκαλείται διεθνώς «silver economy» και να μετατραπεί σε ένα παγκόσμιο κέντρο ευεξίας και καλής ζωής. Αυτές οι ενδεικτικές αναφορές σηματοδοτούν επαρκώς, πιστεύω, την πρόθεση της Κυβέρνησης να διεκδικήσει επενδύσεις σε όλα τα επίπεδα, γιατί μόνο έτσι θα παραχθεί νέος πλούτος προς όφελος όλων και μόνο έτσι θα έχουμε πολλές, νέες και καλοπληρωμένες δουλειές. Κυρίες και κύριοι Βουλευτές, από τις μεγάλες οριζόντιες πολιτικές θέλω να σταθώ λίγο περισσότερο στην «πράσινη» ατζέντα μας, μια ατζέντα την οποία προσωπικά δεν εκχωρώ σε κανέναν που αυτοαποκαλείται «πράσινος». [[Χειροκροτήματα από την πτέρυγα της Νέας Δημοκρατίας]] Η ανάπτυξη στην πατρίδα μας ή θα σεβαστεί το περιβάλλον ή απλά δεν θα είναι βιώσιμη. Και η βιωσιμότητα ως οριζόντια έννοια πρέπει να διατρέχει το σύνολο της πολιτικής μας. Το δικό μας πρόγραμμα δεν περιορίζεται μόνο στην ανάπτυξη ήπιων μορφών ανανεώσιμης ενέργειας ούτε μόνο στην επιβεβλημένη διαχείριση και αξιοποίηση απορριμμάτων με τις σύγχρονες τεχνολογίες της κυκλικής οικονομίας, κάτι το οποίο πρέπει επιτέλους να γίνει πράξη και στη χώρα μας. Εκτείνεται και σε μια σειρά από άλλες πρωτοβουλίες. Από το 2021 στην Ελλάδα θα απαγορευτούν εντελώς τα πλαστικά μιας χρήσης. [[Χειροκροτήματα από την πτέρυγα της Νέας Δημοκρατίας]] Η χώρα με την πιο όμορφη φύση οφείλει να την προστατεύσει έμπρακτα. Στις επιχειρήσεις του χώρου θα δοθούν κίνητρα για την προσαρμογή τους στην κυκλική οικονομία με εκσυγχρονισμό του εξοπλισμού τους και επανακατάρτιση των εργαζομένων τους. Σε συγκεκριμένο χρονοδιάγραμμα τα μικρά νησιά μας γίνονται ενεργειακά αυτόνομα με την ανάπτυξη υβριδικών σταθμών παραγωγής ενέργειας από ανανεώσιμες πηγές. Υπάρχει μεγάλο ενδιαφέρον και πολλή χρηματοδότηση από την Ευρωπαϊκή Ένωση αλλά και πάρα πολύ σοβαρή τεχνογνωσία σε ελληνικά εκπαιδευτικά και ερευνητικά κέντρα. Σε ορίζοντα τετραετίας υλοποιείται ένα στρατηγικό σχέδιο ηλεκτρικής κινητικότητας στις μεγάλες πόλεις, αλλά και στα μικρά νησιά. Πρώτος στόχος είναι η ανανέωση των μέσων μαζικής μεταφοράς με αστικά ηλεκτρικά λεωφορεία. [[Χειροκροτήματα από την πτέρυγα της Νέας Δημοκρατίας]] Η προστασία του περιβάλλοντος δεν αποτελεί απλά μια ηθική υποχρέωση απέναντι στις επόμενες γενιές αλλά και μια μεγάλη ευκαιρία να αξιοποιήσει η Ελλάδα το σημαντικότερο συγκριτικό της πλεονέκτημα, που δεν είναι άλλο από την απαράμιλλη φυσική της ομορφιά και τον μοναδικό πολιτιστικό της πλούτο. Κυρίες και κύριοι Βουλευτές, δεν με ακούσατε μέχρι στιγμής να παραθέτω τα προβλήματα τα οποία εγκατέλειψε πίσω της η απελθούσα Κυβέρνηση. Δυστυχώς οι νάρκες αυτές υπάρχουν. Μάλιστα, είναι πολλές και επικίνδυνες. Δεν ωφελεί, όμως, η συνεχής επίκλησή τους, πολύ περισσότερο, όταν είναι ακόμα νωπή η κρίση του ελληνικού λαού, όταν είναι ακόμα νωπή η βροντερή του απόφαση. Είναι καιρός να κοιτάξουμε μπροστά. Είναι καιρός να πάμε μπροστά. Εύχομαι και ελπίζω η Βουλή αυτή να είναι η καλύτερη της Μεταπολίτευσης. Αυτό, όμως, δεν εξαρτάται μόνο από την κυβερνητική πλειοψηφία. Δεν εξαρτάται μόνο από τους εκατόν πενήντα οκτώ Βουλευτές της Νέας Δημοκρατίας. Αναμένω και επιζητώ τη σκληρή προγραμματική αντιπαράθεση και τις ζωντανές συζητήσεις. Είναι εξάλλου χαρακτηριστικό του κοινοβουλευτικού πολιτεύματος. Δεν πρόκειται, όμως, σε καμμία περίπτωση να κάνω καμμία έκπτωση ως προς το ήθος και το ύφος του πολιτικού διαλόγου. [[Χειροκροτήματα από την πτέρυγα της Νέας Δημοκρατίας]] Ας θυμηθούμε τα λόγια του Κωνσταντίνου Τσάτσου, τα οποία μνημόνευσε και προχθές ο νέος Πρόεδρος, ο Κώστας Τασούλας, τον οποίον θέλω να συγχαρώ για την πανηγυρική εκλογή του. Έλεγε ο Κωνσταντίνος Τσάτσος: «Η αντιπαράθεση των αντιπάλων στεριώνει τη δημοκρατία».
Ο Δημήτρης, όχι ο Κωνσταντίνος.
Ο ανιψιός του Κωνσταντίνου.
Ο Δημήτρης Τσάτσος. Ζητώ συγγνώμη. Ευχαριστώ για τη διόρθωση. «Η αντιπαράθεση των αντιπάλων στεριώνει τη δημοκρατία. Η σύγκρουση εχθρών μέσα στον χώρο της είναι η αρχή του τέλους». Είμαστε αντίπαλοι πολιτικοί. Δεν είμαστε εχθροί. Και δεν επιζητούμε ο ένας τον πολιτικό αφανισμό του άλλου. [[Χειροκροτήματα από την πτέρυγα της Νέας Δημοκρατίας]] Ας σηματοδοτήσουμε και σε αυτήν εδώ την Αίθουσα ότι η εποχή του θυμού, της οργής και της βίας πέρασε και ας χειροκροτήσουμε όλοι μαζί το γεγονός ότι το αποκρουστικό ναζιστικό μόρφωμα εξοβελίστηκε οριστικά από τον ναό της δημοκρατίας, γιατί δεν άνηκε ποτέ εδώ. [[Χειροκροτήματα]] Κυρίες και κύριοι Βουλευτές, σε είκοσι μέρες από σήμερα οι Έλληνες όπου γης θα γιορτάσουμε τα διακόσια χρόνια από την έναρξη της Ελληνικής Επανάστασης. Είναι μια ευκαιρία να αναλογιστούμε πώς μπορούμε να φέρουμε μια δεύτερη αναγέννηση στην πατρίδα μας. Τον δρόμο τον δείχνουν οι πρόγονοί μας, που σμίλεψαν και τα χαρακτηριστικά μας. Είμαστε έθνος βαθιά δημοκρατικό. Η καθολική ψηφοφορία καθιερώθηκε στην Ελλάδα πολύ πριν από μεγάλες ευρωπαϊκές χώρες και στις δημοκρατικές διαδικασίες εντάχθηκαν, παρά τους κλυδωνισμούς, όλοι οι πληθυσμοί, γηγενείς αλλά και πρόσφυγες. Είναι χρέος μας τώρα να ενισχύσουμε τη δημοκρατική λειτουργία μέσα από μια επανάσταση διαφάνειας, λογοδοσίας, αλλά κυρίως αποτελεσματικότητας. Είμαστε ένα έθνος προοδευτικό, γιατί, παρά τα κατά καιρούς πισωγυρίσματα, πάντα βρίσκαμε τη νεωτερικότητα και τον τρόπο να προχωρήσουμε μπροστά. Το κράτος αλλά και η αγορά αναπτύχθηκαν νωρίς, δυστυχώς, όμως, όχι στο βάθος και με την ποιότητα άλλων χωρών. Γι' αυτό και το σημερινό μας στοίχημα εξακολουθεί να είναι ο ριζικός εκσυγχρονισμός. Είμαστε ένα έθνος με μια γεωπολιτική θέση που ορίζει συχνά τη μοίρα του για το καλό ή για το χειρότερο. Στις γονιμότερες στιγμές της η χώρα κέρδισε από τη θέση της, αξιοποίησε τα πλεονεκτήματά της με ενότητα, υπερηφάνεια και πολυδιάστατη εξωτερική πολιτική. Όταν διχάστηκε, υπέστη εθνικές καταστροφές. Ας αποδείξουμε, λοιπόν, όλοι ότι μάθαμε από την ιστορία μας. Με αυτά τα χαρακτηριστικά προχωράμε, αυτές τις παραδόσεις ανανεώνουμε, έτσι συμμετέχουμε στις παγκόσμιες αλλαγές, γιατί, ναι, ο σημερινός κόσμος δεν σταματά να αλλάζει. Η κλιματική αλλαγή και η ανεξέλεγκτη μετανάστευση παραμονεύουν ως διαρκείς απειλές. Η τεχνητή νοημοσύνη πολλαπλασιάζει την παραγωγή αγαθών και υπηρεσιών, αλλάζει όμως και τον τρόπο με τον οποίο είναι οργανωμένες οι κοινωνίες και η αγορά εργασίας. Αυτές οι μεταβολές ανατρέπουν όλα όσα ξέραμε. Δημιουργούν νέες ανισότητες, αλλά ταυτόχρονα και νέες ευκαιρίες. Συνεπώς δεν μπορούμε να ασχολούμαστε άλλο με τα προβλήματα του περασμένου ή και του προπερασμένου αιώνα, δίνοντας μάχες οπισθοφυλακής, ενώ ο υπόλοιπος κόσμος τρέχει προς το μέλλον. Αρκετά μείναμε πίσω. Κυρίες και κύριοι συνάδελφοι, κλείνω λέγοντάς σας ότι εμπιστεύομαι τους Έλληνες, αλλά πιστεύω βαθιά και στην παράταξη της οποίας έχω τη μεγάλη τιμή να ηγούμαι, στη Νέα Δημοκρατία… [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] …στη μεγάλη πολιτική δύναμη του μέτρου, της δημοκρατίας, της δημιουργικότητας του ατόμου, της ελευθερίας αλλά και της αλληλεγγύης, κυρίως όμως στην παράταξη της σύνθεσης. Τα ψέματα και η δημαγωγία ανήκουν στην Ελλάδα της κρίσης. Το «ή εμείς ή αυτοί» ανήκει στην Ελλάδα του διχασμού και το «πολλοί και λίγοι» ανήκουν στην Ελλάδα των επιδομάτων φτώχειας. Όλα αυτά είναι παρελθόν. Στην πατρίδα μας δεν αξίζει να βαλτώνει στο χθες. Οι Έλληνες κουράστηκαν από τα μεγάλα λόγια και τα μεγάλα λάθη. Δοκιμάστηκαν από τη δημαγωγία και την ανικανότητα. Ζητούν λιγότερες υποσχέσεις και περισσότερα χειροπιαστά αποτελέσματα. Ζητούν ασφάλεια, δουλειές, χαμηλότερους φόρους, μια καλύτερη καθημερινότητα. Ζητούν κυρίως να ξαναπάρουν στα χέρια τους τον έλεγχο της ζωής τους, να ελπίζουν βάσιμα ότι τα παιδιά τους θα ζήσουν καλύτερα από τους ίδιους. Από το πολιτικό τους σύστημα απαιτούν ήθος, επαγγελματισμό, ωριμότητα και, κυρίως, αποτελεσματικότητα. Σε αυτά τα αιτήματα θα ανταποκριθεί η Κυβέρνηση της Νέας Δημοκρατίας. Γύρω από αυτούς τους στόχους καλεί σε συμπόρευση όλους τους πολίτες. Στον δρόμο για την Ελλάδα που αξίζουμε, ας κάνουμε πρώτο σταθμό προόδου την επέτειο των διακοσίων χρόνων από την Επανάσταση του '21. Και όπως λέει και ο Κίπλινγκ σε ένα από τα αγαπημένα μου ποιήματα, το «Αν», ας εμπιστευθούμε τον εαυτό μας όταν ο κόσμος δεν μας πιστεύει και ας ονειρευτούμε χωρίς να γίνουμε σκλάβοι των ονείρων μας και ας ξεκινήσουμε τη δική μας επανάσταση για τη φωτεινή Ελλάδα του 21ου αιώνα. Ενωμένοι το μπορούμε. Το αξίζουμε, αλλά είναι στο χέρι μας να το καταφέρουμε. Σας καλώ, λοιπόν, να υπερψηφίσετε τις προγραμματικές μας δηλώσεις, που οδηγούν όλους τους Έλληνες σε ένα καλύτερο αύριο. Σας ευχαριστώ.
Μετά την ομιλία του κυρίου Πρωθυπουργού, ξεκινά ο πρώτος κύκλος Βουλευτών, οι κατά προτεραιότητα ομιλητές, τους οποίους και παρακαλώ να τηρήσουν αυστηρά τον χρόνο των έξι λεπτών ομιλίας που τους έχει διατεθεί. Καλείται στο Βήμα ο Βουλευτής Χρήστος Ταραντίλης της Νέας Δημοκρατίας.
Κυρίες και κύριοι Βουλευτές, στις 7 Ιουλίου ο Έλληνας πολίτης με την ψήφο του δεν έδωσε απλώς εντολή για μια νέα κυβέρνηση, έδωσε εντολή για μια νέα εποχή, για μια νέα εποχή δική του, των παιδιών του, των συμπολιτών του, της πατρίδας του. Έδωσε εντολή για μια εντελώς νέα και διαφορετική κουλτούρα, νοοτροπία, αντίληψη, ύφος και ηθική διακυβέρνησης. Στο μοντέλο διακυβέρνησης που εκπροσωπούμε, το όραμά μας για την πατρίδα δεν εξαντλείται στον χώρο των ιδεών και δεν εξαντλείται στην επικράτεια της ελπίδας. Μετουσιώνεται σε πράξη μέσα από τον ορθολογικό και αποτελεσματικό σχεδιασμό, καθώς, επίσης, και τη σωστή εφαρμογή δημόσιων πολιτικών. Στο μοντέλο διακυβέρνησης που εκπροσωπούμε το σύνθημα δεν είναι να βγει η μέρα, το σύνθημα είναι να ετοιμαστεί η μέρα, η κάθε μέρα. Ήδη η σύνθεση, η οργάνωση και ο προγραμματικός σχεδιασμός λειτουργίας της Κυβέρνησης προϊδεάζει για τον ρυθμό αυτής της νέας εποχής. [[Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ]] Αρκούμαι να επισημάνω τις εξής σημαντικές παραμέτρους: την άριστη αναλογία πολιτικής και τεχνοκρατίας που εκπροσωπείται στη σύνθεση της νέας Κυβέρνησης, τον εξαρχής σαφή καθορισμό αρμοδιοτήτων, στόχων, χρονοδιαγραμμάτων και συνεργειών του κυβερνητικού σχήματος - αυτό που λέμε άριστη δομή στην ορολογία της διοίκησης - την καινοτόμο ηλεκτρονική παρακολούθηση της πορείας του κυβερνητικού έργου στα πρότυπα κυβερνητικής λειτουργίας χωρών με πολύ μεγάλη παράδοση και κουλτούρα αποτελεσματικής τεχνοκρατικής διοίκησης, την αποκατάσταση της συνταγματικής λειτουργίας και του επιτελικού ρόλου του υπουργικού συμβουλίου, το οποίο θα συνεδριάζει σε μηνιαία βάση και θα εγκρίνει σε καθορισμένες περιόδους ανά έτος το πλαίσιο του κυβερνητικού έργου και το συνολικό επιχειρησιακό σχέδιο της Κυβέρνησης. Σημαντική παράμετρος αυτής της νέας εποχής είναι, επίσης, η νέα ηθική διακυβέρνησης, όπου η διαφάνεια και η λογοδοσία της κυβερνητικής δράσης καθίσταται προτεραιότητα. Στο πλαίσιο αυτό θεσπίζεται η απαγόρευση στο σύνολο του κυβερνητικού σχήματος για οποιαδήποτε παράλληλη επαγγελματική και επιχειρηματική δραστηριότητα. Επιπλέον καθιερώνεται μια ενιαία κλίμακα μετακλητών υπαλλήλων για όλες τις δομές της Κυβέρνησης, ο συνολικός αριθμός των οποίων θα περιοριστεί σε σύγκριση με όσους υπηρετούσαν στην απελθούσα κυβέρνηση. Κυρίες και κύριοι Βουλευτές, το όραμα της Κυβέρνησής μας εκκινεί από την αποκατάσταση του νοήματος και της ουσίας των λέξεων. Από την αποκατάσταση, για παράδειγμα, του νοήματος της λέξης «προκοπή» που την ακούγαμε ως ευχή από τα χείλη της ταλαιπωρημένης γενιάς των παππούδων και των γιαγιάδων μας, ως συνώνυμη της ευτυχούς κατάληξης μιας πορείας προσπάθειας, μόχθου, εργατικότητας και δημιουργίας. Από την αποκατάσταση του νοήματος των λέξεων «αξιοκρατία» και «αριστεία» ως συνώνυμα της επιβράβευσης του ταλέντου, της ατομικότητας και της καλλιέργειας, αλλά και ως αναγκαία συνθήκη στελέχωσης των θεσμών της πολιτείας μας. Από την αποκατάσταση του νοήματος της λέξης «νόμος», που αντί να εμπνέει σεβασμό και αποδοχή από τους πολίτες προς το κορυφαίο θεσμικό προϊόν του δημοκρατικού πολιτεύματος, δυστυχώς κατέληξε αρκετές φορές συνονθύλευμα ευκαιριακών, κακότεχνων και άσχετων μεταξύ τους διατάξεων. Από την αποκατάσταση του νοήματος της λέξης «φόρος», που αντί να σημαίνει την εύλογη οικονομική συνεισφορά καθενός ανάλογα με τις δυνάμεις του προς την εξυπηρέτηση του δημοσίου συμφέροντος, της ομαλής λειτουργίας των θεμελιωδών υπηρεσιών μιας πολιτείας, αλλά και του ύψιστου του καθήκοντος της κοινωνικής αλληλεγγύης, δυστυχώς έχει καταλήξει να σημαίνει ανάλωση ασύμμετρης ποσότητας του οικονομικού μας χρόνου, τιμωρία της υγιούς επιχειρηματικότητας, σκιάχτρο της επένδυσης και, τελικά, της ίδιας της προόδου. Από την αποκατάσταση της έννοιας του «δημόσιου χώρου» που αντί να παράγει αισθητική και να εκφράζει σεβασμό στους θεσμούς και τις λειτουργίες που στεγάζει, όπως υγεία, εκπαίδευση, αναψυχή, έχει καταλήξει να αποτελεί συνώνυμο της εγκατάλειψης και της μουτζούρας. Από την αποκατάσταση της έννοιας της ατομικής αλλά και της συλλογικής προόδου, γιατί πιστεύουμε ότι θεμελιώδης συνθήκη για την πρόοδο καθενός ξεχωριστά, αλλά και του κοινωνικού συνόλου γενικότερα, είναι η εγγύηση από μια υπεύθυνη Κυβέρνηση της σταθερότητας των όρων εργασίας, της φορολογίας, της ασφάλισης, της δημόσιας υγείας και εκπαίδευσης και η εμπέδωση αισθήματος δημόσιας ασφάλειας και προστασίας του δημόσιου χώρου. Κυρίες και κύριοι Βουλευτές, το όραμα της Κυβέρνησής μας για τη νέα εποχή της πατρίδας μας στηρίζεται σε επεξεργασμένες και τεκμηριωμένες δημόσιες πολιτικές, οι οποίες θα ξεδιπλωθούν το αμέσως επόμενο χρονικό διάστημα μέσω του νομοθετικού μας έργου. Αυτές οι δημόσιες πολιτικές επιδιώκουν τη σταθερή και ισχυρή ανάπτυξη, με επενδύσεις που θα δημιουργήσουν νέες και καλά αμειβόμενες θέσεις εργασίας, θα καταπολεμήσουν αποτελεσματικά την ανεργία και θα διαμορφώσουν τις συνθήκες επιστροφής των νέων μας στην πατρίδα μας, αποσκοπούν στη μείωση των φόρων και στη βελτίωση του εισοδήματος των πολιτών, οικοδομούν ένα νέο «κοινωνικό συμβόλαιο» εργαζομένων, κράτους και επιχειρήσεων. Ουσία αυτού του «συμβολαίου» είναι ότι το κράτος προσφέρει υγιές και ανταγωνιστικό επιχειρηματικό περιβάλλον, χωρίς γραφειοκρατία, με χαμηλή φορολογία, ενώ με τη σειρά τους οι επιχειρήσεις ανταποκρίνονται στις υποχρεώσεις τους προς το κράτος και αμείβουν καλά τους εργαζομένους τους. Οι δημόσιες πολιτικές μας στηρίζουν, επίσης, την οικογένεια και τους εργαζόμενους γονείς, γιατί το δημογραφικό πρόβλημα είναι μακροπρόθεσμα η μεγαλύτερη απειλή για την κοινωνία, την οικονομία και, εν τέλει, την ίδια μας την εθνική υπόσταση. Ενισχύουν την κοινωνική αλληλεγγύη, γιατί δεν νοείται ανάπτυξη χωρίς κοινωνική συνοχή ούτε κοινωνική συνοχή χωρίς αλληλεγγύη. Διασφαλίζουν την ποιοτική δημόσια υγεία για όλες και για όλους. Διαμορφώνουν σύγχρονα δημόσια σχολεία, δημόσια πανεπιστήμια με αυτονομία, εξωστρεφή αξιολογημένα προγράμματα προπτυχιακών και μεταπτυχιακών σπουδών, χωρίς συγκεντρωτισμό στο Υπουργείο Παιδείας και υπεργραφειοκρατικές αντιλήψεις, δίνοντας έμφαση στην έρευνα και την καινοτομία, στην ανάπτυξη συνεργιών και δράσεων στις τοπικές κοινωνίες, τους συλλογικούς φορείς και τις επιχειρήσεις, ώστε να επιτυγχάνεται η άμεση σύνδεση με την αγορά εργασίας.
Ολοκληρώστε, παρακαλώ.
Κλείνοντας, κυρίες και κύριοι Βουλευτές, θα ήθελα να πω ότι στο όραμα που έχουμε για την πατρίδα μας η Ελλάδα δεν θα είναι χώρα περιφέρειας, οι πολίτες δεν θα αντιμετωπίζονται ως ταξικές ομάδες, το παρελθόν δεν θα σηματοδοτείται από την ανάμνηση διχασμού και μισαλλοδοξίας, το παρόν δεν θα βιώνεται ως μαρασμός, νωχελικότητα, καρτερία και χαμένες ευκαιρίες, το νέο δεν θα προβάλλει ως μείγμα ανασφάλειας και συγκρατημένης ελπίδας. Θέλουμε και πρέπει να τραβήξουμε εμπρός. Θέλουμε, όπως τόσο ποιητικά έγραψε ο Ελύτης, να τραβήξουμε μπρος, με «άλμα πιο γρήγορο από τη φθορά». Η Κυβέρνησή μας θα δράσει με υπευθυνότητα όχι μόνο προς το συμφέρον της παρούσας αλλά και της μέλλουσας γενιάς. Μόνο με αυτή τη νοοτροπία η πολιτική αποκτά τον αναγκαίο χώρο ιστορικής προοπτικής, που γεννά και την έννοια της ιστορικής ευθύνης.
Ολοκληρώστε. Έχετε περάσει τον χρόνο κατά πολύ.
Δεν θέλουμε τον χρόνο για ανάλωση, αλλά για δημιουργία. Τώρα είναι η ώρα να τεντώσουμε το τόξο της μοίρας της πατρίδας μας. Τώρα είναι η ώρα να εμπιστευτούμε αυτή την Κυβέρνηση και αυτόν τον Πρωθυπουργό και τούτο θα πράξω. Ευχαριστώ πολύ.
Τον λόγο έχει ο κ. Κατρούγκαλος από τον ΣΥΡΙΖΑ για έξι λεπτά.
Αγαπητοί συνάδελφοι, επιλέξαμε η πρώτη ομιλία από το δικό μας κόμμα να είναι αφιερωμένη στην εξωτερική πολιτική και αυτό για δύο λόγους. Ο πρώτος είναι ότι μολονότι είμαστε αποφασισμένοι να προχωρήσουμε σε προγραμματική δομική αντιπολίτευση σε όλα τα θέματα, θεωρούμε ότι στα ζητήματα της εξωτερικής πολιτικής πρέπει να διαμορφώνονται συναινέσεις και να υπάρχει εθνικό μέτωπο. Ο δεύτερος λόγος είναι γιατί ακόμα και σε αυτόν τον τόσο ευαίσθητο τομέα είχαμε αντιφάσεις συμπεριφορών, λόγων και έργων, ακόμη και αυτό το σύντομο χρονικό διάστημα από την Κυβέρνηση, που, κατά τη γνώμη μου, δεν μας προβληματίζουν μόνο για καθαυτή την εξωτερική πολιτική, αλλά και για την ίδια τη φυσιογνωμία της Κυβέρνησης. Κατ' αρχάς, κύριε Πρόεδρε, νομίζω ότι ήταν σημαντική παράλειψη εκ μέρους σας ότι δεν αναφερθήκατε ούτε μια φορά στην Κύπρο και στο κυπριακό ζήτημα, σήμερα την τεσσαρακοστή πέμπτη επέτειο της εισβολής… [[Χειροκροτήματα από την πτέρυγα του ΣΥΡΙΖΑ]] …και γιατί η προηγούμενη επέτειος του πραξικοπήματος δείχνει σε τι μεγάλες συμφορές μπορεί να μας φέρουν εκείνες οι φορές που επικρατεί η πατριδοκαπηλία και όχι η εθνική συνείδηση συμφέροντος για την προώθηση των μεγάλων εθνικών θεμάτων. Πρέπει να θεωρούμε εθνικό ό,τι είναι αληθές. Η αλήθεια είναι ότι η κατάσταση της χώρας σε όλα τα επίπεδα σήμερα, που την παραλαμβάνετε, είναι πολύ διαφορετική και πολύ καλύτερη από το 2015, όταν εμείς παραλάβαμε τις ευθύνες της κυβερνητικής εξουσίας. Θα μιλήσουν άλλοι για το ποια ήταν η κατάσταση με τα δυόμισι εκατομμύρια ανθρώπων χωρίς πρόσβαση σε υπηρεσίες υγείας ή για τα εκατομμύρια των ανθρώπων που είχαν πρόβλημα να ανταποκριθούν και στις βασικές τους υποχρεώσεις και ανάγκες. Ποτέ, όμως, δεν ήταν τόσο αναβαθμισμένη η εικόνα και η διεθνής θέση της χώρας μας από αυτή που σας παραδώσαμε. Κάναμε τη φωνή της πατρίδας πιο δυνατή και πιο σεβαστή. Δεν ήμασταν απλώς σταθερή δημοκρατία αλλά εξαγωγέας σταθερότητας και στην περιοχή της Ανατολικής Μεσογείου και στην περιοχή των Βαλκανίων. Αντιμετωπίσαμε το μεταναστευτικό στο πλαίσιο μιας συρροής κρίσεων, οικονομικής και μεταναστευτικής, με βάση τις αρχές της αλληλεγγύης και κάναμε την πατρίδα μας σεβαστή και στον τομέα αυτό. Δεν είναι τυχαίο ότι και για τον λόγο αυτόν ο Πάπας Φραγκίσκος πρότεινε τον πρώην Πρωθυπουργό για το Νόμπελ Ειρήνης. Η κορωνίδα, όμως, αυτής της πολιτικής, όχι απλώς της πολιτικής εξωστρέφειας αλλά της εξαγωγής σταθερότητας, ήταν η Συμφωνία των Πρεσπών. Όταν αναφέρθηκα προηγουμένως σε αντιφάσεις λόγων και έργων σ' αυτό το χρονικό διάστημα, εκεί αναφερόμουν. Παρευρέθηκα πρόσφατα με τον Αναπληρωτή Υπουργό Ευρωπαϊκών Υποθέσεων και τον Υπουργό Άμυνας στο συνέδριο του «ECONOMIST» όπου, πράγματι, οι δηλώσεις τους ήταν θετικές. Ο κ. Βαρβιτσιώτης είπε ότι: «Τα πολιτικά ζητήματα που έχουμε μεταξύ μας…» εννοώντας ανάμεσα στη χώρα μας και τη Βόρεια Μακεδονία - ό,τι λέω είναι verbatim, δηλαδή είναι επί λέξει - «…έχουν επιλυθεί σε μεγάλο βαθμό με τη Συμφωνία των Πρεσπών». Ο Υπουργός Εθνικής Άμυνας είπε: «Δεν αμφισβητώ την πρόθεση κανενός ότι αυτή η συμφωνία επιτεύχθηκε για καλό σκοπό, για να ενισχύσει τη σταθερότητα στην περιοχή, για να ενισχύσει τις γεωπολιτικές σταθερές της περιοχής. Και αν αυτή εφαρμοστεί με απαρέγκλιτη τήρηση όλων των ουσιωδών όρων της, τότε νομίζω ότι θα μπορούμε να πάμε σε ένα καλύτερο μέλλον». Αν υπήρχαν μόνο αυτές οι δηλώσεις, εγώ θα ξεπερνούσα όλα όσα είχαν ειπωθεί για να παραπλανήσουν και να διχάσουν τον ελληνικό λαό το προηγούμενο διάστημα. Ξέρατε ότι είχατε διαπραγματευθεί λύσεις διπλής ονομασίας, πολύ χειρότερες από αυτές της Συμφωνίας των Πρεσπών, που υπερκάλυψαν κατά 120% τις εθνικές θέσεις, όπως είχαν διαμορφωθεί από το 2005 έως το 2017. Καλά γνωρίζατε ότι μόνο η άκρα Δεξιά, όπως εκφραζόταν από το ΛΑΟΣ και τις άλλες δυνάμεις τις ακροδεξιές, ήταν αντίθετη στη σύνθετη ονομασία. Και δεν έχετε ξεχάσει ότι η λέξη «κωλοτούμπα» εμφανίστηκε τότε, το 2005, όταν ο νυν Αντιπρόεδρος χαρακτήριζε «κωλοτούμπα» τον Κώστα Καραμανλή που - κατά τα λόγια του - «ξεπούλησε τη Μακεδονία». Αυτά, λοιπόν, θα τα θεωρούσα ξεχασμένα, εάν μέναμε σ' αυτές τις θετικές δηλώσεις των εκπροσώπων της Κυβέρνησής σας. Ακολούθησαν, όμως, δηλώσεις άλλων αρμοδίων Υπουργών, όπως του κ. Καράογλου που είπε: «Το θέμα του ονόματος μας ενοχλεί και μας πληγώνει» και «Θα πρέπει να αλλάξουν κι άλλα ζητήματα, όπως το ζήτημα της εθνότητας». Και οι διορθωτικές δηλώσεις που έγιναν από τον Υπουργό Άμυνας ήταν ακόμα πιο ανησυχητικές, γιατί είπε: «Πρέπει να γίνει κατανοητό ότι μιλούσα σε διεθνές ακροατήριο», λες και άλλα λέμε όταν μας ακούει ο Πρέσβης των Ηνωμένων Πολιτειών και άλλα λέμε όταν απευθυνόμαστε στον ελληνικό λαό. Κυρίες και κύριοι της Κυβέρνησης, είστε υπόλογοι - κάθε κυβέρνηση είναι υπόλογη - απέναντι στον ελληνικό λαό, όχι απέναντι στον Πρέσβη των Ηνωμένων Πολιτειών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και αν πετύχαμε να έχουμε αυτή την πολιτική γενικής αναγνώρισης και αξιοπιστίας της εξωτερικής πολιτικής της χώρας μας είναι γιατί εμείς τα ίδια λέγαμε και δεν θεωρούσαμε ούτε τους Αμερικανούς «αμερικανάκια» ούτε τους Ευρωπαίους «κουτόφραγκους» και θεωρήσαμε ως άξονα και προσανατολισμό της εξωτερικής μας πολιτικής ότι η ευθυγράμμιση θέσεων ακολουθεί την ευθυγράμμιση συμφερόντων και όχι αντιστρόφως. Γι' αυτό πετύχαμε να έχουμε ταυτόχρονα τις καλύτερες από ποτέ σχέσεις και με τις Ηνωμένες Πολιτείες και με τον στρατηγικό τους ανταγωνιστή, την Κίνα. Δεν διεκδικήσαμε ποτέ θέση κράτους πελάτη, αλλά με ισοτιμία κατακτήσαμε το να κάνουμε τη χώρα, τη φωνή της χώρας μας, τη φωνή της πατρίδας πιο δυνατή και πιο σεβαστή. Γι' αυτόν τον λόγο δεν ήταν καλό δείγμα συμβολικό ότι η πρώτη κίνηση της ελληνικής διπλωματίας, όταν έπρεπε όλα τα σφυριά μας να χτυπούν στην Ανατολική Μεσόγειο απέναντι στην Τουρκία, να είναι η αναγνώριση Γκουαϊδό.
Ολοκληρώστε, κύριε Κατρούγκαλε.
Θα ολοκληρώσω, κύριε Πρόεδρε. Μπορεί να έχετε όποια ιδεολογική θέση θέλετε σε αυτό. Εμείς νομίζουμε ότι η θέση της Ευρωπαϊκής Ένωσης για έναν ειρηνικό και δημοκρατικό διάλογο που συνδιαμορφώσαμε είναι η προτιμότερη. Όμως, εγώ σας μέμφομαι ακριβώς γιατί σε επίπεδο συμβολισμού αυτή η προσπάθεια ευθυγράμμισης με τις Ηνωμένες Πολιτείες είναι μία επιστροφή σε εποχές που η χώρα μας δεν είχε χαρακτήρα ισοτιμίας στις σχέσεις της με την υπερδύναμη.
Κλείστε σας παρακαλώ, κύριε Κατρούγκαλε.
Και θέλω, λοιπόν, ολοκληρώνοντας να σας ζητήσω να αποφασίσετε τι κόμμα είστε. Είπατε ότι είστε κόμμα της προόδου. Εμείς θεωρούμε - και αυτή την κριτική σας ασκήσαμε - ότι όπως σε όλη την Ευρώπη βλέπουμε να διαμορφώνεται ένα μόρφωμα νεοφιλελευθερισμού και ακροδεξιάς, έτσι και η δική σας Κυβέρνηση φαίνεται να έχει έχετε τα χαρακτηριστικά αυτά.
Κλείστε, κύριε Κατρούγκαλε. Παίρνετε χρόνο από επόμενους συναδέλφους.
Ολοκληρώνω. Και με αυτά που είπατε, λοιπόν, και με αυτά που δεν είπατε - δεν άκουσα λέξη για την ιδιωτικοποίηση του ασφαλιστικού - πρέπει να πείτε την αλήθεια στον ελληνικό λαό. Και ειδικά στον τομέα της εξωτερικής πολιτικής να είστε βέβαιοι ότι εμείς, εκεί που μπορεί να υπηρετηθούν οι εθνικές θέσεις, δεν θα αναιρέσουμε την υποχρέωση και τη δέσμευσή μας να είμαστε μέρος του εθνικού μετώπου. εσείς, όμως, πρέπει να δώσετε αληθινά το στίγμα της πολιτικής σας.
Πριν καλέσω στο Βήμα τον κ. Κατρίνη από το Κίνημα Αλλαγής, να διαβάσω τρεις ανακοινώσεις: Προς τον Πρόεδρο της Βουλής κ. Τασούλα Κωνσταντίνο από την Κοινοβουλευτική Ομάδα του Κομμουνιστικού Κόμματος Ελλάδας: «Κύριε Πρόεδρε, με την παρούσα επιστολή ορίζουμε ως αναπληρωτές Κοινοβουλευτικούς Εκπροσώπους της Κοινοβουλευτικής Ομάδας του ΚΚΕ, σύμφωνα με το άρθρο 17, παράγραφος 2, του Κανονισμού της Βουλής, τους: Παφίλη Αθανασίο, Βουλευτή Β1 Βόρειου Τομέα Αθήνας, Καραθανασόπουλο Νικόλαο Βουλευτή Νομού Αχαΐας. Ο Γενικός Γραμματέας της Κεντρικής Επιτροπής και Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας Δημήτριος Κουτσούμπας».
Από την Ελληνική Λύση προς τον κύριο Πρόεδρο της Βουλής: «Διά της παρούσης σάς γνωστοποιώ ότι σύμφωνα με το άρθρο 17, παράγραφος 2, του Κανονισμού της Βουλής ως Α΄ Κοινοβουλευτικός Εκπρόσωπος ορίζεται ο κ. Βασίλειος Βιλιάρδος και ως Β΄ Κοινοβουλευτικός Εκπρόσωπος ορίζεται ο κ. Κωνσταντίνος Χήτας. Στη διάθεση σας για οποιαδήποτε περαιτέρω διευκρίνιση. Με τιμή ο Πρόεδρος του Κόμματος Κυριάκος Βελόπουλος».
Μια ακόμη επιστολή και πάλι από την Ελληνική Λύση προς τον κύριο Πρόεδρο της Βουλής: «Διά της παρούσης σάς γνωστοποιώ ότι Γενικός Γραμματέας της Κοινοβουλευτικής Ομάδας ορίζεται ο κ. Βασίλειος Βιλιάρδος του Διονυσίου. Στη διάθεσή σας για οποιαδήποτε περαιτέρω διευκρίνιση. Με τιμή ο Πρόεδρος του Κόμματος Κυριάκος Βελόπουλος».
Τον λόγο έχει ο κ. Μιχάλης Κατρίνης για έξι λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, παρακολουθήσαμε με ιδιαίτερη προσοχή τις προγραμματικές δηλώσεις του Πρωθυπουργού, δηλώσεις που επιβεβαιώνουν ότι δεν υπάρχει ένα συνεκτικό σχέδιο ανασυγκρότησης της χώρας, αλλά μία συντηρητική ατζέντα πλήρως προσαρμοσμένη στις απαιτήσεις μιας συντηρητικής Ευρώπης. Κεντρική προεκλογική σημαία του κ. Μητσοτάκη ήταν η μείωση των φόρων, κάτι που επανέλαβε σήμερα εμφατικά παραθέτοντας έναν ατελείωτο κατάλογο εξαγγελιών και υποσχέσεων. Και όλα αυτά από μια Κυβέρνηση που στο μείζον ζήτημα της ΔΕΗ, που εδώ και μήνες απασχολεί την ελληνική κοινωνία και την πολιτική σκηνή, που είναι θέμα της ελληνικής οικονομίας, φάνηκε πρωτοφανώς απροετοίμαστη, μη έχοντας έτοιμο σχέδιο επίλυσης, αλλά επιδόθηκε σε μια προσπάθεια επίρριψης ευθυνών στην προηγούμενη κυβέρνηση και σε μια απλή επικοινωνιακή διαχείριση. «Σημαία», λοιπόν, του κ. Μητσοτάκη είναι η μείωση των φόρων, η οποία, όμως, ήδη «αποκαθηλώθηκε» από τον κ. Ρέγκλινγκ, ο οποίος έκανε ξεκάθαρο πως οι όποιες μειώσεις μετατίθενται για το μέλλον και μετά από διεύρυνση της φορολογικής βάσης, με ό,τι αυτό συνεπάγεται για τα μεσαία και κατώτατα στρώματα και όχι, βεβαίως, αυτό που άφησε να εννοηθεί ο Πρωθυπουργός σήμερα. Ορισμένοι προσποιούνται πως δεν καταλαβαίνουν ποιο είναι το πρόβλημα. Το πρόβλημα, κυρίες και κύριοι συνάδελφοι, είναι τα υπέρογκα πρωτογενή πλεονάσματα. Το Κίνημα Αλλαγής έχει εδώ και καιρό ταχθεί υπέρ της δημιουργίας μιας εθνικής ομάδας διαπραγμάτευσης για τη μείωση των πολύ υψηλών αυτών πλεονασμάτων. Ο Πρωθυπουργός, ενώ προεκλογικά υποσχέθηκε επαναδιαπραγμάτευση της συμφωνίας, μετεκλογικά έσπευσε να δηλώσει ότι θα τηρήσει τα συμφωνηθέντα για να φανεί αρεστός και στις αγορές και στους εταίρους. Ο κ. Τσίπρας, ο οποίος βιάστηκε να εκχωρήσει πλεονάσματα 3,5% μέχρι το 2022, θυμήθηκε να στηρίξει την πρότασή μας αμέσως μόλις έχασε τις εκλογές. Έστω και τώρα καλωσορίζουμε τον κ. Τσίπρα στην εθνική προσπάθεια να αλλάξουμε τη δική του απόφαση, μια απόφαση που αποτέλεσε και αποτελεί θηλιά για την πραγματική οικονομία και την όποια αναπτυξιακή προοπτική της χώρας. Κύριε Πρωθυπουργέ, σας άκουσα να συμφωνείτε εν τέλει ότι τα πρωτογενή πλεονάσματα και πρέπει και μπορούν να μειωθούν. Το θέμα είναι το πότε. Θα επιλέξετε άραγε να συνεργαστείτε με τα υπόλοιπα κόμματα για να διεκδικήσουμε και να πετύχουμε άμεσα αυτόν τον στόχο; Θα επιλέξετε να δυσαρεστήσετε τον κ. Ρέγκλινγκ και τους δανειστές για να μπορέσετε να ανακουφίσετε τους Έλληνες πολίτες; Κυρίες και κύριοι συνάδελφοι, η πολιτική διγλωσσία που τροφοδοτεί την ανησυχία και τον προβληματισμό δεν περιορίζεται μόνο στο πεδίο της οικονομίας, αλλά επεκτείνεται και στα εθνικά θέματα. Σαράντα πέντε χρόνια μετά την εισβολή του «Αττίλα» στην Κύπρο και μία εβδομάδα μετά τις εκλογές, ο Υπουργός Εξωτερικών αναγνωρίζει ρόλο επιδιαιτητή στις Ηνωμένες Πολιτείες σε ό,τι αφορά τις τουρκικές προκλήσεις, ζητώντας προληπτική παρέμβαση. Με τη διαφορά ότι η Τουρκία είναι αυτή που συστηματικά παραβιάζει το Διεθνές Δίκαιο. Στην παραβίαση του Διεθνούς Δικαίου η όποια επιδιαιτησία συνήθως καταλήγει σε παραχώρηση κυριαρχικών δικαιωμάτων από αυτόν που δεν διεκδικεί τίποτα. Κύριε Υπουργέ, μόνο η αυτοδύναμη εξωτερική πολιτική μπορεί να παραγάγει θετικά αποτελέσματα. Σας το λέμε εμείς, το Κίνημα Αλλαγής, που πιστεύουμε στην εξωστρεφή διπλωματία που διασφαλίζει και διευρύνει τα κυριαρχικά δικαιώματα τόσο της χώρας όσο και του Κυπριακού Ελληνισμού. Η επανίδρυση του κράτους, βασικό σύνθημα της διακυβέρνησης Καραμανλή το 2004, επιστρέφει και επαναλαμβάνεται ως φάρσα από την Κυβέρνηση Μητσοτάκη. Δέκα χρόνια μετά την ανοικτή προκήρυξη του “Opengov” των κυβερνήσεων του ΠΑΣΟΚ, η Νέα Δημοκρατία ξαναγυρνά στην παλιά γνωστή συνταγή. Διορίζει γενικούς γραμματείς χωρίς αντικειμενικές διαδικασίες, με αυστηρά κομματικά κριτήρια, αλλά δυστυχώς και με κριτήρια εισπήδησης σε άλλους πολιτικούς χώρους, σ' ένα πρωτοφανές πολιτικό unfair. Μάλιστα, ο ίδιος ο Πρωθυπουργός αναιρεί την πρώτη προεκλογική του δέσμευση, τακτοποιώντας υποψήφιους Βουλευτές του κόμματός του στον κρατικό μηχανισμό και η εικόνα προφανώς αυτή δεν αλλάζει από τη σημερινή εξαγγελία για υπηρεσιακούς γραμματείς, ενώ δεν ακούσαμε και τίποτα για τη μείωση των μετακλητών υπαλλήλων, που τόσο πολύ είχε απασχολήσει τη δημόσια συζήτηση το προηγούμενο διάστημα. Η ατζέντα της Κυβέρνησης για την ασφάλεια, τον νόμο και την τάξη διαφημίζει την κατάργηση του ασύλου, αλλά και το μεταναστευτικό. Είναι εντελώς παραπλανητικός ο τρόπος με τον οποίον η Κυβέρνηση αντιμετωπίζει το ζήτημα της κατάργησης του ασύλου με το πρόσχημα της ανομίας. Αντί να περιοριστεί σε ρυθμίσεις για την αντιμετώπιση της ανομίας, θέτει υπό αμφισβήτηση την ίδια την ελεύθερη διακίνηση ιδεών. Σε ό,τι αφορά το μεταναστευτικό, πολύ σύντομα η μεγάλη πλειοψηφία των πολιτών θα αντιληφθεί ότι η Νέα Δημοκρατία πολύ απλά θα ακολουθήσει την ίδια πολιτική που ακολούθησε η κυβέρνηση του ΣΥΡΙΖΑ. Μήπως θα διακόψει τη λειτουργία των hot spots στα πέντε νησιά του Αιγαίου; Όχι βέβαια. Άλλωστε, ο αρμόδιος Υπουργός κατά την πρόσφατη επίσκεψή του στη Λέσβο είπε ότι όλα σχεδόν είναι πολύ ωραία. Φυσικά η Κυβέρνηση και εδώ εμφανίζεται ανέτοιμη, χωρίς σχέδιο, για να αναδείξει το μεταναστευτικό σε ευρωπαϊκό επίπεδο. Στην υγεία είναι ευδιάκριτη μια παράλληλη ατζέντα η οποία θέτει σε αμφισβήτηση τόσο τον δημόσιο χαρακτήρα του συστήματος όσο και την άμεση πρόσβαση των πολιτών σε υπηρεσίες υγείας. Είναι μια ατζέντα που αμφισβητεί την αδιαπραγμάτευτη αρχή μας για παροχή καθολικών, ποιοτικών και δωρεάν υπηρεσιών υγείας σε όλους τους πολίτες, παρά την σημερινή εξαγγελία του Πρωθυπουργού για την υλοποίηση της απόφασης της προηγούμενης κυβέρνησης για προσλήψεις στον χώρο της υγείας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνοντας, θα ήθελα να αναφερθώ στο ζήτημα των υποδομών και τον αυτοκινητόδρομο Πάτρα - Πύργος για τον οποίο, δυστυχώς, υπάρχει σκόπιμη ασάφεια από την πλευρά της Κυβέρνησης τόσο για τον τρόπο όσο και για τον χρόνο ολοκλήρωσής του, εις βάρος βέβαια της αναπτυξιακής προοπτικής και της ασφάλειας των πολιτών της Ηλείας, αλλά και συνολικά της περιφέρειας καθώς και σήμερα είδαμε ότι και τα πέντε έργα που εξήγγειλε ο Πρωθυπουργός ήταν όλα για την Αθήνα και τη Θεσσαλονίκη και κανένα για την περιφέρεια. Κυρίες και κύριοι συνάδελφοι, μετά από δέκα χρόνια κρίσης και μνημονίων η χώρα δεν μπορεί να βρίσκεται στο ίδιο σχεδόν σημείο χωρίς καμμία ορατή ελπίδα για το μέλλον. Η σταθερότητα που επικαλείται η Νέα Δημοκρατία δεν είναι τίποτα περισσότερο από τη στασιμότητα, αλλά και τη σταθεροποίηση σε ένα πολύ χαμηλό επίπεδο χωρίς καμμία προοπτική για την πλειοψηφία των πολιτών. Με το χέρι στην καρδιά, με αίσθημα ευθύνης απέναντι στους πολίτες που περιμένουν πάρα πολλά από μας, αλλά και την πυξίδα της παράταξης στραμμένη στο μέλλον καταψηφίζουμε τις Προγραμματικές Δηλώσεις της Κυβέρνησης. Το Κίνημα Αλλαγής δεν θα δώσει ψήφο εμπιστοσύνης σε αυτήν την πολιτική. Το Κίνημα Αλλαγής δεν δίνει ψήφο εμπιστοσύνης ούτε στη Νέα Δημοκρατία ούτε στον κ. Μητσοτάκη. Το Κίνημα Αλλαγής θα είναι παρόν εντός και εκτός Βουλής ανοίγοντας τον δρόμο για λύσεις και πολιτικές με προοδευτικό πρόσημο. Σας ευχαριστώ.
Τον λόγο έχει για έξι λεπτά ο κ. Νικόλαος Καραθανασόπουλος από το Κομμουνιστικό Κόμμα Ελλάδας.
Ευχαριστώ πολύ, κύριε Πρόεδρε. Οι Προγραμματικές Δηλώσεις της Κυβέρνησης βρίσκονται μακριά από τις ανάγκες και τα προβλήματα των ανέργων, των εργαζομένων, των αυτοαπασχολούμενων και των επαγγελματοβιοτεχνών, μακριά από τη φτωχομεσαία αγροτιά, αλλά και τις γυναίκες και τη νεολαία των λαϊκών στρωμάτων. Γιατί; Γιατί διατηρούν άθικτο το σύνολο των αντιλαϊκών μνημονιακών νόμων, αλλά και των αιματοβαμμένων πρωτογενών πλεονασμάτων που έχουν οδηγήσει στην επιδείνωση της θέσης της λαϊκής οικογένειας και στα αδιέξοδα για την εργατική τάξη και τον λαό μας. Οι Προγραμματικές Δηλώσεις της Κυβέρνησης εξεδήλωσαν τη βαθύτατη πίστη στις πολιτικές που υπηρετούν τις ανάγκες του κεφαλαίου για μια ανάπτυξη που θα εξυπηρετεί τα κέρδη των λίγων. Δήλωσαν πίστη στη μετατροπή του αστικού κράτους σε βραχίονα ακόμη μεγαλύτερης στήριξης των αναγκών του κεφαλαίου στον νόμο και στην τάξη για την αντιμετώπιση των εργατικών αγώνων και των νεολαιίστικων κινητοποιήσεων. Δήλωσαν πίστη στην ακόμη περαιτέρω εμβάθυνση των ιμπεριαλιστικών δεσμεύσεων που έχει αναλάβει η χώρα μας και των επικίνδυνων σχεδιασμών για την περιοχή μας. Οι εναλλαγές στην αστική διακυβέρνηση δεν θέτουν σε αμφισβήτηση τον βαθύ αντιλαϊκό χαρακτήρα και της σημερινής κυβερνητικής πολιτικής. Κοινός τόπος και στόχος είναι η ανάκαμψη της κερδοφορίας του κεφαλαίου μετά από μια εξαιρετικά παρατεταμένη οικονομική κρίση. Είναι η βελτίωση της ανταγωνιστικότητας της ελληνικής οικονομίας σε περιφερειακό και ευρωπαϊκό επίπεδο, με αναγκαίο μοχλό τη μείωση του κόστους παραγωγής, δηλαδή πρώτα και κύρια της τιμής της εργατικής δύναμης και τη μετατροπή της χώρας σε ενεργειακό και διαμετακομιστικό κόμβο στην περιοχή, σε αμοιβαίες συμφωνίες, αλλά και οξύτατους ανταγωνισμούς με τις αστικές τάξεις άλλων χωρών που δημιουργούν προβλήματα στα κυριαρχικά δικαιώματα της χώρας. Η Νέα Δημοκρατία θα συνεχίσει από εκεί που σταμάτησε η κυβέρνηση του ΣΥΡΙΖΑ. Άλλωστε, οι μεταμνημονιακές δεσμεύσεις είναι αποδεκτές από όλα τα κόμματα του ευρωμονόδρομου.
Παρακαλώ, ησυχία. Όσοι είναι να μιλήσουν μεταξύ τους να βγουν από την Αίθουσα.
Η τρίτη πρόσφατη αξιολόγηση της ελληνικής οικονομίας καθόρισε και τους στόχους - κλειδί της νέας Κυβέρνησης, δηλαδή τη δημοσιονομική πειθαρχία και την τήρηση των αιματοβαμμένων πρωτογενών πλεονασμάτων, τη συνέχιση των αντιδραστικών μεταρρυθμίσεων, όπως η επιτάχυνση των ιδιωτικοποιήσεων, η απελευθέρωση της αγοράς ενέργειας με τη ΔΕΗ να βρίσκεται στο σημερινό σημείο που οδηγεί σε αύξηση των τιμολογίων, αλλά και των χρεών των λαϊκών νοικοκυριών. Μάλιστα, είναι χρέη που έχουν μεταφερθεί σε εισπρακτικές εταιρείες που σφίγγουν όλο και περισσότερο τον βραχνά στα υπερχρεωμένα αυτά λαϊκά νοικοκυριά. Επίσης γίνεται με επιτάχυνση των πλειστηριασμών στο όνομα της διαχείρισης και της μείωσης των κόκκινων δανείων για τη βελτίωση της χρηματοοικονομικής κατάστασης των τραπεζών σφίγγοντας ακόμα περισσότερο τον βραχνά στα υπερχρεωμένα λαϊκά νοικοκυριά, την αύξηση των αντικειμενικών αξιών που θα εξαφανίσει την όποια μείωση του ΕΝΦΙΑ ο οποίος παραμένει, ένα ακόμα χαράτσι για τα λαϊκά στρώματα. Βεβαίως η Κυβέρνηση αναφέρθηκε σε μια ανάπτυξη δυναμική και δίκαιη για όλους, που θα μπορούσε να εκληφθεί ως το ανέκδοτο της ημέρας και μάλιστα σε ένα περιβάλλον διεθνές που οξύνονται οι αντιθέσεις μεγάλων ιμπεριαλιστικών δυνάμεων στην περιοχή που αναθεωρούνται προς τα κάτω οι προβλέψεις για την πορεία της οικονομίας της Ευρωπαϊκής Ένωσης. Οι αντιδραστικοί πυλώνες αυτής της δυναμικής ανάπτυξης της Κυβέρνησης της Νέας Δημοκρατίας δεν είναι τίποτα άλλο παρά οι γνωστοί πυλώνες που εξυπηρετούν και αποτελούν αιτήματα πρώτα απ' όλα του ΣΕΒ, δηλαδή, νέες προκλητικές και σκανδαλώδεις φοροελαφρύνσεις για τους επιχειρηματικούς ομίλους. Και εδώ πρόκειται επί της ουσίας για το ζουμί της φορολογικής πρότασης της Νέας Δημοκρατίας, η οποία έντεχνα κρύβει τα σκανδαλώδη νέα προνόμια που θα παρέχει προς το μεγάλο κεφάλαιο ως μέτρα γενικής ελάφρυνσης των φορολογικών βαρών. Όμως, η κατακόρυφη αυτή μείωση της φορολογίας των καπιταλιστών έρχεται φυσικά να προστεθεί στο πλήθος των επιδοτήσεων που μέσα από διάφορα κανάλια λαμβάνουν από τον κρατικό προϋπολογισμό, αλλά και τις ποικίλες φοροαπαλλαγές και φοροελαφρύνσεις, όπως για παράδειγμα έχουν οι εφοπλιστές. Όπως και όλες οι προηγούμενες κυβερνήσεις, έτσι και η σημερινή, προωθεί αυτές τις ρυθμίσεις - διευκολύνσεις του αστικού κράτους, με αποτέλεσμα η προτεινόμενη μείωση των φορολογικών συντελεστών να συνοδευτεί από νέα επιβάρυνση των εργαζόμενων από τη στιγμή που πρέπει να εκπληρώνονται οι στόχοι των πρωτογενών πλεονασμάτων. Βεβαίως, η υπόσχεση ότι οι επενδύσεις θα φέρουν και καλές θέσεις εργασίας δεν αποτελεί τίποτα άλλο παρά ένα ευχολόγιο, γιατί αν έτσι ήταν τα πράγματα, τότε στον τουρισμό θα πρέπει να είχαμε τους πιο ευτυχισμένους εργαζόμενους. Όμως, τα κέρδη και η ανταγωνιστικότητα αποτελούν τον οδοστρωτήρα που τσακίζει τους μισθούς, τα εργατικά και τα ασφαλιστικά δικαιώματα των εργαζομένων, που οδηγεί στην καταστροφή των παραγωγικών δυνάμεων. Γι' αυτόν ακριβώς τον λόγο και οι επενδυτικές προτεραιότητες που αναδεικνύουν τα αστικά κόμματα δεν αφορούν την ικανοποίηση των λαϊκών αναγκών, αλλά απλά και μόνο τους τομείς που θα φέρουν επενδύσεις που θα ωφελήσουν τα κέρδη των λίγων, των κεφαλαιοκρατών. Οι συνέπειες της καπιταλιστικής ανάπτυξης θα είναι δραματικές σε βάρος των εργαζόμενων και του λαού. Ο βαθύς αντιδραστικός χαρακτήρας της ανάπτυξής σας είναι οφθαλμοφανής, γιατί η ενίσχυση της κερδοφορίας των επιχειρηματικών ομίλων έρχεται σε σύγκρουση με την ικανοποίηση των σύγχρονων και ολοένα διευρυνόμενων λαϊκών αναγκών. Η στήριξη της καπιταλιστικής κερδοφορίας από το αστικό κράτος αποτελεί σήμερα ραγδαίο περιορισμό των κοινωνικών κατακτήσεων προηγούμενων δεκαετιών στους τομείς της υγείας, της παιδείας και της πρόνοιας. Έτσι λοιπόν, ο αντιλαϊκός μονόδρομος θα οδηγήσει σε νέες θυσίες του λαού στο όνομα της διατήρησης της καπιταλιστικής ανάπτυξης. Αυτόν τον δρόμο, βεβαίως, δεν τον αμφισβητούν ούτε τα διάφορα ακροδεξιά μορφώματα, ούτε βεβαίως μπορούν να προσφέρουν διέξοδο προς όφελος του λαού και της νεολαίας διάφορες ξαναζεσταμένες προτάσεις που τις έχουμε ζήσει στο παρελθόν και ιδιαίτερα το 2015. Η διέξοδος υπάρχει και βρίσκεται στην αξιοποίηση του συνόλου των παραγωγικών δυνατοτήτων και των επιτευγμάτων της επιστήμης και της τεχνολογίας για την ικανοποίηση των σύγχρονων και διευρυμένων λαϊκών αναγκών μέσα από την κοινωνικοποίηση των πλουτοπαραγωγικών πηγών, των παραγωγικών δυνάμεων, τον επιστημονικό κεντρικό σχεδιασμό και τον εργατικό έλεγχο, την αποδέσμευση της Ελλάδας από την Ευρωπαϊκή Ένωση και το ΝΑΤΟ και τη διαγραφή του κρατικού χρέους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αυτό επιβάλλει την ανατροπή του συσχετισμού δυνάμεων, την ανατροπή του αστικού κράτους της δικτατορίας των μονοπωλίων και τη δημιουργία της εξουσίας της εργατικής τάξης.
Κύριε συνάδελφε, ολοκληρώστε, σας παρακαλώ.
Ολοκληρώνω, κύριε Πρόεδρε. Το ΚΚΕ θα φωτίσει ακόμη περισσότερο την αναγκαιότητα και τη ρεαλιστικότητα της πρότασής του. Σε αυτήν την προοπτική εντάσσει και την ανάπτυξη των αγώνων των εργαζομένων, αλλά και του λαού, του κινήματος συνολικότερα και την ανασυγκρότησή του, για να αποκρούσει την αντιλαϊκή πολιτική, για να προχωρήσει σε κατακτήσεις ενταγμένες στον δρόμο των συνολικότερων ρήξεων και ανατροπών για μία ισχυρή λαϊκή αντεπίθεση. Από αυτήν την άποψη, κύριε Πρόεδρε, δηλώνουμε ότι το ΚΚΕ καταψηφίζει τις Προγραμματικές Δηλώσεις της Κυβέρνησης της Νέας Δημοκρατίας.
Τον λόγο έχει ο κ. Αντώνιος Μυλωνάκης από την Ελληνική Λύση, για έξι λεπτά, παρακαλώ.
Κύριε Πρόεδρε, κυρίες και κύριοι συνάδελφοι, παρακολούθησα με μεγάλη προσοχή άλλωστε, πρώτη φορά παίρνω τον λόγο, ενώπιον της Εθνικής Αντιπροσωπείας και νιώθω την τιμή να σας πω ότι είμαι αρκετά συγκινημένος. Άκουσα με πολύ προσοχή τις Προγραμματικές Δηλώσεις του Πρωθυπουργού, αλλά και τις ομιλίες των εισηγητών. Ξέρετε, σαράντα πέντε χρόνια μετά, από την τουρκική θηριωδία και τον «Αττίλα» στην Κύπρο, η Ελληνική Λύση κλίνει ευλαβικά το γόνυ μπροστά στους νεκρούς Ελλαδίτες και Ελληνοκυπρίους και βέβαια, απωλέσαμε ένα πολύ μεγάλο τμήμα της Κυπριακής Δημοκρατίας. Σαράντα πέντε χρόνια όμως μετά και νιώθω ότι δεν καταλάβαμε ακόμα τι σημαίνει να μην θωρακιζόμαστε στην εθνική μας άμυνα, για την εθνική μας ασφάλεια με τις συμμαχίες μας. Ξέρετε, η Ελλάδα μετά από δέκα χρόνια μνημονιακών καταστάσεων είχε φτάσει στο σημείο να απωλέσει, κυρίες και κύριοι, μέχρι και την εθνική της κυριαρχία. Δώσαμε την περιουσία του ελληνικού λαού στους δανειστές. Και έρχεται ο Τούρκος, ο Ερντογάν σήμερα - κάποιος άλλος πριν και αύριο ίσως κάποιος άλλος - να προσπαθεί να χτυπήσει τον μεγαλύτερο πολιτισμό, την πρώτη δημοκρατία, τους Έλληνες, τους περήφανους Έλληνες και να κάνει ό,τι θέλει και στο Αιγαίο και για δεύτερη φορά στην Κύπρο. Σήμερα κιόλας ομολογεί ότι σαράντα πέντε χρόνια μετά από την εισβολή «Αττίλα 1» και «Αττίλα 2» μπορεί να το επαναλάβει. Γιατί, κυρίες και κύριοι, μπορεί να το επαναλάβει; Η Ελλάδα είναι μικρή; Η Ελλάδα δεν είναι μία από τις εγγυήτριες δυνάμεις; Και τι έκανε η πατρίδα μας το τελευταίο χρονικό διάστημα, κυρίες και κύριοι, που ο Τούρκος μπαινοβγαίνει στο Αιγαίο με τις φρεγάτες, κάνει βόλτες, φτάνει μέχρι το Σούνιο, τρυπάει με τρία γεωτρύπανα την Κυπριακή ΑΟΖ; Και εγώ ερωτώ όλους μας και πρέπει να κάνουμε όλοι μας την αυτοκριτική μας: Τι θα γίνει αν το γεωτρύπανο έρθει στο Καστελόριζο, κυρίες και κύριοι; Τι θα γίνει αν το γεωτρύπανο αυτό έρθει στο Σούνιο; Τίποτα, προφανώς. Θα ζητάμε πάλι την υποστήριξη της Αμερικής, θα λέμε ότι μας φταίει η Ρωσία, η οποία δίνει πυραύλους S -400 στην Τουρκία, ότι η Κυπριακή Δημοκρατία είναι μια ανεξάρτητη Δημοκρατία. Όχι! Από εδώ και πέρα πρέπει να λέμε την αλήθεια στον ελληνικό λαό. Το 1997 θυμάμαι, ακούγοντας πολλές εκπομπές του Προέδρου της Ελληνικής Λύσης, Κυριάκου Βελόπουλου, μιλούσε για τα τεράστια κοιτάσματα του πετρελαίου και το 2007 από του Βήματος της Βουλής είχε αναδείξει το θέμα αυτό πολλάκις και πλειστάκις και μάλιστα, έλεγε και σε ποια σημεία υπάρχουν αυτά τα κοιτάσματα. Πολλοί όμως από εδώ, οι οποίοι πιθανόν τώρα να βρίσκεστε ανάμεσά μας, τον απαξιώνατε, προσπαθούσατε να τον χλευάσετε. Σήμερα τα βλέπουμε μπροστά μας. Η Τουρκία θέλει συνδιαχείριση. Και έρχεται η προηγούμενη κυβέρνηση και μίλησε ο κύριος Υπουργός των Εξωτερικών τότε, ο κ. Νίκος Κοτζιάς, αλλά και ο κ. Κατρούγκαλος και σήμερα πιθανόν ο νυν Υπουργός Εξωτερικών - έφυγε τώρα - ο κ. Νίκος Δένδιας και λέει ότι ο Αμερικανός είναι αυτός ο οποίος θα μπει ανάμεσα για να λύσουμε τις διαφορές συνδιαχείρισης του Αιγαίου με την Τουρκία; Δεν κατάλαβα καλά, από πότε τα ελληνικά πετρέλαια πρέπει να παρθούν μισά - μισά; Κόκκινες γραμμές, κυρίες και κύριοι! Άμα μάθουμε να βάζουμε κόκκινη γραμμή, θα μας σέβονται όλοι, θα έχουμε συμμάχους και δεν θα τολμάει κανένας Ερντογάν να κάνει αυτό που κάνει σήμερα στην πατρίδα μας. [[Χειροκροτήματα από την πτέρυγα της Ελληνικής Λύσης]] Και ερχόμαστε τώρα στην εξωτερική πολιτική και στην άμυνα. Σχετικά με τις Πρέσπες, τι συμβαίνει; Δεν κατάλαβα καλά. Ξαφνικά η Νέα Δημοκρατία και ο ΣΥΡΙΖΑ συμφωνούν σε όλα; Το είπε και ο κ. Κατρούγκαλος προηγουμένως. Πού είναι η Νέα Δημοκρατία που φώναζε ότι η Συμφωνία των Πρεσπών είναι μία κάκιστη συμφωνία; Πού είναι; Θα ήθελα ο Υπουργός Εθνικής Άμυνας, ο κ. Παναγιωτόπουλος, να μας πει τι συμβαίνει. Αναγνωρίζουν τη Συμφωνία των Πρεσπών; Γιατί, αν μας λένε ότι είναι πολιτικό το ζήτημα, θα τους πούμε ότι δεν είναι καθόλου πολιτικό το ζήτημα. Το ζήτημα είναι εθνικό. Μήπως, κυρίες και κύριοι συνάδελφοι, αρχίζουμε πάλι και κάνουμε τις κωλοτούμπες; Και το λέω προς τη Νέα Δημοκρατία και λυπούμαι, διότι εσείς λέγατε ότι δεν θα περάσουν πολλά άρθρα, ότι θα τα διαπραγματευτείτε, ότι θα πείτε για την ταυτότητα και τη γλώσσα. Τι γλώσσα και ταυτότητα; Εάν το όνομα είναι «Βόρεια Μακεδονία», τι είναι η ταυτότητα και η γλώσσα; Δεν είναι μακεδονική η ταυτότητα; Δεν το κατάλαβα αυτό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Άρα, λοιπόν, πρέπει να πάψουμε να παίζουμε με τον ελληνικό λαό και να πούμε την αλήθεια. Θέλετε να συνεχιστεί και να διατηρηθεί; Είστε σύμφωνοι με αυτήν την κατάπτυστη, την προδοτική, αν θέλετε, την εγκληματική συμφωνία; Αν όχι, κυρίες και κύριοι, τότε ελάτε μαζί μας. Εμείς ως Ελληνική Λύση έχουμε καταθέσει στο Συμβούλιο της Επικρατείας αίτηση ακύρωσης και βέβαια ετοιμάζουμε πρόταση. Τριάντα Βουλευτές θέλουμε, τριάντα υπογραφές. Διότι υπάρχει αυτήν τη στιγμή στα συρτάρια του Προέδρου της Βουλής. Την κρατούσε ο κ. Βούτσης, προφανώς εναντίον του κ. Κοτζιά για εσχάτη προδοσία, την οποία είχαν καταθέσει οι Παμμακεδονικές Ενώσεις. Έχει έρθει εδώ, δεν την έβγαλε, την έκρυψε, όπως πάντα τα κάνουμε κάτω από τα συρτάρια. Τώρα, λοιπόν, εμείς προκαλούμε και λέμε: «Ελάτε, κύριοι της Νέας Δημοκρατίας, και όχι μόνο, και του ΚΚΕ και του ΠΑΣΟΚ, ελάτε όλοι μαζί να καταθέσουμε. Θέλουμε τριάντα υπογραφές». Ελάτε εσείς οι Μακεδόνες Βουλευτές της Νέας Δημοκρατίας. [[Θόρυβος στην Αίθουσα]] Γελάτε. Με συγχωρείτε, αλλά και το ΚΚΕ ήταν αντίθετο στη Συμφωνία των Πρεσπών, γι' αυτό το λέω.
Ολοκληρώστε, κύριε Μυλωνάκη.
Τελειώνω, κύριε Πρόεδρε. Ελάτε, λοιπόν, κύριοι της Νέας Δημοκρατίας, κυρίως εσείς που είστε Μακεδόνες Βουλευτές, που λέτε ότι δεν συμφωνείτε με αυτήν την κατάπτυστη συμφωνία να υπογράψουμε - τριάντα υπογραφές θέλουμε - για να στείλουμε τον κ. Κοτζιά σε εξεταστική επιτροπή για να δούμε εάν έχει κάνει το αδίκημα της εσχάτης προδοσίας με μία συμφωνία την οποία ο ελληνικός λαός δεν την αναγνωρίζει ούτως ή άλλως, διότι την ονομασία Μακεδονία με γεωγραφικό προσδιορισμό η Ελληνική λύση δεν τη δέχεται και δεν θα τη δεχτεί ποτέ. Τελειώνοντας, κύριε Πρόεδρε, θέλω να πω - θα μπορούσα να πω πάρα πολλά πράγματα ακόμα - ότι πρέπει να κοιτάξουμε όλοι μαζί τις Ένοπλες Δυνάμεις. Οι Ένοπλες Δυνάμεις της πατρίδας μας είναι ο ακρογωνιαίος λίθος. Εδώ μέσα στην Αίθουσα αυτή, αυτήν τη στιγμή είμαστε πέντε στρατιωτικοί, πέντε πρώην αξιωματικοί. Εγώ ήμουν πιλότος. Υπάρχει και ο Νίκος Παπαναστάσης, ο συμμαθητής μου, από το ΚΚΕ...
Κλείστε, κύριε Μυλωνάκη. Έχετε υπερβεί τον χρόνο κατά πολύ. Κλείστε, δεν έχετε άλλο χρόνο.
Αυτό το οποίο γίνεται με τις Προγραμματικές Δηλώσεις και εάν θα μπορούσαμε να πούμε ότι υπάρχουν λύσεις, εμείς είμαστε εδώ. Η Ελληνική Λύση έχει λύσεις. Ήρθε και θα παραμείνει για να προτείνει. Και παρακαλώ πάρα πολύ κάθε φορά που μιλάμε να ακουγόμαστε, διότι οι προτάσεις μας είναι σοβαρές. Ευχαριστώ πολύ.
Κλείνουμε τον πρώτο κύκλο των έξι συναδέλφων με την κ. Σοφία Σακοράφα από το ΜέΡΑ25. Έχετε τον λόγο για έξι λεπτά, κυρία Σακοράφα.
Ευχαριστώ, κύριε Πρόεδρε. Αγαπητοί συνάδελφοι, θέλω κατ' αρχάς να συγχαρώ τον κ. Μητσοτάκη και τη Νέα Δημοκρατία για την εκλογική τους νίκη. Ο ελληνικός λαός ανέθεσε τη διακυβέρνηση της χώρας στη Νέα Δημοκρατία και την ίδια στιγμή έδωσε στο ΜέΡΑ25 την ευκαιρία και την εντολή, θεσμικά και τεκμηριωμένα, να υποστηρίξει τη ρεαλιστική ανυπακοή στα αποτελέσματα της πολιτικής που εφαρμόστηκε μέχρι τώρα και που θα ακολουθήσει πιστά και η παρούσα Κυβέρνηση. Πιστέψτε με, επειδή αγαπώ την πατρίδα μου και σέβομαι τους δημοκρατικούς θεσμούς, θα ήθελα να ευχηθώ καλή επιτυχία στο έργο της νέας Κυβέρνησης, αν μπορούσα, έστω και υποθετικά, να ταυτίσω αυτήν την επιτυχία με την ευημερία των συμπολιτών μου. Δυστυχώς, η εκτίμησή μου είναι εντελώς αντίθετη. Επιτυχία στο πρόγραμμα της Νέας Δημοκρατίας σημαίνει ιδιωτικοποίηση της ασφάλισης και της κοινωνικής υγείας, απορρύθμιση των εργασιακών σχέσεων και απαξίωση των ελάχιστων κοινωνικών κατακτήσεων που άφησε ανέπαφες η προηγούμενη κυβέρνηση. Σημαίνει ισοπέδωση εννοιών και αντιλήψεων, στο όνομα μιας υποτιθέμενης ασφάλειας και τάξης, με άγρια καταστολή. Οι δηλώσεις για το άσυλο το επιβεβαιώνουν. Επιτυχία στην οικονομική πολιτική σημαίνει πιστή εφαρμογή όσων ψηφίσατε τον Αύγουστο του 2015 στο όνομα τάχα της σωτηρίας της πατρίδας. Το τραγικό για τον ελληνικό λαό είναι ότι όσα ψηφίσατε τότε μαζί ήταν αντίθετα στη φιλελεύθερη ιδεολογία, την οποία διατείνεστε ότι υπηρετείτε και σίγουρα ριζικά αντίθετα στην αριστερή αντίληψη την οποία υποστήριζε ότι υπηρετούσε ο ΣΥΡΙΖΑ. Τα τραγικά αποτελέσματα αυτής της πολιτικής ήταν προδιαγεγραμμένα, φέρουν την υπογραφή σας και ήταν σίγουρα εν γνώσει σας. Η δε προηγούμενη κυβέρνηση φρόντισε να τα υλοποιήσει με ιδιαίτερη επιμέλεια. Είναι βέβαιο ότι εκμεταλλευόμενοι την απελπισία και την αγανάκτηση αυτού του λαού - το κάνατε ήδη προεκλογικά - και προβάλλοντας ως φιλολαϊκά κάποια μέτρα που φαινομενικά θα δίνουν ανάσα, θα προσπαθήσετε να καλύψετε ή να ωραιοποιήσετε την επανάκαμψη της πιο παρασιτικής ολιγαρχίας της Ελλάδας. Κι επειδή δεσμεύτηκα να μιλώ τεκμηριωμένα, θα σταθώ στο Ελληνικό, την εμβληματική επένδυση που κάνατε σημαία της ανάπτυξης που οραματίζεστε. Είμαι βέβαιη ότι γνωρίζετε περισσότερα απ' όσα θα αναφέρω. Τα αναφέρω, όμως, από Βήματος της Βουλής, ώστε κανείς να μην μπορεί να επικαλεστεί άγνοια ή πλάνη. Γνωρίζετε πολύ καλά ότι αν, παρ' ελπίδα, υλοποιηθεί αυτό το έργο, όπως θέλει ο λεγόμενος «επενδυτής», θα είναι η οριστική ταφόπλακα για την Αττική. Δεν επικαλούμαι ούτε περιβαλλοντολόγους ούτε ακτιβιστές ούτε ουτοπιστές. Επικαλούμαι τις δηλώσεις του δικού σας Υπουργού Περιβάλλοντος, του κ. Σουφλιά, όταν παρουσίαζε το σχέδιο ανάπλασης του Ελληνικού. Η απόσταση με το σημερινό είναι χαώδης προς το χειρότερο φυσικά. Το γεγονός ότι γι' αυτό φρόντισε η προηγούμενη κυβέρνηση, δεν σας δίνει και κανένα άλλοθι. Εξάλλου είμαι βέβαιη ότι θα στέρξετε να ικανοποιήσετε και παραπέρα αξιώσεις του λεγόμενου «επενδυτή». Και είμαι βέβαιη, γιατί ότι ο συγκεκριμένος επενδυτής, ο Όμιλος Λάτση, είναι διαχρονικά ο βασικός μέτοχος της «ΕΛΛΑΣ Α.Ε.», με βασικό μέτοχο κάθε φορά την εκάστοτε κυβέρνηση. Με την ίδια ακριβώς μεθοδολογία, μοναδικός ή βέβαιος πλειοδότης, με εκ των υστέρων δραστική αλλαγή των όρων προς όφελός του, πάντα σε βάρος του δημοσίου συμφέροντος, χωρίς ποτέ να καταβάλλει ίδια κεφάλαια και αποκομίζοντας πάντα το μέγιστο κέρδος. Στις 24 Μαρτίου 2014, ως Βουλευτής, κατέθεσα αίτηση αναφοράς στην εισαγγελία, επισημαίνοντας όλες τις παρατυπίες του ΤΑΙΠΕΔ στην επικείμενη εκποίηση των μετοχών της «ΕΛΛΗΝΙΚΟ Α.Ε.». Τα καταθέτω για τα Πρακτικά. [[Στο σημείο αυτό η Η΄ Αντιπρόεδρος της Βουλής κ. Σοφία Σακοράφα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τότε αγωνιζόμουν με πολλούς από τους συναδέλφους που βρίσκονται στα έδρανα του ΣΥΡΙΖΑ, με προεξάρχοντα τον μετέπειτα Πρωθυπουργό κ. Τσίπρα. Πού να φανταζόμουν ότι θα το περιελάμβανε στα προαπαιτούμενα! Στις 23 Ιανουαρίου 2015, ως Ευρωβουλευτής, κατέθεσα υπόμνημα στον εισαγγελέα: «αναφερόμενη στη διαχρονικά, διακριτική μεταχείριση του Ομίλου Λάτση από την εκάστοτε πολιτική εξουσία, ελπίζοντας η νεοεκλεγείσα κυβέρνηση της Αριστεράς να δώσει τέλος σε αυτή την πρακτική». Αλίμονο! Δεν το έκανε. Κατέθεσα υπόμνημα για την μεθόδευση εξαγοράς των ΕΛΠΕ από την ΠΕΤΡΟΛΑ, για την ανέξοδη απόδρασή του από τη Eurobank - Εργασίας, για τη «μαϊμού» συγχώνευση Εθνικής - Eurobank, για την υπόθεση Mall - αλήθεια, αν θυμηθείτε, καταλογίστε και ένα πρόστιμο διατήρησης στο μεγαλύτερο αυθαίρετο της Ευρώπης, γιατί οι προηγούμενοι το ξέχασαν - και φυσικά για το Ελληνικό. Καταθέτω και αυτό στα Πρακτικά. [[Στο σημείο αυτό η Η΄ Αντιπρόεδρος της Βουλής κ. Σοφία Σακοράφα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τα αναφέρω όλα αυτά, γιατί τα γνωρίζετε πολύ καλά. Αν δεν τα θυμάστε, ρωτήστε τα στελέχη της Νέας Δημοκρατίας που τα είχαν καταγγείλει με προεξάρχοντα τον πρώην Πρωθυπουργό κ. Καραμανλή. Σε αυτή την εμβληματική επένδυση για την οποία βιάζεστε να ξεκινήσουν οι μπουλντόζες, εμείς με όλα τα νόμιμα μέσα θα σταθούμε απέναντι και θα σταθώ απέναντι. Εξάλλου γνωριζόμαστε από παλιά με τον όμιλο. Και αν γι' αυτή την επένδυση μπορεί να υπάρχουν διαφορετικές ερμηνείες, για την επένδυση της εξόρυξης χρυσού στην Χαλκιδική η ερμηνεία είναι μοναδική. Οριστική και αμετάκλητη καταστροφή του φυσικού περιβάλλοντος και καρκίνος για όσους ζουν, σιτίζονται και υδρεύονται στην ευρύτερη περιοχή. Και σε αυτή την επένδυση η κινητήριος δύναμη είναι τα κέρδη ενός άλλου λεγόμενου «επενδυτή». Δεν θα σας κουράσω με επικλήσεις μελετών, αναφορών και τις εκατοντάδες διαπιστωμένες παρανομίες των επιθεωρητών περιβάλλοντος. Σας έστειλα ήδη δώρο, κύριε Πρωθυπουργέ, το βιβλίο του αείμνηστου Δημήτρη Γερμίδη, «Μια ανθοδέσμη για τον Μίδα», ο οποίος ήταν στενός συνεργάτης και σύμβουλος του πατέρα σας, πρώην διοικητής της Εθνικής Τράπεζας, μέλος πολλών φόρουμ και οργανισμών. Ένας απόλυτα συστημικός άνθρωπος. Περιγράφει το έγκλημα λεπτομερώς και το γνωρίζετε. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΚΩΝΣΤΑΝΤΙΝΟΣ ΤΑΣΟΥΛΑΣ]] Κύριοι συνάδελφοι, αυτό είναι το μοντέλο ανάπτυξης που υπόσχεται η Κυβέρνηση και αυτή είναι η ποιότητα των επενδυτών που προσκαλεί να το υλοποιήσουν. Θα σταθούμε απέναντι όχι μόνο καταγγέλλοντας αλλά και καταθέτοντας τεκμηριωμένες, εφικτές και άμεσα υλοποιήσιμες προτάσεις, που μπορεί να φέρουν πραγματική ανάπτυξη στη χώρα με καλές θέσεις εργασίας, σεβασμό στο περιβάλλον και ανάδειξη των φυσικών πλεονεκτημάτων της πατρίδας μας. Είναι μεγάλη η ευθύνη που αναλαμβάνουμε να αντιπολιτευτούμε μόνοι την κυβερνητική πολιτική. Δυστυχώς η Αξιωματική Αντιπολίτευση αποποιήθηκε τον ρόλο της, αφού θα πρέπει να αντιπολιτευτεί τις δικές της αποφάσεις σαν Κυβέρνηση. Ως ΜέΡΑ25 πιστοί στον προεκλογικό μας λόγο για ρεαλιστική ανυπακοή θα ασκήσουμε ουσιαστική αντιπολίτευση εντός Βουλής, αλλά κυρίως πραγματική αντιπολίτευση για την κοινωνία μας. Ευχαριστώ.
Τον λόγο έχει ο κ. Αλέξης Τσίπρας, Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού της Ριζοσπαστικής Αριστεράς.
Ευχαριστώ, κύριε Πρόεδρε. Θέλω και εγώ να ευχηθώ καλή δύναμη σε όλες και σε όλους, νέους και παλαιότερους συναδέλφους και να πω ότι η νέα Βουλή έχει δύο σημαντικές αλλαγές. Είναι η πρώτη Βουλή μετά από δέκα χρόνια, από το 2009, που συγκροτείται με τη χώρα να μη βρίσκεται σε καθεστώς επιτροπείας, με τη χώρα να έχει ανακτήσει την οικονομική της κυριαρχία και να βρίσκεται εκτός μνημονίου. Και η δεύτερη σημαντική αλλαγή είναι ότι αυτή η Βουλή είναι η πρώτη μετά το 2012 χωρίς την προσβλητική για τη δημοκρατία παρουσία των νεοναζί της Χρυσής Αυγής, που επίσης αποτελεί μία νίκη του αντιφασιστικού κινήματος και νίκη της δημοκρατίας. Κυρίες και κύριοι Βουλευτές, μετά από τεσσεράμισι χρόνια αδιάλειπτης παρουσίας μου στα κυβερνητικά έδρανα, δικής μου και των στελεχών του ΣΥΡΙΖΑ, σήμερα οι ρόλοι έχουν αντιστραφεί και είμαι εδώ να ασκήσω κριτική από τη θέση της Αξιωματικής Αντιπολίτευσης, είμαστε εδώ να ασκήσουμε κριτική από τη θέση της Αξιωματικής Αντιπολίτευσης στις Προγραμματικές Δηλώσεις της νέας Κυβέρνησης. Αυτή είναι η δημοκρατία. Την τιμούμε. Αυτή ήταν η επιλογή του ελληνικού λαού. Τη σεβόμαστε. Και θα συνεχίσουμε - όπως κάναμε και από τις κυβερνητικές θέσεις έτσι και τώρα - να βάζουμε αυτό που εμείς πιστεύουμε πώς είναι το καλό της πατρίδας και του λαού μας πάνω από κάθε μικροκομματική σκοπιμότητα. Γι' αυτό και δεν σκοπεύω, κύριε Μητσοτάκη, να ακολουθήσω το μοντέλο αντιπολίτευσης που επιλέξατε εσείς σχεδόν από την πρώτη ημέρα της εκλογής σας ως Πρόεδρος της Νέας Δημοκρατίας, την αντιπαράθεση δηλαδή πολλές φορές δίχως όρια και δίχως επιχειρήματα, τη διαρκή καταστροφολογία ακόμη και σε ορισμένες κρίσιμες στιγμές και την υπονόμευση της εθνικής προσπάθειας να βγει η χώρα από την κρίση. Σας διαβεβαιώνω, λοιπόν, ότι δεν πρόκειται εγώ τουλάχιστον να ζητήσω εκλογές σε πέντε μήνες από σήμερα, όπως κάνατε εσείς στις αρχές του 2016 αμέσως μόλις εκλεγήκατε Πρόεδρος της Νέας Δημοκρατίας και ενώ η κυβέρνηση ήταν εκλεγμένη με νωπή λαϊκή εντολή και με μεγαλύτερη διαφορά απ' αυτήν που έχετε σήμερα εσείς. [[Χειροκροτήματα από την πτέρυγα του ΣΥΡΙΖΑ]] Ούτε πρόκειται να ζητήσω, σας διαβεβαιώνω και για αυτό, από τους εταίρους μας να είναι πιο αυστηροί και πιο σκληροί μαζί σας απ' ό,τι ήταν μαζί μας. Αντιθέτως θέλω να σας διαβεβαιώσω ότι όποια σοβαρή προσπάθεια κάνετε για διεκδικήσεις προς όφελος του ελληνικού λαού, θα τη στηρίξουμε στο εξωτερικό, χωρίς αυτό να σημαίνει, βεβαίως, ότι πρόκειται να σας χαριστούμε στο εσωτερικό. Μέσα στη Βουλή αλλά και εκτός Βουλής εμείς θα αντιπολιτευθούμε στην ουσία και όχι στην επικοινωνία και η κριτική επί της ουσίας, επί των πεπραγμένων σας θα είναι και η μεγαλύτερη πρόκληση και για εσάς, γιατί πολύ σύντομα θα διαπιστώσετε ότι η χώρα δεν κυβερνάται ούτε διά της εικόνας ούτε μέσω προπαγανδιστικών μηχανισμών και θα αρχίσετε πια να κρίνεστε για την ουσία και για τα πεπραγμένα σας. Και, δυστυχώς, τα πρώτα δείγματα γραφής σας οφείλω να ομολογήσω ότι εμάς μας προκαλούν μεγάλη ανησυχία. Μιλήσατε, κύριε Μητσοτάκη, την πρώτη ημέρα της εκλογής σας για την ανάγκη ενότητας των Ελληνίδων και των Ελλήνων και είπατε ότι θα επιχειρήσετε να είστε Πρωθυπουργός όλων. Όμως ποια είναι τα πρώτα δείγματα γραφής; Οι πρώτες ενέργειες ούτε ενότητα ούτε καινοτομία ούτε ένα καινούργιο μοντέλο διακυβέρνησης από αυτό που ζήσαμε στο παρελθόν μαρτυρούν. Επαναφέρατε τους κομματικούς επιτετραμμένους σε θέσεις γενικών γραμματέων στα Υπουργεία. Και απ' ό,τι καταλαβαίνω, σήμερα έχετε σκοπό να ακυρώσετε και τη μεταρρύθμιση που κάναμε, ώστε να υπάρχει θεσμικός γενικός γραμματέας και όχι διορισμένος, που θα επιλέγεται με διαδικασία αξιολόγησης. Συγκεντρώσατε υπερεξουσίες στο πρωθυπουργικό Γραφείο όσο κανένας άλλος Πρωθυπουργός από τα χρόνια της Μεταπολίτευσης και μετά, την ΕΥΠ, την ΕΡΤ, το Αθηναϊκό Πρακτορείο Ειδήσεων να λειτουργούν απευθείας με βάση τις δικές σας υποδείξεις. Παύσατε την πρώτη κιόλας ημέρα τον Αρχηγό της Αστυνομίας. Τοποθετήσατε πολιτικό προϊστάμενο γενικό γραμματέα στο Υπουργείο Άμυνας, με αρμοδιότητα να συντονίζει τα γενικά επιτελεία υποκαθιστώντας και υποβαθμίζοντας με πρωτοφανή τρόπο τον ρόλο του ΓΕΕΘΑ, τον ρόλο του Αρχηγού των Ενόπλων Δυνάμεων. Και τι πετυχαίνετε, αλήθεια, με όλα αυτά; Ένα συγκεντρωτικό μοντέλο με στρατιές συμβούλων που θα αναφέρονται απευθείας σε εσάς και την αναστήλωση του «γαλάζιου» κομματικού κράτους. Ενδεχομένως αυτό να εννοούσατε όταν προαναγγέλλατε ότι μετά τις εκλογές η Ελλάδα θα γίνει πιο γαλάζια. Εμείς προεκλογικά προειδοποιήσαμε για αυτό, αλλά, ειλικρινά μιλώ, δεν περιμέναμε να μας επιβεβαιώσετε ήδη από τις πρώτες ημέρες της διακυβέρνησης. Κυρίες και κύριοι Βουλευτές, επιτρέψτε μου να ξεκινήσω την παρέμβασή μου από τα ζητήματα που αφορούν την οικονομία. Είστε η πρώτη Κυβέρνηση στη Μεταπολίτευση, που δεν μπορείτε, δεν έχετε το δικαίωμα, και ευτυχώς δεν το κάνατε, - μέχρι τώρα τουλάχιστον - να ισχυριστείτε ούτε καν για αστείο, το παλιό ρητό «παραλάβαμε χάος, παραλάβαμε καμένη γη». Δεν θα σας πάρει κανένας στα σοβαρά, όχι μόνο γιατί η δική σας παράταξη έχει μια αρνητική ιστορία για αυτό αλλά διότι η σύγκριση της Ελλάδας του με το είναι σύγκριση της ημέρας με τη νύχτα. Εσείς, η παράταξή σας το 2009 παρέδωσε τη χώρα με 24 δισεκατομμύρια πρωτογενές έλλειμμα και άφησε ορθάνοιχτη την πόρτα για τα μνημόνια, το Διεθνές Νομισματικό Ταμείο και την άρση της κυριαρχίας. Το 2015 μάς αφήσατε, επίσης, μια χώρα στο χείλος της αβύσσου, με άδεια ταμεία, ανεργία που είχε σκαρφαλώσει στο 28% και στο 60% για τους νέους, με μια κοινωνία σε ανθρωπιστική κρίση, φτώχεια και με δεσμεύσεις προς τους πιστωτές μας που δεν καταφέρατε ποτέ να υλοποιήσετε. Σήμερα εσείς παραλαμβάνετε μια χώρα εκτός μνημονίων με 37 δισεκατομμύρια ευρώ στα δημόσια ταμεία του κράτους, με εννιά συνεχόμενα τρίμηνα θετικών ρυθμών ανάπτυξης, με ρυθμισμένο το δημόσιο χρέος της και έναν καθαρό διάδρομο δεκαπενταετίας και με το φθηνότερο από ποτέ κόστος δανεισμού στις αγορές. Κύριε Μητσοτάκη, κερδίσατε όμως τις εκλογές με μια βασική υπόσχεση, την υπόσχεση ότι εσείς θα καταφέρετε, διότι έχετε σχέδιο και πειθώ, από την επόμενη κιόλας ημέρα να πείσετε τους δανειστές μας, τους εταίρους μας να αλλάξουν τη συμφωνία αυτή για τα πρωτογενή πλεονάσματα, που είναι ταυτόχρονα και η συμφωνία ρύθμισης του χρέους μας - αυτή η συμφωνία που μας δίνει αυτόν τον καθαρό διάδρομο στις αγορές - και θα καταφέρετε χαμηλότερα πρωτογενή πλεονάσματα, ώστε να μπορέσετε να υλοποιήσετε την βασική σας δέσμευση για φορολογικές ελαφρύνσεις χωρίς λεηλασία κοινωνική. Σήμερα ξεκινήσατε τις Προγραμματικές σας Δηλώσεις με μια δέσμευση, όχι προς τον ελληνικό λαό αλλά με μια δέσμευση προς τους εταίρους μας και τους πιστωτές μας. Η πρώτη δέσμευση στην ανακοίνωση των Προγραμματικών Δηλώσεων της Κυβέρνησής σας ήταν ότι θα τηρήσετε στο ακέραιο τη δημοσιονομική ισορροπία και τη συμφωνία για τα πρωτογενή πλεονάσματα και για το 2019 και για το 2020. Αυτή σας τη δέσμευση αν τη βάλουμε μαζί με όσες άλλες δεσμεύσεις κάνατε παρακάτω και αφορούν κάποιες συγκεκριμένες φορολογικές ελαφρύνσεις, κυρίως για το 2020, σημαίνει - αν πρέπει, δηλαδή, και οι δύο αυτές δεσμεύσεις να υλοποιηθούν - ότι για το 2020- δεν θα αναφερθώ στο 2019- θα πρέπει να εξοικονομηθεί τουλάχιστον 1% του ΑΕΠ, κοντά στα 2 δισεκατομμύρια ευρώ. Συνεπώς σήμερα η ομιλία σας έχει δύο αναγνώσεις. Η μια ανάγνωση είναι για αυτά που είπατε, όμως η άλλη ανάγνωση η πιο ανησυχητική είναι γι' αυτά που δεν είπατε, γι' αυτά που αποκρύψατε, για ένοχες - θα πω εγώ - σιωπές, διότι στον βαθμό που ισχύει η πρώτη - πρώτη δέσμευση της ομιλίας σας, δηλαδή ότι θα τηρήσετε και το 2019 και το 2020 τους στόχους για 3,5% πρωτογενές πλεόνασμα είτε θα αναγκαστείτε τις δεσμεύσεις σας για φορολογικές ελαφρύνσεις να μην τις υλοποιήσετε - πράγμα το οποίο φυσικά και δεν εύχομαι - είτε θα αναγκαστείτε να προχωρήσετε σε ισοδύναμης αξίας μέτρα επιβάρυνσης του ελληνικού λαού και της ελληνικής κοινωνίας. Θα μου επιτρέψετε να σας πω ότι χρειάστηκαν μόλις δέκα ημέρες από τη στιγμή που αναλάβατε τη διακυβέρνηση της χώρας, για να συνειδητοποιήσετε ότι η υπόσχεση για μείωση των πρωτογενών πλεονασμάτων ήταν μια υπόσχεση δίχως βάση. Αποτύχατε να τους πείσετε μάλλον. Το χειρότερο, όμως, δεν είναι εάν αποτύχατε να τους πείσετε, το χειρότερο είναι ότι μάλλον δεν έχετε επιχειρήσει καν, δεν έχετε διεκδικήσει να το κάνετε και θα ήθελα να είμαι σ' αυτό το σημείο πιο σαφής. Παραπέμπετε σήμερα την προοπτική μικρότερων πρωτογενών πλεονασμάτων, που ήταν ο πυρήνας της αντιπολιτευτικής σας κριτικής, σ' ένα αβέβαιο και μακρινό μέλλον. Γιατί το κάνετε αυτό; Πιστεύετε, αλήθεια, ότι υπάρχει ή θα υπάρξει καλύτερη στιγμή και δυνατότερη στιγμή για μια νέα Κυβέρνηση να διαπραγματευτεί και να πετύχει κάτι από τη στιγμή της εκλογής της; Τι σας λείπει τώρα για να το κάνετε αυτό και θα το αποκτήσετε το 2021; Λαϊκή εντολή έχετε. Δημοσιονομική σταθερότητα έχετε. Εμείς φροντίσαμε γι' αυτό. Χαμηλότερο ιστορικά επιτόκιο δανεισμού έχετε. Και γι' αυτό εμείς φροντίσαμε. Στήριξη από την Αντιπολίτευση έχετε. Σας το λέω, θα την έχετε. Γιατί δεν προσπαθείτε, λοιπόν; Γιατί σηκώνετε «λευκή πετσέτα» από την πρώτη κιόλας μέρα στο βασικό σας επιχείρημα; Όταν εγώ πρωτοεκλέχθηκα Πρωθυπουργός τον Γενάρη του 2015, απ' όλα τα παραπάνω που σήμερα εσείς έχετε, είχα μόνο το πρώτο. Τη λαϊκή εντολή. Ούτε σταθερότητα ούτε ρευστότητα στα ταμεία ούτε στήριξη από την Αντιπολίτευση. Γι' αυτό είχε φροντίσει ο κ. Σαμαράς. Εσείς τα έχετε όλα. Γιατί δεν διεκδικείτε, λοιπόν; Εμένα που διεκδίκησα, εμάς που διεκδικήσαμε, που αγωνιστήκαμε και που φθάσαμε μέχρι τέλους, μας είπατε ψεύτες. Ψεύτες μάς ανεβάζατε και ψεύτες μάς κατεβάζατε. Εσάς που επί τριάμισι χρόνια υπόσχεστε χαμηλότερα πλεονάσματα και μόλις έχετε εκλεγεί, την επόμενη ημέρα δεν μπαίνετε καν στον κόπο να τα διεκδικήσετε αλλά τα παραπέμπετε στις καλένδες, το 2021, πώς πρέπει σήμερα εμείς να σας χαρακτηρίσουμε; Εν πάση περιπτώσει το ερώτημα που θέτω είναι σαφές. Δεν σας ζητούμε να προχωρήσετε σε καμμιά σύγκρουση. Σας ζητούμε να προχωρήσετε στο σχέδιο που καταθέσαμε εμείς πριν από τις ευρωεκλογές, διότι με την έξοδο της χώρας από τα μνημόνια, τον Αύγουστο του 2018, μπήκαμε σε μια νέα συνθήκη. Βγάλαμε τους δανειστές από το πεδίο λήψης των αποφάσεων. Υλοποιούμε τους στόχους, έχουμε συσσωρευμένη ρευστότητα από τις θυσίες του ελληνικού λαού και έχουμε σχέδιο για το πώς θα προχωρήσουμε. Εσείς τώρα γιατί τους επαναφέρετε από την πίσω πόρτα; Γιατί θέλετε να μπείτε σε παζάρια το 2021 για τα πλεονάσματα και δεν υλοποιείτε τη μοναδική βιώσιμη και εξασφαλισμένη δημοσιονομικά πρόταση, που εμείς καταθέσαμε; Αυτή εσείς την απορρίπτετε προκαταβολικά από μόνοι σας, πριν σας ζητήσουν ή πριν σας την αρνηθούν. Και αναφέρομαι στην πρόταση για την καταβολή σ' έναν ειδικό λογαριασμό ενός «μαξιλαριού» ρευστότητας - ας το πούμε έτσι -5,5 δισεκατομμυρίων ευρώ από τα 37 δισεκατομμύρια που έχουμε συσσωρεύσει από τις θυσίες του ελληνικού λαού, ώστε να διασφαλιστεί η δυνατότητα για δημοσιονομικό χώρο επιπλέον 1% από το 2020 και μετά, χωρίς να παραβιαστεί η συμφωνία μας με τους εταίρους, πράγμα το οποίο γνωρίζετε καλά ότι θα δημιουργήσει αντιδράσεις. Σας ερωτώ, λοιπόν. Αυτή την πρόταση, γιατί την απορρίπτετε; Εμείς με βάση αυτό το σχέδιο, σας θυμίζω, είχαμε ξεκινήσει να ψηφίζουμε και να υλοποιούμε από τη Διεθνή Έκθεση Θεσσαλονίκης, από τον περασμένο Σεπτέμβρη και μετά, μια σειρά από φοροελαφρύνσεις αλλά ταυτόχρονα και από μέτρα στήριξης των αδυνάτων. Και το ερώτημα είναι: Εσείς τι θα κάνετε με αυτά τα μέτρα; Θα τα ακυρώσετε; Γιατί μας μιλήσατε σήμερα για έξι αλήθειες, αλλά εγώ θα σας μιλήσω για έξι ένοχες σιωπές. Πρώτον, δεν είπατε κουβέντα σήμερα για το ασφαλιστικό. Κουβέντα! Όπως και κατά τη διάρκεια της προεκλογικής περιόδου. Λαλίστατα στελέχη σας λέγανε δεξιά και αριστερά ότι το σχέδιό σας είναι να φέρετε μία νέα ασφαλιστική μεταρρύθμιση την ιδιωτικοποίηση της επικουρικής ασφάλισης. Πού θα βρεθούν τα λεφτά, είναι το ερώτημα, της μαύρης τρύπας στα δημόσια ταμεία. Δεύτερον, τα επιδόματα. Δεν μας είπατε αν θα τα διατηρήσετε ή εάν θα τα καταργήσετε. Μας είπατε κάποια στιγμή προς το τέλος της ομιλίας σας ότι είναι επιδόματα φτώχειας τα επιδόματα. Ποια είναι τα επιδόματα φτώχειας; Το κοινωνικό εισόδημα αλληλεγγύης; Το επίδομα ανεργίας; Το επίδομα στέγασης; Το οικογενειακό επίδομα; [[Χειροκροτήματα από την πτέρυγα του ΣΥΡΙΖΑ]] Τα αναπηρικά επιδόματα είναι επιδόματα φτώχειας; Θα διατηρηθούν, λοιπόν, ή θα καταργηθούν; Τρίτη ένοχη σιωπή. Δεν είπατε κουβέντα επίσης για το αν στον προϋπολογισμό του 2020, θα διατηρήσετε ή θα καταργήσετε το δώρο Πάσχα που καταβάλαμε εμείς ως μόνιμη παροχή δέκατης τρίτης σύνταξης τον Μάιο του 2019. [[Χειροκροτήματα από την πτέρυγα του ΣΥΡΙΖΑ]] Δεν είπατε κουβέντα για να διασκεδάσετε τις εντυπώσεις - τέταρτη ένοχη σιωπή - σε σχέση με αυτό που σας ζητείται από εταίρους να πράξετε. Διεύρυνση της φορολογικής βάσης. Πώς σας το ζητάνε; Με κατάργηση του αφορολόγητου το ζητάνε ή το 9%, που λέτε ως χαμηλότερο συντελεστή, να μην είναι από τα 8.600 αλλά από το πρώτο ευρώ. Πέμπτη ένοχη σιωπή. Η εισφορά αλληλεγγύης που εμείς εξαγγείλαμε ότι θα καταργήσουμε για εισοδήματα έως 20.000 ευρώ και θα μειώσουμε ριζικά για μεγαλύτερα εισοδήματα. Τέλος, η προκαταβολή φόρου που ανακοινώσαμε ότι από το 2020 θα πάει από το 100% στο 50%. Δεν ακούσαμε κουβέντα για κανένα από αυτά τα ζητήματα. Ελπίζω, βεβαίως, ότι οι Προγραμματικές Δηλώσεις δεν τελειώνουν σήμερα, θα έχετε την ευκαιρία στις επόμενες ημέρες να απαντήσετε σε αυτά. Επίσης, κυρίες και κύριοι Βουλευτές, εμείς είχαμε καταθέσει και μία σειρά από συγκεκριμένες δεσμεύσεις που αφορούσαν το 2020 και μετά, οι οποίες ήταν κοστολογημένες και εξασφαλισμένες. Είμαστε - επαναλαμβάνω - πρόθυμοι να συζητήσουμε κάθε σοβαρή πρόταση, αν έχετε, σε σχέση με το ζήτημα της μείωσης των στόχων, αλλά η πρόταση αυτή πρέπει να είναι πρόταση χωρίς νέα βάρη στην πλάτη των μεσαίων στρωμάτων και των λαϊκών στρωμάτων. Αλλιώς δεν θα είναι παρά απλά ένα αντιστάθμισμα, το οποίο θα είναι στην πραγματικότητα αντιστάθμισμα δίχως ουσία. Δεν είναι, όμως, μόνο η υπόθεση των πλεονασμάτων. Δεν είναι μόνο η υπόθεση των πλεονασμάτων και των αμφίβολων φοροελαφρύνσεων, που μας ανησυχεί, κυρίες και κύριοι συνάδελφοι. Είναι και ο απίστευτος κυνισμός που επιδεικνύει η νέα Κυβέρνηση σε λίγες μόνο ημέρες από την ανάληψη της εξουσίας σε μία σειρά από επιλογές. Comment by Τσαπράνη Άννα: Κύριε Μητσοτάκη, ένα χρόνο τώρα από τη μεγάλη καταστροφή, ένα χρόνο πριν στο Μάτι, επιλέξατε να κερδίσετε πολιτικά οφέλη και εκλογικά οφέλη από μία εθνική τραγωδία. Στοχοποιήσατε εμένα, την κυβέρνηση, τους κρατικούς λειτουργούς. Εγώ ανέλαβα την πολιτική ευθύνη και μόλις τελείωσε και επιχειρησιακά ο κύκλος αυτής της τραγωδίας, έκανα αμέσως δεκτή την παραίτηση, που μου είχε καταθέσει, προς τιμήν του, από την πρώτη κιόλας μέρα ο τότε Υπουργός Προστασίας του Πολίτη, ο Νίκος ο Τόσκας, και ζήτησα τις παραιτήσεις όσων διαχειρίστηκαν την κρίση, του Αρχηγού της Αστυνομίας και του Αρχηγού της Πυροσβεστικής. Τότε εσείς, σας θυμίζω, με δηλώσεις σας, είχατε επιτεθεί και ονομαστικά στον τότε Αρχηγό της Ελληνικής Αστυνομίας, τον κ. Τσουβάλα. Μάλιστα, είχατε πει: «Πραγματικά, αναρωτιέμαι πώς κάποιοι άνθρωποι μπορούν σήμερα και κοιμούνται ήσυχοι και συνεχίζουν να ασκούν τα καθήκοντά τους». Είχατε διευκρινίσει ότι δεν αναφέρεστε στην πολιτική ηγεσία, αλλά στη φυσική ηγεσία, στον Αρχηγό της Πυροσβεστικής και στον Αρχηγό της Αστυνομίας. Προχωρήσατε λέγοντας ότι κανένας Έλληνας δεν μπορεί να νιώθει ασφάλεια ότι αυτοί οι άνθρωποι μπορούν από θέσεις ευθύνης να διαχειριστούν μια άλλη φυσική καταστροφή, που μπορεί να συμβεί. Σήμερα, τον άνθρωπο που ηγείτο τότε της Ελληνικής Αστυνομίας, τον κ. Τσουβάλα, και αναρωτιόσασταν αν κοιμάται τα βράδια και αν είναι δυνατόν να είναι στη θέση του για να διαχειριστεί άλλες πιθανές φυσικές καταστροφές, τον διορίσατε Γενικό Γραμματέα Δημόσιας Τάξης, Προστασίας του Πολίτη, δηλαδή πολιτικό προϊστάμενο της Αστυνομίας. Τον επιστρέψατε, δηλαδή, αναβαθμισμένο! Θέλω, πραγματικά, να σας αντιστρέψω εγώ το ερώτημα: Με αυτήν σας την επιλογή, εσείς κοιμάστε ήσυχος τα βράδια; Αισθάνεστε περήφανος και ευτυχής; [[Χειροκροτήματα από την πτέρυγα του ΣΥΡΙΖΑ]] Δεύτερο ζήτημα. Για τη θέση του Υφυπουργού Περιβάλλοντος, με βασική αρμοδιότητα να τρέξει την επένδυση του Ελληνικού, μια επένδυση, που έχει φτάσει στο 95% - θα την τρέξει τώρα αυτός, να δούμε με ποιους όρους θα την τρέξει - ποιον επιλέξατε; Τον κ. Οικονόμου, στέλεχος μέχρι προχθές της «LAMDA DEVELOPMENT», της εταιρείας δηλαδή που έχει αναλάβει την επένδυση στο Ελληνικό και είναι από τους ανθρώπους εκείνους που διαπραγματεύονταν όλο το προηγούμενο διάστημα με την ελληνική Κυβέρνηση για τους όρους και τις διαδικασίες. Δεν σας κατηγορούμε που φέρνετε ανθρώπους από την αγορά σε κυβερνητικές θέσεις. Σας κατηγορούμε που αναθέτετε καθήκοντα και αρμοδιότητες που αφορούν συγκεκριμένες εταιρείες, σε υπαλλήλους των εταιρειών αυτών. Αυτό είναι πρωτόγνωρο! Σε καμμία ευρωπαϊκή χώρα δεν θα μπορούσε αυτός ο Υπουργός, σε αυτήν τη θέση να καθίσει ούτε μία μέρα. Διότι η έννοια της σύγκρουσης συμφερόντων είναι μια από τις βασικές έννοιες. Δεν μπορώ να καταλάβω πώς αυτό, πραγματικά, δηλαδή, είναι μια θεσμική τομή, είναι μια τομή στο πολιτικό σύστημα. Μέχρι σήμερα, μιλάμε για τη διαπλοκή της οικονομικής με την πολιτική εξουσία. Σήμερα έχουμε την απευθείας ανάθεση κυβερνητικών θέσεων στην οικονομική εξουσία! [[Χειροκροτήματα από την πτέρυγα του ΣΥΡΙΖΑ]] Τρίτο και ακόμα πιο βαθύ ζήτημα. Κύριε Μητσοτάκη, ενάμιση χρόνο τώρα είχατε πρωτοστατήσει και εσείς και τα στελέχη σας στις κινητοποιήσεις για το Μακεδονικό. Είχατε αγκαλιάσει ακραίους που παρεισέφρησαν στις κινητοποιήσεις αυτές και που έδωσαν τον τόνο πολλές φορές. Πολλά από τα στελέχη σας, μας έλεγαν «προδότες», «μειοδότες». Κάποιοι από τους Βουλευτές του ΣΥΡΙΖΑ βρέθηκαν με τραμπούκους έξω από τα σπίτια τους, με βόμβες μολότοφ, ο Υπουργός των Εξωτερικών με δεκάδες απειλητικά σημειώματα, με σφαίρες. Κι εσείς πρωτοστατήσατε στην κριτική περί προδοτικής συμφωνίας. Τώρα είναι καλή η Συμφωνία των Πρεσπών; Αυτό πάντως, λέει ο νέος Υπουργός Εθνικής Άμυνας και αυτό λέει και ο Υπουργός επί των Ευρωπαϊκών Υποθέσεων! [[Παρατεταμένα χειροκροτήματα από την πτέρυγα του ΣΥΡΙΖΑ]] Το πιο σημαντικό, όμως, δεν είναι τι λέει ο Υπουργός Εθνικής Άμυνας και ο Υπουργός επί των Ευρωπαϊκών Υποθέσεων. Ξέρετε, η υποκρισία στην πολιτική κάποια στιγμή πληρώνεται. Θα το βρείτε μπροστά σας. Το πιο σημαντικό δεν είναι αυτό που λέει ο Υπουργός Εθνικής Άμυνας και ο Υπουργός επί των Ευρωπαϊκών Υποθέσεων. Το λέτε, όμως, κι εσείς. Δεν το κρύβετε. Σύμφωνα με την ενημέρωση που εκδόθηκε από το Λονδίνο, μετά την επικοινωνία σας με τη Βρετανή Πρωθυπουργό, βγήκε ανακοίνωση, όπου χαιρετίζει τη δέσμευσή σας να τηρήσετε στο ακέραιο τα συμφωνηθέντα της Συμφωνίας των Πρεσπών, παρ'ότι εσείς επιλέξατε το σχετικό απόσπασμα να το λογοκρίνετε από το Αθηναϊκό Πρακτορείο Ειδήσεων, που ειρήσθω εν παρόδω, έχετε πάρει και την ευθύνη. Το διαψεύδετε, λοιπόν, αυτό; Γιατί το λογοκρίνατε; Γιατί το αποκρύψατε; Είναι fake news από την Downing Street αυτό; Εγώ, κύριε Μητσοτάκη, χαίρομαι που, ως Πρωθυπουργός, αποφασίσατε να τηρήσετε την εθνική γραμμή για μία εθνικά επωφελή συμφωνία, για μία ιστορική συμφωνία, που αναβαθμίζει τη Μακεδονία μας και αναβαθμίζει και τον ρόλο της Ελλάδας στο εξωτερικό. [[Χειροκροτήματα από την πτέρυγα του ΣΥΡΙΖΑ]] Σας το είχα πει, όμως, και επιβεβαιώνομαι: Θα βρείτε μπροστά σας κάποια στιγμή όλα όσα είπατε και όλα όσα κάνατε για τη Συμφωνία των Πρεσπών. Σας εύχομαι, λοιπόν, καλά ξεμπερδέματα με όλους εκείνους που παραπλανήσατε και εξαπατήσατε, τόσο εσείς, όσο και η ακραία δεξιά πτέρυγα του κόμματος σας. Θα ήθελα να πω δυο λόγια ακόμη. Προφανώς θα έχω την ευκαιρία να τοποθετηθώ αναλυτικότερα. Ξέρετε, είναι μία καινοτομία αμέσως μετά την εκφώνηση των προγραμματικών δηλώσεων να καλείται κανείς να ασκήσει κριτική. Θα έχω την ευκαιρία να μιλήσω πιο αναλυτικά, ίσως στη δευτερολογία μου. Να πω και δυο λόγια, σε ό,τι αφορά τα ζητήματα στον τομέα της παιδείας. Έχετε κάνει σημαία το ζήτημα του ασύλου. Και μας είπατε και σήμερα «τέλος πια!» Μας είπατε ότι οι μολότοφ, η βία θα φύγουν από τα πανεπιστήμια, διότι θα επαναφέρετε αυτό το οποίο ίσχυε πριν το 2015. Δεν θα μείνω τόσο στο γεγονός της πλήρους διαστρέβλωσης. Δεν υπήρχε καμμία κακουργηματική πράξη με βάση το ισχύον θεσμικό πλαίσιο, όπου εάν ετελείτο, δεν υπήρχε η δυνατότητα άμεσης παρέμβασης της αστυνομίας. Θα μείνω, όμως, στην ουσία. Θέλετε να πείτε, δηλαδή, ότι το 2010, 2011, 2012, 2013, 2014 εκμηδενίστηκαν οι παραβατικές συμπεριφορές; Είχαν εκμηδενιστεί αυτές στα πανεπιστήμια; Κυρίες και κύριοι συνάδελφοι, εγώ αυτό που θέλω να πω είναι ότι πρέπει να σταματήσουμε επιτέλους, ηθελημένα ή μη, να υποβαθμίζουμε τα δημόσια πανεπιστήμια της χώρας μας. [[Χειροκροτήματα από την πτέρυγα του ΣΥΡΙΖΑ]] Τα δημόσια πανεπιστήμια της χώρας μας έχουν υψηλό κύρος. Και είμαι υπερήφανος που το Εθνικό Μετσόβιο Πολυτεχνείο, σε πρόσφατες έρευνες, μπήκε στην πρώτη δεκάδα στον κόσμο για την παρεχόμενη υψηλού επιπέδου γνώση. Φεύγω, όμως, από το θέμα του ασύλου. Ήρθατε από την πρώτη μέρα και προχωρήσατε σε δύο παρεμβάσεις. Η πρώτη παρέμβαση: Η έρευνα φεύγει από την αρμοδιότητα του Υπουργείου. Ξέρετε, εμείς σε εξαιρετικά δυσμενείς δημοσιονομικές συνθήκες, το πρώτο εξάμηνο, καταφέραμε να αυξήσουμε τον προϋπολογισμό για την έρευνα στο 1% του ΑΕΠ. Καταφέραμε, μέσα από το ΕΛΙΔΕΚ, να έχουμε αυτή τη στιγμή δυόμισι χιλιάδες ερευνητές με υποτροφίες εδώ και να μην φεύγουν στο εξωτερικό. Καταφέραμε να αναμορφώσουμε ένα τοπίο που είναι, πράγματι, επένδυση στο μέλλον. Είναι επένδυση στο μέλλον η επένδυση σε νέους ερευνητές. Ποιος θα τα χειριστεί αυτά; Θα τα χειριστεί ο κ. Γεωργιάδης;
Μάλιστα.
Σας εύχομαι καλή επιτυχία, κύριε Γεωργιάδη, αν και - επιτρέψτε μου - εκτιμώ ότι είναι ζήτημα που αφορά την εκπαίδευση και το Υπουργείο Παιδείας. Δεύτερο δείγμα γραφής: «Με το καλημέρα» ακυρώσατε την ίδρυση της Νομικής Σχολής στην Πάτρα και αναρωτιέμαι για ποιον λόγο. Δεν το λέω επειδή έχω κρατήσει την έδρα στον Νομό της Αχαΐας, αλλά η Πάτρα είναι μία από τις πόλεις - ο Νομός Αχαΐας και η Πάτρα με το πανεπιστήμιο της - που πρωτοστατεί στην εκπαίδευση. Το πανεπιστήμιο της είναι από τα σημαντικότερα πανεπιστήμια. Γιατί να μην έχει Νομική Σχολή η Πάτρα; Και προσέξτε τώρα ποια είναι η βαθιά υποκρισία. Όλα τα προηγούμενα χρόνια, εμείς αναμορφώσαμε ριζικά τον χάρτη της τριτοβάθμιας εκπαίδευσης και καταργήσαμε αυτόν τον αναχρονιστικό θεσμό των ΤΕΙ, που πήγαιναν τα παιδιά μας εκεί και παίρναν πτυχία αμφιβόλου ποιότητας, κι έχουμε δημιουργήσει, με συναινέσεις, έναν νέο χάρτη στην τριτοβάθμια εκπαίδευση και ιδρύσαμε δεκάδες νέα τμήματα και σχολές υψηλής ποιότητας γνώσης. [[Χειροκροτήματα από την πτέρυγα του ΣΥΡΙΖΑ]] Αλλά ποια είναι η μεγάλη υποκρισία; Η μεγάλη υποκρισία είναι ότι υπερασπίζεστε τόσα χρόνια τα ιδιωτικά πανεπιστήμια, με ποιο επιχείρημα; Να μην φεύγουν τα παιδιά μας, που δεν μπαίνουν με τις πανελλαδικές εξετάσεις στο εξωτερικό. Κι εσείς τι θέλετε; Ενώ εμείς ιδρύουμε δημόσιες σχολές υψηλού κύρους για να πηγαίνουν εκεί τα παιδιά μας, να μην φεύγουν στο εξωτερικό, εσείς κλείνετε τα δημόσια πανεπιστήμια και τις δημόσιες σχολές, προκειμένου κάποια στιγμή να προχωρήσετε στην ίδρυση των ιδιωτικών. Αυτή είναι η μεγάλη υποκρισία και η βασική στρατηγικού χαρακτήρα διαφορά μας στο θέμα της εκπαίδευσης. Σε άλλα κρίσιμα θέματα, θα είμαι - ελπίζω - σύντομος. Όταν περιοδεύατε προεκλογικά στο Καστελόριζο, αν δεν κάνω λάθος… Αυτό το Καστελόριζο έχει τραβήξει πολλά.
Και η Ιθάκη!
Μην στεναχωριέστε. Η Ιθάκη θα μείνει στην ιστορία ως η στιγμή της σύγχρονης ανοικοδόμησης, της σύγχρονης απελευθέρωσης της χώρας. Θα μείνει θετικά στην ιστορία. [[Χειροκροτήματα από την πτέρυγα του ΣΥΡΙΖΑ]] Είπατε, λοιπόν, εκεί - και μας κατηγορήσατε ότι αναπαράγουμε fake news - ότι δεν θα στέλνετε το ΣΔΟΕ. Και πριν αλέκτωρ λαλήσει τρις, καταργείτε την αυτοτέλεια του ΣΔΟΕ, καταργείτε το ΣΔΟΕ, καταργείτε την αυτοτέλειά του Σώματος Επιθεώρησης Εργασίας και των Επιθεωρητών Περιβάλλοντος, που είπατε πριν από λίγο ότι δεν χαρίζετε το πράσινο σε κανέναν. Δεν είναι διακηρύξεις χωρίς κόστος να μιλάει κανένας για οικολογία και για πράσινη ανάπτυξη. Θέλω πραγματικά να αναρωτηθώ, διότι είστε τελικά περί πολλού στην τάξη και στην ασφάλεια, αλλά μάλλον εδώ με την αυθαιρεσία είστε κάπως πιο δεκτικοί. Με την επίφαση της ανεξαρτησίας συρρικνώνετε το πεδίο ευθύνης και δράσης των παραπάνω Σωμάτων και η επιβολή της νομιμότητας θα γίνει τελικά πολυτέλεια. Με δυο λόγια, υπάρχει ο κίνδυνος να ανοίξει διάπλατα η πόρτα σε ένα κράτος Άγριας Δύσης: οι εργαζόμενοι απροστάτευτοι, η προστασία του περιβάλλοντος ανύπαρκτη και φυσικά, η φοροδιαφυγή να μπορεί και πάλι να ανθίσει, όπως συνέβαινε στα αλήστου μνήμης χρόνια σας, που αφήνατε τη χώρα με τεράστια ελλείμματα στο χείλος της χρεωκοπίας. Επιτρέψτε μου να πω και δυο λόγια, κλείνοντας, για τα δύο μεγάλα projects. Το ένα είναι η ιδιωτικοποίηση της ΔΕΗ, το δεύτερο - μιας και δεν είπατε εσείς, θα πω εγώ - είναι η ιδιωτικοποίηση του ασφαλιστικού συστήματος. Για τη ΔΕΗ εφαρμόζετε μία παραδοσιακή συνταγή. Η παραδοσιακή συνταγή είναι η δημιουργία κλίματος απαξίωσης και μετά φυσικά, το ξεπούλημα. Ο αρμόδιος Υπουργός το ξέρει πάρα πολύ καλά αυτό, διότι διαχειρίστηκε την Ολυμπιακή. Ξεχνάτε, όμως, κυρίες και κύριοι συνάδελφοί της Συμπολίτευσης, τα πεπραγμένα σας το 2010-2014, όταν εκτοξεύτηκαν οι τιμές του ρεύματος κατά 60%, αλλά και ο δανεισμός της επιχείρησης στα 5 δισεκατομμύρια ευρώ, με συνέπεια των αυξήσεων σε μία περίοδο μεγάλης υποχώρησης των εισοδημάτων και βαθιάς κρίσης οικονομίας, να μην υπάρχει δυνατότητα σε ένα σημαντικό μερίδιο των πελατών της ΔΕΗ να πληρώσουν τους λογαριασμούς τους. Η πρόθεσή σας, όμως, από τότε ήταν σαφής. Μιλώ για τα χρόνια κυβέρνησης Σαμαρά. Ήταν η απαξίωση και η πώληση εντέλει της μικρής ΔΕΗ, ήταν η πώληση του 17% της εταιρείας και η πλήρης ιδιωτικοποίηση του ΑΔΜΗΕ, των δικτύων. Και τα τρία αυτά, εμείς με σκληρή διαπραγμάτευση με τους εταίρους, τους πιστωτές, τα αποτρέψαμε. Επί της κυβέρνησής μας το σενάριο τεμαχισμού και πώλησης της ΔΕΗ ακυρώθηκε, ο δανεισμός περιορίστηκε πάνω από 1 δισεκατομμύριο ευρώ, οι τιμές του ρεύματος μειώθηκαν κατά 12%, η ενεργειακή φτώχεια άρχισε να υποχωρεί, η ρευστότητα της επιχείρησης ενισχύθηκε με την αποπληρωμή παλαιών οφειλών του δημοσίου και δρομολογήθηκε ένα φιλόδοξο πρόγραμμα επενδύσεων στις ανανεώσιμες πηγές ενέργειας. Σήμερα, οι ίδιοι άνθρωποι που ευθύνονται για τις σημερινές δυσκολίες της εταιρείας εμφανίζονται εκ νέου ως σωτήρες και ως κατήγοροι ταυτόχρονα, αξιοποιώντας ασφαλώς τις επιπτώσεις υπαρκτών - δεν το αρνούμαι - αλλά συγκυριακών παραγόντων στα οικονομικά αποτελέσματα της ΔΕΗ, όπως η χαμηλή παραγωγή των υδροηλεκτρικών και οι διεθνείς τιμές του πετρελαίου και του φυσικού αερίου. Αυτό ήταν το σχέδιό σας, όμως, από το 2012-2014. Αυτό ήταν το σχέδιό σας και τώρα, με πρόσχημα ότι δήθεν η ΔΕΗ έχει πέσει έξω, έρχεστε να προχωρήσετε στην πλήρη ιδιωτικοποίηση. Εμείς σας το λέμε καθαρά, διότι η ενέργεια είναι βασικό αγαθό, δημόσιο αγαθό, κοινωνικό αγαθό και αυτό το οποίο σας λέμε καθαρά είναι να μη διανοηθείτε να φέρετε νέα βάρη στους λογαριασμούς του ρεύματος για τους απλούς ανθρώπους, για τη μεσαία τάξη, για τα λαϊκά στρώματα. Να μη διανοηθείτε να φέρετε νέα βάρη και να μην υλοποιήσετε αυτό το σχέδιο εκποίησης της δημόσιας περιουσίας! [[Χειροκροτήματα από την πτέρυγα του ΣΥΡΙΖΑ]] Το άλλο μεγάλο πρότζεκτ είναι το ασφαλιστικό. Αναφέρθηκα ήδη στην ένοχη σιωπή. Σας κάλεσα επανειλημμένα να μιλήσετε καθαρά για το σχέδιο αυτό. Σας έχω ακούσει να λέτε ότι είναι προτεραιότητά σας. Ελπίζω. στη διάρκεια των προγραμματικών δηλώσεων. να πείτε μια κουβέντα για το τι σχεδιάζετε, διότι αγωνιούν και οι σημερινοί συνταξιούχοι γι' αυτό που καταφέραμε εμείς από 1-1-2019, να αποτρέψουμε τη μείωση των προσωπικών διαφορών. Αυτό ήταν 1% του ΑΕΠ, δηλαδή 1,8 δισεκατομμύρια. Αναρωτιέμαι: Μήπως σχεδιάζετε να τα βρείτε από εκεί για κάποιες μειώσεις φόρων στις επιχειρήσεις; Εμείς θα σας πούμε: Αν το σχεδιάζετε, μην το τολμήσετε αυτό. Όμως, εν τοιαύτη περιπτώσει, δεν θέλω να επεκταθώ. Πείτε μας τις θέσεις σας. Πείτε μας να κουβεντιάσουμε. Κλείνω, κυρίες και κύριοι συνάδελφοι, με δύο μόνο λόγια για τα λεγόμενα εθνικά μας θέματα. Ήσασταν πάρα πολύ λιτός για προγραμματικές δηλώσεις, για τη σχέση μας με την Τουρκία. Να τα βρούμε με τους γείτονές μας. Υπάρχει κανείς εδώ μέσα, που δεν θέλει να τα βρούμε με τους γείτονές μας; Να τα βρούμε με τον πρόεδρο Ερντογάν. Εγώ πρώτος το επιχείρησα. Εσείς με λοιδορούσατε. Υπάρχει κανείς που δεν θέλει την ειρήνη, την καλή γειτονία και τη συνεργασία; Το κρίσιμο ερώτημα, ιδίως όταν για πρώτη φορά ανεβαίνει σ' αυτό το Βήμα Πρωθυπουργός να αναγνώσει προγραμματικές δηλώσεις της Κυβέρνησής του, είναι σε ποια βάση θα τα βρούμε. Δεν άκουσα κουβέντα για την τουρκική προκλητικότητα. Κουβέντα! Δεν άκουσα κουβέντα για την ανάγκη σεβασμού των γειτόνων μας στο Διεθνές Δίκαιο. Δεν άκουσα κουβέντα για την ανάγκη σεβασμού των γειτόνων μας στις διεθνείς συνθήκες, την ώρα που το γεωτρύπανο βρίσκεται στην Αποκλειστική Οικονομική Ζώνη της Κύπρου και, βεβαίως, - αυτό δεν σας κατηγορώ, είναι μια συγκυρία που πρέπει να τη λάβουμε υπ' όψιν μας - την ημέρα της επετείου της εισβολής του Αττίλα στην Κύπρο. [[Χειροκροτήματα από την πτέρυγα του ΣΥΡΙΖΑ]] Ελπίζω και γι' αυτά τα θέματα, κύριε Μητσοτάκη, να βρείτε να πείτε δυο κουβέντες στη δευτερομιλία σας. Κλείνω, λοιπόν, λέγοντας το εξής: Η Κυβέρνησή σας έχει παραλάβει αδιαμφισβήτητα μία χώρα σε πορεία ανοδική. Αυτή η πορεία δεν μπορεί και δεν πρέπει να ανακοπεί προς όφελος είτε ιδεοληψιών είτε ιδιοτελών συμφερόντων. Έχετε ευθύνη να μην διαταράξετε την πορεία που χάραξε ο τόπος στην αυγή της μεταμνημονιακής εποχής. Για να το πω αλλιώς, δεν έχετε κανένα δικαίωμα, γιατί δεν είναι αυτή η εντολή που λάβατε, να φέρετε νέες επιβαρύνσεις στον ελληνικό λαό. Θα είμαστε εδώ για να διαφυλάξουμε όλα εκείνα, που με αγώνες και με μεγάλες δυσκολίες πετύχαμε τα τελευταία χρόνια. Θα είμαστε εδώ με ευθύνη και όραμα για την πατρίδα και για τους πολίτες. Θα μας βρείτε αρωγούς σε κάθε προσπάθεια που μειώνει τα βάρη και ενισχύει την αναπτυξιακή προοπτική της χώρας. Θα μας βρείτε, όμως, σκληρά απέναντι σε κάθε προσπάθεια παλινόρθωσης πρακτικών και πολιτικών, που οδήγησαν τη χώρα στη χρεοκοπία και τους Έλληνες στην οικονομική λεηλασία. [[Χειροκροτήματα από την πτέρυγα του ΣΥΡΙΖΑ]] Και να γνωρίζετε ότι τα σχέδια αυτά, αν τα επιχειρήσετε, θα τα αποτρέψουμε, γιατί η λαϊκή ψήφος δεν είναι λευκή επιταγή. Και η δημοκρατία εκφράζεται στη Βουλή, εκφράζεται, όμως, και στους κοινωνικούς αγώνες. Σας ευχαριστώ θερμά.
Στο Βήμα καλείται η κ. Φώφη Γεννηματά, Πρόεδρος της Κοινοβουλευτικής Ομάδας του Κινήματος Αλλαγής.
Σας ευχαριστώ πολύ, κύριε Πρόεδρε. Κυρίες και κύριοι Βουλευτές, άκουσα με ιδιαίτερη προσοχή τις προγραμματικές δηλώσεις της Κυβέρνησης. Η ίδια προεκλογική ρητορική. Μια καλή έκθεση ιδεών. Ακούσαμε, αναφορά σε στόχους, που αφορούν μέρος και των δικών μας επιδιώξεων. Οι δηλώσεις, όμως, της Κυβέρνησης υπήρξαν αόριστες, ατεκμηρίωτες και γενικόλογες. Στην ουσία τους βαθιά συντηρητικές. Η ιδιαίτερη αναφορά στο πολύ νέο κρύβει πίσω της την επιστροφή στο παλιό, στο παρελθόν της Δεξιάς. Και οι έξι αλήθειες σας, κύριε Μητσοτάκη, κρύβουν αντίστοιχα ψέματα. Οι δηλώσεις σας, στην πραγματικότητα είναι αναποτελεσματικές και σε πολλά σημεία επικίνδυνες για την ανάπτυξη και την κοινωνική συνοχή. Πράγματι, στις 7 Ιουλίου ο ελληνικός λαός σάς έδωσε την εντολή να σχηματίσετε Κυβέρνηση. Τι τους είπατε; Υποσχεθήκατε αλλαγή πολιτικής. Υποσχεθήκατε αξιοκρατία. Υποσχεθήκατε βέτο στην ενταξιακή πορεία των Σκοπίων. Όλα αυτά, βέβαια, κύριε Μητσοτάκη, πριν από τις εκλογές. Να δούμε, όμως, πόσο, αλήθεια, τηρείτε αυτές τις υποσχέσεις σας. Σας άκουσα πριν από λίγο να λέτε, ότι αυτές οι πρώτες ημέρες της Κυβέρνησης δείχνουν και την αντίληψή σας. Πράγματι, ήταν αποκαλυπτικές. Καταλάβαμε πάρα πολλά. Καταλάβαμε ότι δεν αλλάζετε, κύριε Μητσοτάκη, και έτσι, δυστυχώς, η Ελλάδα δεν μπορεί να πάει μπροστά. Ζητάτε τη στήριξη της Αντιπολίτευσης. Γιατί; Πρώτα απ' όλα παραδοθήκατε στους δανειστές. Για εμάς απαραίτητη προϋπόθεση για να υπάρξει αλλαγή πολιτικής, είναι η αλλαγή των δεσμεύσεων του κ. Τσίπρα, δεσμεύσεις στις οποίες, κύριε Τσίπρα, έχετε βάλει την υπογραφή σας και δεν είστε σε θέση σήμερα εσείς να κάνετε κριτική για όλα αυτά. Εμείς το λέγαμε χρόνια και το λέμε και τώρα. Εσείς, κύριε Μητσοτάκη, το θυμηθήκατε λίγο πριν από τις εκλογές, προφανώς για προεκλογικούς λόγους. Μάλιστα, φέρατε και τον κ. Βέμπερ εδώ, για να συμβάλει, δήθεν, σε αυτή την κατεύθυνση. Μετά από τις εκλογές, όμως, παραδοθήκατε κι εσείς. Δεν ξέρω αν σας πήρε ένα ή δύο εικοσιτετράωρα, εγγυηθήκατε, όμως, ότι θα τηρήσετε απόλυτα και για μεγάλο χρονικό διάστημα τις δεσμεύσεις για τα δυσβάστακτα πρωτογενή πλεονάσματα. Και, βεβαίως, ούτε συζήτηση για την αλλαγή του ρόλου του υπερταμείου και την εκχώρηση του εθνικού μας πλούτου για ενενήντα εννέα χρόνια. [[Χειροκροτήματα από την πτέρυγα του Κινήματος Αλλαγής]] Ίδιες δεσμεύσεις, κύριε Μητσοτάκη, σημαίνει ίδιες πολιτικές. Στο ίδιο έργο θεατές! Αφαίρεση πολύτιμων πόρων από την ανάπτυξη και την κοινωνική συνοχή, περικοπή των κοινωνικών παροχών - που, βεβαίως, το περιμέναμε - και υποθήκευση του εθνικού πλούτου σε ξένα χέρια, που δεν επιτρέπει την αξιοποίηση προς όφελος του ελληνικού λαού. Και όλα όσα περιγράψατε για την αξιοποίησή του είναι εντελώς στον αέρα. Μιλήσατε, μάλιστα, για την εκχώρηση του 30% του «Ελευθέριος Βενιζέλος». Θέλω να σας υπενθυμίσω ότι το 2022 ξεχρεώνει και αυτό σημαίνει πως θα ανέβει η κερδοφορία του. Οποιαδήποτε πώληση πριν από αυτή τη στιγμή δεν είναι τίποτα άλλο από ξεπούλημα. Και, βέβαια, αυτό τον δρόμο τον άνοιξε ο κ. Τσίπρας το προηγούμενο διάστημα, εκχωρώντας τις μετοχές του στο υπερταμείο. Αν και είναι θετική η μείωση του ΕΝΦΙΑ - υπήρξε και είναι και δική μας πρόταση - , δεν φθάνουν, κύριε Μητσοτάκη, κάποιες επιμέρους οριζόντιες φορολογικές ελαφρύνσεις. Ούτε σε ουσιαστική ανάπτυξη θα οδηγήσουν, ούτε τις κοινωνικές ανισότητες, που διευρύνθηκαν τα τελευταία χρόνια, θα μειώσουν. Το αντίθετο μάλιστα. Δεν βλέπουμε, δε, καμμία συστηματική, οργανωμένη, αποτελεσματική πολιτική στήριξης των πιο αδύναμων, όλων αυτών που φτωχοποιήθηκαν ιδιαίτερα με τις πολιτικές του ΣΥΡΙΖΑ, της Ακροδεξιάς, της Δεξιάς και διαφόρων τέλος πάντων συνεργαζόμενων γυρολόγων. Η θηλιά, για να το πω απλά, παραμένει, κύριε Μητσοτάκη. Το Κίνημα Αλλαγής επιμένει στη μείωση των στόχων από το 3,5% στο 2% του ΑΕΠ και στην ανάκτηση του εθνικού ελέγχου και την αλλαγή του ρόλου του υπερταμείου, γιατί μονάχα έτσι θα υπάρξει πραγματικά δημοσιονομικός χώρος για την ανάπτυξη και την κοινωνική δικαιοσύνη. [[Χειροκροτήματα από την πτέρυγα του Κινήματος Αλλαγής]] Και το γεγονός ότι δεν αναφερθήκατε στις νάρκες που παραλάβατε από την προηγούμενη κυβέρνηση, δεν το κάνατε, κύριε Μητσοτάκη, από καλή θέληση. Το κάνατε επειδή είστε αποφασισμένος να συνεχίσετε στον ίδιο δρόμο, ακριβώς με τις ίδιες πολιτικές. [[Χειροκροτήματα από την πτέρυγα του Κινήματος Αλλαγής]] Δεύτερο σημείο: Υποκρισία στο θέμα της Συμφωνίας των Πρεσπών. Πριν από τις εκλογές δηλώνατε πως η Συμφωνία των Πρεσπών είναι μια κακή, μια εθνικά επιζήμια συμφωνία. Εδώ στο Κοινοβούλιο, κατά την κύρωση της συμφωνίας, στις 24 Ιανουαρίου του 2019, είπατε χαρακτηριστικά ότι - διαβάζω αυτολεξεί τα δικά σας λόγια - «Η Ελλάδα μπορεί ανά πάσα στιγμή να βάλει βέτο στη διαδικασία ένταξης των Σκοπίων στην ευρωπαϊκή οικογένεια και αυτό το δικαίωμα της πατρίδας μας αρνούμαι να το απεμπολήσω και ας το καταλάβουν όλοι από τώρα». Τώρα σας ακούσαμε να αλλάζετε θέση. Δεν ξέρω πώς το σχολιάζετε αυτό και πώς το χαρακτηρίζετε, επειδή αναφερθήκατε πριν σε κωλοτούμπες ανάποδες και ίσιες. Τελικά, οι κωλοτούμπες συνεχίζονται σταθερά και από αυτή την Κυβέρνηση. Οι Υπουργοί σας μόνο συγχαρητήρια δεν έχουν δώσει στον κ. Κοτζιά και σπεύδουν να δηλώσουν ότι η συμφωνία επιτεύχθηκε για καλό σκοπό, για τη σταθεροποίηση της περιοχής και δεσμεύονται για την εφαρμογή της με απόλυτη προσήλωση. Ο ίδιος επιλέξατε και τοποθετήσατε ως Γενικό Γραμματέα στην Κυβέρνησή σας Βουλευτή που είχε ψηφίσει υπέρ της Συμφωνίας των Πρεσπών. Με έναν τρόπο το χαρακτηρίζω: Η απόλυτη πολιτική υποκρισία και μάλιστα, σε πολύ σοβαρό εθνικό ζήτημα. Όλο και πιο πολύ μοιάζετε, κύριε Μητσοτάκη, με τον Αρχηγό της Αξιωματικής Αντιπολίτευσης. Εμείς μένουμε σταθεροί στη θέση μας: Η Συμφωνία των Πρεσπών είναι μια κακή συμφωνία, εθνικά επιζήμια, γιατί ανοίγει τον δρόμο για νέους αλυτρωτισμούς. Ξεκαθαρίστε και εσείς, κυρίες και κύριοι Βουλευτές της Νέας Δημοκρατίας, ποια είναι τελικά η θέση σας, η θέση του κόμματός σας. Και προσέξτε, κύριε Μητσοτάκη, να μην κάνετε τα ίδια και στις σχέσεις με την Τουρκία. Μου έκανε πάρα πολύ κακή εντύπωση το γεγονός ότι δεν βρήκατε μία λέξη να πείτε για την προκλητικότητα της Τουρκίας, ιδιαίτερα σήμερα που κλείνουν σαράντα πέντε χρόνια από την τουρκική εισβολή και κατοχή της Κύπρου. Ο «Αττίλας» αποτελεί διαρκή βάναυση παραβίαση του διεθνούς δικαίου. Η αποχώρηση των κατοχικών στρατευμάτων είναι προϋπόθεση κάθε δίκαιης και βιώσιμης λύσης του Κυπριακού. Η πλήρης εφαρμογή του διεθνούς δικαίου στην Κύπρο γίνεται ακόμα πιο επιτακτική, καθώς η Τουρκία κλιμακώνει τις παράνομες διεκδικήσεις της σε βάρος των κυριαρχικών δικαιωμάτων και της ΑΟΖ της Κυπριακής Δημοκρατίας. Δεν θα παραιτηθούμε ποτέ από τον αγώνα για την ανατροπή των δεδομένων της εισβολής και κατοχής του 1974. [[Χειροκροτήματα από την πτέρυγα του Κινήματος Αλλαγής]] Δεν ξεχνάμε και δεν θα επιτρέψουμε τη δημιουργία νέων τετελεσμένων σε βάρος της Κύπρου. Με ενότητα και αποφασιστικότητα, ναι, αξιοποιώντας και τις διεθνείς συμμαχίες μας, αντιμετωπίζουμε την τουρκική προκλητικότητα. Τρίτο σημείο το κράτος: Έχετε προϊστορία εδώ, κύριε Μητσοτάκη. Τι να κάνουμε; Η επανίδρυση του κράτους σάς ακολουθεί και σας στοιχειώνει. Πριν τις εκλογές και για πολλούς μήνες κάνατε σημαία σας την αποκομματικοποίηση του κράτους. Τώρα, όμως, πράττετε το ακριβώς αντίθετο. Ο ν.4369/2016 προέβλεπε δημόσιες προκηρύξεις και αξιοκρατικά κριτήρια για την επιλογή των γενικών γραμματέων των Υπουργείων. Ο ΣΥΡΙΖΑ τον υπονόμευσε φυσικά, προωθώντας φωτογραφικά κριτήρια στις προκηρύξεις. Όλοι τότε αντιδράσαμε. Ειδικά, όμως, εσείς βάλατε τον τότε τομεάρχη σας και έκανε μηνυτήρια αναφορά για την παραβίασή του. Τώρα, όμως, μετεκλογικά, αντί να διορθώσετε τις παλαιοκομματικές πρακτικές του ΣΥΡΙΖΑ, αποτελειώνετε τον νόμο, επιστρέφετε στο καταδικασμένο παρελθόν της παράταξής σας και διορίζετε με κομματικά κριτήρια όλους τους γενικούς γραμματείς. Μας αποδείξατε, κύριε Μητσοτάκη, ότι είστε δέσμιος της πελατειακής αντίληψης της παράταξής σας, αυτής της παράταξης που δεν δίστασε να υπονομεύσει το ΑΣΕΠ με τις γνωστές «γαλάζιες συνεντεύξεις» και έκανε όργιο διορισμών στο δημόσιο. Είστε άριστος, απ' ό,τι φαίνεται, στα παλιά κόλπα. Μιμείστε ακόμη και τον κ. Τσίπρα στις πιο άθλιες πρακτικές της εξαγοράς στελεχών και τις συναλλαγές με αντίτιμο καρέκλες της εξουσίας. [[Χειροκροτήματα από την πτέρυγα του Κινήματος Αλλαγής]] Όσο δε για την τοποθέτηση του Γενικού Γραμματέα στο Υπουργείο Προστασίας του Πολίτη, δεν με ενδιαφέρει αν κοιμάστε ήσυχος. Με ενδιαφέρει ότι είναι προσβολή στη μνήμη των νεκρών. Και επειδή άκουσα ότι πρόκειται να επισκεφθείτε την περιοχή, σας προτείνω να τον πάρετε μαζί σας, ίσως και την Περιφερειάρχη, την κ. Δούρου, που της έτυχε η στραβή στη βάρδια. Εμείς επιμένουμε ότι είναι πολύ σημαντικό βήμα αποκομματικοποίησης του κράτους η προκήρυξη για τους γενικούς γραμματείς με διαφάνεια, με αξιοκρατία, με θητεία, ώστε επιτέλους να υπάρχει συνέχεια στο κράτος, όπως σε όλα τα προηγμένα κράτη της υπόλοιπης Ευρώπης συμβαίνει. Για να θολώσετε τώρα τα νερά σε σχέση με την τοποθέτηση των δικών σας ανθρώπων στη δημόσια διοίκηση, ήρθατε σήμερα να ανακοινώσετε ότι θα προσθέσετε άλλο ένα σκαλοπάτι. Δηλαδή, θα ενισχύσετε τη γραφειοκρατία από πάνω. Δεν φτάνει η γραφειοκρατία που υπάρχει μέχρι σήμερα! Κυρίες και κύριοι Βουλευτές, δεν είναι μόνο η άτακτη εγκατάλειψη των προεκλογικών δεσμεύσεων από τη σημερινή Κυβέρνηση. Έχουμε μέσα σε ελάχιστο χρονικό διάστημα επιλογές με βαθιά συντηρητικό πρόσημο. Πολύ γρήγορα, αυτό το προεκλογικό δήθεν «εθνικό γαλάζιο» έγινε «βαθύ κομματικό μπλε» της Δεξιάς. Να αναφέρω ενδεικτικά τις δηλώσεις κυβερνητικών Βουλευτών για τις προθέσεις της Κυβέρνησης να μετατρέψουν το ασφαλιστικό σύστημα σε κεφαλαιοποιητικό για κύρια και επικουρική σύνταξη για τους νέους εργαζόμενους, σχεδιασμός που οδηγεί σε περαιτέρω αποδυνάμωση το δημόσιο κοινωνικό χαρακτήρα της ασφάλισης, μετά, βέβαια, την υποβάθμιση που επέφερε ο απαράδεκτος νόμος του ΣΥΡΙΖΑ, ο λεγόμενος νόμος Κατρούγκαλου. Δεν είπατε απολύτως τίποτα για τις συντάξεις και το ασφαλιστικό. Να επισημάνω τις λογικές αστυνομικού κράτους με τη μεταφορά από το Υπουργείο Δικαιοσύνης στο Υπουργείο Προστασίας του Πολίτη της πολιτικής - άκουσον - άκουσον - για τον σωφρονισμό και την επανένταξη των κρατουμένων στο κοινωνικό σύνολο με το πρόσχημα, βέβαια, πάντα της ασφάλειας. Η έκτιση των ποινών, η προστασία των ανηλίκων που χρειάζονται επιμέλεια, δεν μπορεί και δεν πρέπει σε ένα πολιτισμένο, σύγχρονο κράτος να είναι αρμοδιότητα της Αστυνομίας. Οι διαλυτικές καταστάσεις που πράγματι δημιούργησε ο ΣΥΡΙΖΑ στις φυλακές, πρέπει να αντιμετωπιστούν, όχι όμως με τέτοιες ιδεοληψίες, αλλά με προσλήψεις προσωπικού, εκπαίδευσή του και σύγχρονες τεχνολογίες ασφάλειας. Το τρίτο σημείο που θέλω να αναδείξω είναι η απαράδεκτη πράξη της μεταφοράς της Γενικής Γραμματείας Ισότητας στο Υπουργείο Εργασίας και την εμπλοκή της με γενικότερα θέματα της οικογένειας. Σας είχα ακούσει να λέτε και στον προεκλογικό αγώνα ότι τώρα η τεχνολογία δίνει τη δυνατότητα στις γυναίκες να εργάζονται από το σπίτι. Άρα αυτή είναι προφανώς η κατεύθυνση που δίνετε στη συγκεκριμένη Γραμματεία, πώς θα ξανακλείσουμε τις γυναίκες στο σπίτι. [[Θόρυβος - διαμαρτυρίες από την πτέρυγα της Νέας Δημοκρατίας]] Η κατάκτηση, κύριε Μητσοτάκη, της πραγματικής ισότητας των φύλων απαιτεί τολμηρές πολιτικές που αφορούν το σύνολο των πολιτικών του κράτους και φυσικά και του εκπαιδευτικού μας συστήματος, γιατί εκεί χτίζεται η διαπαιδαγώγηση των νεών ανθρώπων και έτσι αλλάζουν οι νοοτροπίες και οι αντιλήψεις. [[Θόρυβος - διαμαρτυρίες από την πτέρυγα της Νέας Δημοκρατίας]] Ήταν αφοπλιστική η απάντηση του κ. Μητσοτάκη - και μην εξάπτεστε - και μάλιστα σε διεθνές μέσο, όταν ρωτήθηκε γιατί στην Κυβέρνηση υπάρχουν μόνο πέντε γυναίκες. Απάντησε ότι δυστυχώς δεν υπήρχαν άλλες πρόθυμες γυναίκες που θα ενδιαφέρονταν να ασχοληθούν. Ακόμη και η επιχείρηση υποβάθμισης του ΣΔΟΕ που εξελίσσεται, είναι πιστό αντίγραφο των πρακτικών της καραμανλικής περιόδου που οδήγησαν στο δημοσιονομικό εκτροχιασμό, στην κρίση και στα μνημόνια και, βέβαια, συνέχεια της πολιτικής του ΣΥΡΙΖΑ που τώρα χύνει κροκοδείλια δάκρυα, αλλά ως κυβέρνηση ευθύνεται για την παραγραφή πάνω από έξι χιλιάδων υποθέσεων μεγάλης φοροδιαφυγής. Κυρίες και κύριοι Βουλευτές, εμείς είμαστε αποφασισμένοι να ασκήσουμε μαχητική, υπεύθυνη και προγραμματική αντιπολίτευση, με πίστη στην εθνική συνεννόηση - βεβαίως - για τα μεγάλα θέματα, για τα εθνικά μας ζητήματα, για την απαραίτητη αλλαγή των δεσμεύσεων Τσίπρα για τα υπερπλεονάσματα και το υπερταμείο και την ολοκλήρωση της συνταγματικής Αναθεώρησης. Εμείς είμαστε το προοδευτικό αντίβαρο στην υπεράσπιση των λαϊκών συμφερόντων, των δημόσιων αγαθών και του κοινωνικού κράτους. [[Χειροκροτήματα από την πτέρυγα του Κινήματος Αλλαγής]] Το Κίνημα Αλλαγής θα είναι στη Βουλή η φωνή του λαού, των ανθρώπων της παραγωγής, της εργασίας, της επιστήμης, των πιο αδύναμων, των γυναικών και των νέων ανθρώπων, προβάλλοντας πάντα τη δική μας τεκμηριωμένη εναλλακτική πρόταση γι' αυτό που πρέπει να γίνει, γι' αυτό που εξυπηρετεί τις ανάγκες του ελληνικού λαού και του τόπου. Είναι στοίχημα για όλους μας, για ολόκληρο το πολιτικό σύστημα, η οριστική και πραγματική έξοδος της Ελλάδας από την κρίση. Αρκετά πια με τη συνεχή μείωση του κατά κεφαλήν εισοδήματος των Ελλήνων με τις πολιτικές που οδήγησαν τέσσερις ελληνικές περιφέρειες να βρίσκονται ανάμεσα στις είκοσι φτωχότερες της Ευρώπης! Και δεν άκουσα να λέτε ούτε μία λέξη για την ελληνική περιφέρεια! Ασχοληθήκατε, κύριε Μητσοτάκη, μονάχα με την Αθήνα και τη Θεσσαλονίκη. Όμως η Ελλάδα δεν είναι μονάχα η Αθήνα και η Θεσσαλονίκη! [[Χειροκροτήματα από την πτέρυγα του Κινήματος Αλλαγής]] Αρκετά πια με το brain drain που υπονομεύει το μέλλον της χώρας μας. Για να το πετύχουμε, για να σταματήσει η πορεία απόκλισης της χώρας, για να μπούμε σε τροχιά σύγκλισης με την υπόλοιπη Ευρώπη, χρειάζεται να πετύχουμε ιδιαίτερα υψηλούς ρυθμούς ανάπτυξης, να γίνουν μεγάλες επενδύσεις στη χώρα. Και έρχομαι στα επίμαχα θέματα, επειδή πράγματι, η κυβέρνηση του κ. Τσίπρα άφησε μία βαριά κληρονομιά σε αυτό τον τόπο. Έχει έρθει η ώρα να μιλήσουμε, επιτέλους, ανοιχτά. Καθαρές κουβέντες, κύριε Μητσοτάκη. Πρώτον, η χώρα, ναι, χρειάζεται επενδύσεις. Εμείς πιστεύουμε στην επιτάχυνση των διαδικασιών αδειοδότησης των όρων δόμησης και των χρήσεων γης. Έχουμε ήδη προτείνει ως κίνητρα τη μείωση των φόρων για τις επιχειρήσεις στο 20%, τη μείωση του ΦΠΑ κατά δύο μονάδες και τη μείωση της φορολογίας των αγροτών στο 13%. Δεν κάνατε καμμία αναφορά. Μόνο, γενικώς, ότι θα διεκδικήσετε τη νέα ΚΑΠ. Εδώ, τώρα, χειροπιαστά για τους αγρότες τι έχετε να μας πείτε; Όμως προσέλκυση επενδύσεων δεν σημαίνει και ασυδοσία. Οι ρυθμιστικές αρχές πρέπει να ενισχυθούν και οι κανόνες τους να τηρούνται και να ελέγχονται. Το ΕΣΠΑ πρέπει να αξιοποιηθεί. Πρώτο, όμως, μέλημα είναι να βοηθήσουμε τις μικρομεσαίες επιχειρήσεις να συμπράξουν και να συνεργαστούν, ώστε να αντέξουν τον ανταγωνισμό, να δημιουργηθούν εθνικοί πρωταγωνιστές και, φυσικά, να ενισχύσουμε την ανταγωνιστικότητα και την εξωστρέφεια των αγροτικών μας προϊόντων. Τίποτα δεν μας είπατε για όλα αυτά, ούτε για τις μικρομεσαίες επιχειρήσεις ούτε για τα αγροτικά προϊόντα. Σήμερα, τι γίνεται στον τόπο; Έχουμε υψηλά πρωτογενή πλεονάσματα και χαμηλό πρόγραμμα δημοσίων επενδύσεων. Εμείς προτείνουμε χαμηλά πρωτογενή πλεονάσματα και υψηλό πρόγραμμα δημοσίων επενδύσεων. Το 1,5% του ΑΕΠ πρέπει να πάει για επενδύσεις και μείωση φόρων. Έχει ανοίξει μια συζήτηση στην Ευρώπη για την έκδοση ευρωομολόγου, συζήτηση που πρέπει να παρακολουθήσουμε ως χώρα πολύ σοβαρά και πολύ στενά, γιατί η αξιοποίηση του από τη χώρα μας, σε συνδυασμό με τη μείωση των πρωτογενών πλεονασμάτων, μπορεί να συντελέσει σε ακόμα μεγαλύτερη χρηματοδότηση των επενδύσεων και για τη χώρα μας και για τον ελληνικό λαό. Αυτό είναι το κλειδί! Δεύτερο σημείο: Σεβασμός στον κόσμο της εργασίας. Κύριε Μητσοτάκη, δεν είπατε τίποτα σήμερα για τον κόσμο της εργασίας και εμείς έχουμε μείνει με τις τελευταίες σχετικές δηλώσεις που κάνατε στο ΣΕΒ, που, όμως, δημιουργούν πολύ σοβαρά ερωτηματικά και χρειάζονται απαντήσεις τις επόμενες μέρες εδώ στη Βουλή. Θα σεβαστείτε τις συλλογικές συμβάσεις, την επέκταση και την υποχρεωτική εφαρμογή τους, ώστε να εξασφαλιστούν αξιοπρεπείς αμοιβές; Θα αυξηθεί ο κατώτερος μισθός και θα καθορίζεται όπως πρέπει από τους ίδιους τους κοινωνικούς εταίρους μέσω της Εθνικής Γενικής Συλλογικής Σύμβασης; Ποιο είναι το μέλλον του Σώματος Επιθεώρησης Εργασίας; Θεωρώ αδιανόητο να μην εφαρμόζεται απόλυτα η εργασιακή και ασφαλιστική νομοθεσία για τους εργαζόμενους. Για τη δημιουργία νέων θέσεων εργασίας μην περιμένετε, κύριε Μητσοτάκη, μοιρολατρικά να το λύσει αυτό αυτόματα η αγορά. Εφαρμόστε, επιτέλους - το λέμε χρόνια, το είχαμε πει και στον κ. Τσίπρα - την πρότασή μας: Για κάθε 100 ευρώ που ξοδεύει για μία επιπλέον νέα θέση εργασίας που δημιουργεί η επιχείρηση, φοροαπαλλάσεται για 150. Πρόκειται για δημοσιονομικά ουδέτερο μέτρο. Τρίτο ζήτημα: Είναι άμεσο το ζήτημα της εξυγίανσης της ΔΕΗ. Ο ΣΥΡΙΖΑ την απαξίωσε και, μάλιστα, σκανδαλωδώς την οδήγησε σε οικονομικό αδιέξοδο με συστημικό κίνδυνο για ολόκληρη την οικονομία. Φέρτε, λοιπόν, ένα ολοκληρωμένο σχέδιο για τη διάσωσή της και μην την απαξιώνετε περισσότερο με τις δηλώσεις των Υπουργών σας, ότι δεν έχει επιχειρήσει να πάρει ούτε κολώνες. Είναι καταστροφικές αυτές οι δηλώσεις. Δεν το καταλαβαίνετε; Εκτός εάν έχετε αποφασίσει να την ξεπουλήσετε για ένα κομμάτι ψωμί. Να μας το πείτε, για να ξέρουμε που βαδίζετε στο θέμα αυτό. Διασφαλίστε τον δημόσιο έλεγχο, γιατί η πρόσβαση στον ηλεκτρισμό είναι δημόσιο αγαθό. Διασφαλίστε και τα δικαιώματα των εργαζομένων. Φυσικά - το είπαμε ήδη, το επαναλαμβάνω κι εδώ - είναι απαράδεκτη και αδιανόητη κάθε σκέψη να μεταφερθεί το βάρος στους πολίτες μέσω της αύξησης των τιμολογίων του ρεύματος. Τέταρτο σημείο: Η αντιμετώπιση της ανομίας στα πανεπιστήμια. Το θέμα του ασύλου είναι σοβαρό, όμως δεν είναι το μοναδικό πρόβλημα για την αναβάθμιση της δημόσιας εκπαίδευσης, που οι πολιτικές του ΣΥΡΙΖΑ οδήγησαν σε κατάρρευση. Η ανομία βεβαίως και πρέπει να αντιμετωπιστεί, γιατί υπονομεύει το δημόσιο πανεπιστήμιο και περιορίζει την πρόσβαση σε ποιοτική γνώση ποιων; Των λιγότερο προνομιούχων φοιτητών, δηλαδή εκείνων που έχουν τη μεγαλύτερη ανάγκη στην πρόσβαση στο δημόσιο πανεπιστήμιο. Υπάρχει μια απλή λύση, να φέρετε στη Βουλή και να ψηφίσετε το άρθρο 3 του ν.4009/2011, διάταξη που είχε τότε ψηφιστεί από τη Βουλή με πάρα πολύ μεγάλη πλειοψηφία, διάταξη που προστατεύει πλήρως κατά το Σύνταγμά μας την ελεύθερη διδασκαλία, την έρευνα, τις ακαδημαϊκές ελευθερίες. Βεβαίως να τη φέρετε με τις απαραίτητες νομοτεχνικές βελτιώσεις για τη διασφάλιση αυτήν τη φορά της εφαρμογής της και την αποτελεσματική αντιμετώπιση της βίας και της ανομίας στα πανεπιστήμια. Πέμπτο σημείο: Ο νέος εκλογικός νόμος. Εμείς έχουμε καταθέσει έγκαιρα τις προτάσεις μας για ένα δίκαιο και αναλογικό εκλογικό σύστημα που εξασφαλίζει βιώσιμες κυβερνήσεις. Κυρίες και κύριοι Βουλευτές, για την πολιτική σταθερότητα δεν αρκεί η κατάργηση της απλής αναλογικής. Η πραγματική πολιτική σταθερότητα απαιτεί κυβερνήσεις ευρύτερης λαϊκής και κοινοβουλευτικής πλειοψηφίας, όχι αδύναμες κυβερνήσεις που στηρίζονται στο μπόνους των πενήντα εδρών. Κύριε Μητσοτάκη, τα πολλά λόγια είναι φτώχεια. Είναι ώρα υπεύθυνα και ξεκάθαρα τώρα, στην αρχή της θητείας σας, να καταθέσετε τις δικές σας θέσεις για την αλλαγή του εκλογικού νόμου. Δεν υπάρχουν περιθώρια για παιχνίδια με τους θεσμούς και με τόσο σοβαρά ζητήματα και βεβαίως δεν υπάρχει και γι' αυτό λευκή επιταγή. Έκτο σημείο: Οι αλλαγές στον Ποινικό Κώδικα. Ο ΣΥΡΙΖΑ, την τελευταία μέρα πριν τη διάλυση της Βουλής, προχώρησε στην ψήφιση του νέου Ποινικού Κώδικα που τον είχε επί τεσσεράμισι χρόνια στα συρτάρια του και δημιούργησε σοβαρά προβλήματα και προκάλεσε σοβαρά ερωτηματικά. Χρειάζονται αλλαγές που να μην επιτρέπουν πράγματι αποφυλακίσεις τρομοκρατών και ευνοϊκή μεταχείριση καταδικασμένων εγκληματιών για πολύ σοβαρές υποθέσεις. Επειδή, όμως, η ποινική νομοθεσία αποτελεί θεμέλιο του κράτους δικαίου, οι διορθωτικές παρεμβάσεις θα πρέπει να γίνουν με μελετημένο και πολιτικά νηφάλιο τρόπο, όχι αποσπασματικά, με λογικές ικανοποίησης κομματικών ακροατηρίων, αλλά με διάλογο, αιδώ, σοβαρότητα και υπευθυνότητα αυτήν τη φορά. Έβδομο σημείο: Η ένταξη και κοινωνική προστασία των δικαιωμάτων των ατόμων με αναπηρία. Η Εθνική Συνομοσπονδία Ατόμων με Αναπηρία απέστειλε στην Κυβέρνηση και στα πολιτικά κόμματα την ολοκληρωμένη πρότασή της για ένα εθνικό πρόγραμμα εφαρμογής της σύμβασης για τα δικαιώματά τους, την οποία έχει κυρώσει η Βουλή από το 2012. Ζητάμε από την Κυβέρνηση να υιοθετήσει τις βασικές κατευθύνσεις αυτού του προγράμματος και να συνεργαστεί με την ΕΣΑμεΑ για την εφαρμογή του. Όγδοο σημείο: Η διεκδίκηση των γερμανικών οφειλών. Να υλοποιηθεί άμεσα η απόφαση για τη συγκρότηση μόνιμης κοινοβουλευτικής επιτροπής και να ξεκινήσουν με ευθύνη της Κυβέρνησης όλες οι διπλωματικές και νομικές ενέργειες για τη διεκδίκηση των ελληνικών αξιώσεων, σύμφωνα με την πρόσφατη απόφαση της Βουλής. Ένατο σημείο: Υπάρχουν τρεις μεγάλες σύγχρονες προκλήσεις που ζητούν απαντήσεις και δεσμεύσεις. Πρώτη είναι η εφαρμογή νέου πλαισίου για την ψηφιακή εποχή στην οικονομία. Πρέπει να ετοιμαστούμε πάρα πολύ γρήγορα ως χώρα για να διασφαλίσουμε ότι το ανθρώπινο δυναμικό θα μπορέσει να ανταποκριθεί, θα ακολουθήσει και δεν θα υπάρξουν προβλήματα. Επίσης, είναι η λήψη μέτρων για την αντιστροφή της φθίνουσας δημογραφικής πορείας. Έχουμε συζητήσει γι' αυτό. Είχαμε ζητήσει Διακομματική Επιτροπή. Πρέπει να συνεχιστεί η δουλειά. Είναι εθνική απειλή. Αυτά πρέπει να γίνουν σε συνδυασμό με τη μείωση της φυγής των νέων στο εξωτερικό που πρέπει να υπάρξει. Η τρίτη πρόκληση είναι η προώθηση δράσεων κατά της κλιματικής αλλαγής, αλλά και η αξιοποίηση των γεωπολιτικών ευκαιριών στην ευρύτερη περιοχή για την οικονομία, τη χώρα και τον ελληνισμό. Κλείνοντας, θέλω να επαναλάβω τη σταθερή απόφασή μας για την πλήρη έρευνα και αποκάλυψη των αιτίων που οδήγησαν την ελληνική οικονομία και κοινωνία στην κρίση και στο χείλος της καταστροφής, καθώς και τον απολογισμό των χειρισμών για τα μνημόνια και τις επιπτώσεις τους στη χώρα και τους πολίτες, όχι για να λύσουμε, κυρίες και κύριοι Βουλευτές, παλιούς λογαριασμούς και να πάρει κάποιος τη ρεβάνς - εμείς δεν έχουμε τέτοιες αντιλήψεις, ούτε πιστεύουμε στην ποινικοποίηση της πολιτικής ζωής της χώρας - αλλά για να μάθει επιτέλους ο ελληνικός λαός τι συνέβη σε αυτόν τον τόπο, ποια ήταν τα λάθη, τι δεν πρέπει να επαναλάβουμε ποτέ ξανά για να μη βρεθούμε στο ίδιο σημείο. [[Χειροκροτήματα από την πτέρυγα του Κινήματος Αλλαγής]] Θα επαναφέρουμε, λοιπόν, το φθινόπωρο την πρότασή μας για σύσταση εξεταστικής επιτροπής για τις εξελίξεις στην οικονομία από το 2001 έως σήμερα. Είναι μια πρόταση που ο ΣΥΡΙΖΑ και η Νέα Δημοκρατία για αμοιβαίο όφελος, όπως έγινε κατανοητό, αρνήθηκαν όλη την περασμένη περίοδο. Γιατί, μην ξεχνάμε, η Νέα Δημοκρατία πήρε από το κ. Τσίπρα την πολιτική ασυλία για την ευθύνη του δημοσιονομικού εκτροχιασμού και ο κ. Τσίπρας ως αντάλλαγμα πήρε την καραμανλική συνιστώσα στην κυβέρνησή του, που όχι μόνο τον κράτησε στην εξουσία, αλλά του έδωσε και κρίσιμους και χρήσιμους θύλακες στήριξης και ελέγχου στο βαθύ κράτος. Σας καλωσορίζουμε στην Ελλάδα, κύριε Τσίπρα. Προσγειωθήκατε σήμερα, από ό,τι φαίνεται, διότι μετά από τόσα χρόνια αποφασίσατε να ψελλίσετε κάτι για τις ευθύνες της Δεξιάς, της Νέας Δημοκρατίας, τώρα βέβαια που βρεθήκατε στην Αντιπολίτευση και δεν έχετε ανάγκη τη στήριξή τους. [[Χειροκροτήματα από την πτέρυγα του Κινήματος Αλλαγής]] Κυρίες και κύριοι Βουλευτές, είμαστε ο μοναδικός προοδευτικός πόλος απέναντι στις δυνάμεις της συντήρησης, ο ιδεολογικοπολιτικός αντίπαλος της Νέας Δημοκρατίας και η σταθερά απέναντι στον λαϊκισμό του ΣΥΡΙΖΑ, που, όπως πάρα πολύ καθαρά είδαμε σήμερα, συνεχίζεται. Το κριτήριο των επιλογών μας έχει τρεις προτεραιότητες: Πρώτα η Ελλάδα, η δημοκρατία και το δικαίωμα του πολίτη. Κάθε πολιτική που προωθεί εθνικούς στόχους, κάθε πολιτική που ενώνει τους Έλληνες, κάθε πολιτική που δυναμώνει τη θέση της Ελλάδας στην Ευρώπη και την ευρύτερη περιοχή θα μας βρει συμμάχους και συμπαραστάτες. Κάθε επιλογή που αποδυναμώνει τη δημοκρατία με αυθαιρεσίες της εξουσίας, με χειραγώγηση των θεσμών, θα μας βρει στην πρώτη γραμμή της αντίστασης και κάθε απόφαση που φαλκιδεύει δικαιώματα, περιστέλλει ελευθερίες, μεγαλώνει ανισότητες, υψώνει τείχη απέναντι στον πολίτη, θα μας βρίσκει σταθερά απέναντι. Για εμάς το δικαίωμα στην αξιοπρέπεια για όλους τους πολίτες είναι προτεραιότητα. Η κοινωνική μας σημαία είναι η αντιμετώπιση των ανισοτήτων και η προστασία των πιο αδύναμων. Το Κίνημα Αλλαγής, λοιπόν, είναι εδώ. Η Δημοκρατική Παράταξη είναι εδώ και δίνει το δικό της στίγμα στην πολιτική και στις εξελίξεις, το στίγμα της σύγχρονης ευρωπαϊκής σοσιαλδημοκρατίας. Κυρίες και κύριοι Βουλευτές, το Κίνημα Αλλαγής καταψηφίζει τις προγραμματικές δηλώσεις της Κυβέρνησης.
Παρακαλείται να ανέλθει στο Βήμα ο κ. Δημήτριος Κουτσούμπας, Γενικός Γραμματεύς της Κεντρικής Επιτροπής και Πρόεδρος της Κοινοβουλευτικής Ομάδος του Κομμουνιστικού Κόμματος Ελλάδας.
Κυρίες και κύριοι, κύριε Πρωθυπουργέ, που μόλις αποχωρήσατε, αλλά ακούνε οι εκπρόσωποι της Κυβέρνησής σας και του κόμματός σας, τις προγραμματικές δηλώσεις που αναγνώσατε σήμερα τις έχουμε ακούσει από εσάς και τους επιτελείς σας όλη την προεκλογική περίοδο και τις μέρες φυσικά που ακολούθησαν την ορκωμοσία της Κυβέρνησής σας. Με ειλικρίνεια μπροστά στον ελληνικό λαό σάς λέμε ότι δεν περιμέναμε με καμμιά αγωνία τις προγραμματικές δηλώσεις σας, όπως δεν περίμενε άλλωστε και η Κομισιόν να σχηματιστεί η Κυβέρνησή σας για να ανακοινώσει τις συστάσεις της για την Ελλάδα στις 8 Ιουλίου. Γνωρίζαμε, κύριοι της Κυβέρνησης, ότι μέσα στη Βουλή δεν θα έχετε μεγάλη δυσκολία να περάσετε την πολιτική σας, αφού, εκτός από την κοινοβουλευτική πλειοψηφία που διαθέτετε, ο ΣΥΡΙΖΑ αλλά και τα υπόλοιπα αστικά κόμματα στηρίζουν τα προαπαιτούμενα, τις μεταμνημονιακές δεσμεύσεις και προβάλλουν μαζί με εσάς το γνωστό παραμύθι ότι η κοινωνική ευημερία σ' αυτόν τον τόπο θα έρθει με την ενίσχυση των κερδών του μεγάλου κεφαλαίου. Όλοι μαζί προσπαθείτε να κρύψετε ότι ο κοινός στόχος σας να γίνει πιο φιλική η χώρα στην επιχειρηματικότητα ισοδυναμεί με πολιτικές και μέτρα που ξεζουμίζουν συνεχώς τους εργαζομένους, αυξάνουν τον βαθμό εκμετάλλευσης, θυσιάζουν κοινωνικές ανάγκες, αφαιρούν λαϊκό εισόδημα για να χρηματοδοτήσουν πλουσιοπάροχα εγχώριους και ξένους ομίλους. Όμως, δυστυχώς για εσάς, υπάρχει και στέκει απέναντί σας και το εργατικό λαϊκό κίνημα και το ΚΚΕ. Υπάρχει και θα ενισχυθεί παραπέρα η δύναμη της λαϊκής αντιπολίτευσης που αγωνίζεται καθημερινά για να μην περάσουν νέα αντιλαϊκά μέτρα. Η δύναμη που πιέζει, οργανώνει αγώνες για να ανακουφιστούν και να βελτιώσουν τη θέση τους οι εργαζόμενοι, η δύναμη που μπαίνει μπροστά για να ανοίξει ο δρόμος της πραγματικής ανατροπής, που για εμάς βέβαια, όπως όλοι ξέρετε και ο ελληνικός λαός γνωρίζει, είναι συνώνυμο του σοσιαλισμού. Το παραμύθι σας, το οποίο ζητά από τον λαό να συνεχίσει δήθεν προσωρινά τις θυσίες του και να περιμένει καλύτερες μέρες πάντοτε στο απώτερο μέλλον, μόλις αυξηθούν δηλαδή τα κέρδη και οι επενδύσεις των επιχειρηματικών ομίλων, δεν είναι καθόλου καινούριο. Μπορεί να ακούγεται ωραία στα αυτιά, όμως έχει αποδειχθεί στην πράξη ότι δεν έχει καμμία σχέση και με την αλήθεια. Οι νέες εξαγγελίες σας, οι οποίες αξιοποιούν όλο το οπλοστάσιο με το οποίο σας εφοδίασε ο ΣΥΡΙΖΑ, επιβεβαιώνουν ότι θα κλιμακωθεί η επίθεση σε βάρος του λαού μας. Το φορολογικό σας πρόγραμμα φωνάζει για τους στόχους σας. Στην προσπάθειά σας να πείσετε το μεγάλο κεφάλαιο για την αποτελεσματικότητά σας, διαγκωνίζεστε με τον κ. Τσίπρα για το ποιος είναι ο φιλικότερος προς τους μεγάλους επιχειρηματικούς ομίλους. Για κάθε μέτρο υπέρ αυτών των ομίλων που πρότεινε ο ΣΥΡΙΖΑ εσείς βάζετε και κάτι ακόμα: 150% υπεραποσβέσεις ο ΣΥΡΙΖΑ, 200% εσείς. Μείωση της φορολογίας του κεφαλαίου από το 28% στο 20% σε δυο χρόνια, μείωση της φορολογίας των μερισμάτων στο 5%. Σας ρωτάμε, κυρίες και κύριοι. Ξέρουμε όλοι ότι το μεγάλο κεφάλαιο πληρώνει μόνο 3 δισεκατομμύρια ευρώ από τα 55 δισεκατομμύρια ευρώ του προϋπολογισμού σήμερα. Ο λαός πληρώνει το 95% των φορολογικών εσόδων και το μεγάλο κεφάλαιο μόλις βέβαια το 5%. Πόσα θα πληρώνουν αυτοί οι λίγοι, αυτούς που λέμε μεγάλο κεφάλαιο, με τις νέες ρυθμίσεις σας; Λιγότερο και από τα ελάχιστα που πληρώνει τώρα. Υπόσχεστε, για να χρυσώσετε το χάπι, πως θα δουν και οι εργαζόμενοι μείωση της φορολογίας τους. Μοιράζετε ανέξοδες υποσχέσεις για δραστική περικοπή του φορολογικού συντελεστή. Δεν μας λέτε όμως ένα πράγμα. Ποιος θα πληρώσει τα σπασμένα; Πώς θα γίνει να μειώσετε κατά ενάμισι δισεκατομμύριο τη φορολογία των επιχειρήσεων, να μειώσετε ταυτόχρονα και τη φορολογία των εργαζομένων και πάλι να βγαίνει το πλεόνασμα με το οποίο δεσμεύεστε; Η μόνη απάντηση που δίνετε είναι η υπόσχεση για θεαματική αύξηση του ρυθμού ανάπτυξης, η οποία όμως, ακόμα και αν επιτευχθεί, θα προκύψει μέσα από μισθούς πείνας, από τσάκισμα των δικαιωμάτων των εργαζομένων. Άλλωστε, αποφασίσατε να αντιγράψετε κι εσείς κάτι από το σύστημα ΣΥΡΙΖΑ. Θα μειώσετε την επιβάρυνση από τη μια τσέπη, μόνο και μόνο για την αυξήσετε από την άλλη. Οι συνεχείς βολιδοσκοπήσεις για μείωση του αφορολόγητου αποδεικνύουν πως για τον λαό τα λεφτά δεν πέφτουν από τον ουρανό. Η όποια μείωση των φορολογικών συντελεστών θα συνοδευτεί με την πολυπόθητη διεύρυνση της φορολογικής βάσης, τύπου επανεξέταση του αφορολόγητου και των εκπτώσεων φόρου, δηλαδή απλά και για να εξηγούμαστε με μια μεταφορά των φορολογικών βαρών από τη μια τσέπη του λαού στην άλλη. Σε μια άλλη μάλλον, όχι στην άλλη, για να είμαστε και πιο ακριβείς. Όμως, κύριοι της Νέας Δημοκρατίας, εάν θέλατε να πρωτοτυπήσετε, θα μπορούσατε να διευρύνετε πραγματικά τη φορολογική βάση. Φορολογήστε, σας λέμε, τους εφοπλιστές που δεν πληρώνουν σχεδόν καθόλου φόρο. Αυτό μάλιστα. Θα ήταν πραγματικά θετική κωλοτούμπα από εσάς, όπως είπε ο κύριος Πρωθυπουργός στις δηλώσεις του πριν, αναφερόμενος στον κ. Τσίπρα. Κυρίες και κύριοι, κομπάζετε για τις αλλαγές που θα φέρετε στη λειτουργία της κρατικής διοίκησης. Μιλήσατε για ηλεκτρονικές υπηρεσίες, για ριζικές αλλαγές στον τρόπο αξιολόγησης και ελέγχου των επενδυτικών προτάσεων. Αλήθεια, κύριοι της Κυβέρνησης, η υπονόμευση ακόμα και ενός προσεκτικού ελέγχου στις επενδυτικές προτάσεις των ομίλων και η απαίτηση από τη διοίκηση να απαντά μέσα σε ασφυκτικά χρονοδιαγράμματα πού θεωρείτε ότι οδηγεί ακριβώς; Οδηγεί μήπως έστω στη στοιχειώδη προστασία του περιβάλλοντος, όπως είπατε; Οδηγεί άραγε στην προστασία της υγείας του λαού μας; Οδηγεί στην αξιολόγηση των πραγματικών συνεπειών μιας επένδυσης στις τοπικές οικονομίες; Ξέρουμε, έχουμε καταλάβει πλήρως, πως όλα αυτά δεν σας αφορούν, δεν σας ενδιαφέρουν, ούτε εσάς ούτε τους προκατόχους σας, του ΣΥΡΙΖΑ, γιατί και αυτοί, όπως και εσείς, δεν ασχολούνται με τη Δευτέρα Παρουσία, λένε, αλλά με το εφικτό, που είναι βέβαια να στέλνουν το λαό μας, τους συνταξιούχους πιο γρήγορα εκεί που θα προσμένουν με ηρεμία «ανάστασιν νεκρών και ζωήν του μέλλοντος αιώνος». Για να μην πληρώνονται και οι συντάξεις, δηλαδή, από την αύξηση που υπάρχει στον μέσο όρο ζωής. Αυτή είναι η λογική σας, αυτό είναι το πρόγραμμά σας. Εσείς, μάλιστα έχετε φτάσει στο σημείο να προσπαθείτε να χλευάσετε ορισμένους κρατικούς υπαλλήλους για την επιστημονική τους γνώμη, όπως για παράδειγμα για το τι είναι και τι δεν είναι δάσος, δασική έκταση και άλλα σχετικά. Αυτό κάνετε και με την περίπτωση του Ελληνικού. Στην προσπάθειά σας να εμφανιστείτε προς το μεγάλο κεφάλαιο αποτελεσματικότερος του ΣΥΡΙΖΑ, φτάνετε μέχρι και να τον ξελασπώνετε πολιτικά, να του φτιάχνετε και ένα εξ' αριστερών άλλοθι που του χρειάζεται για να ψαρεύει αγνούς, τίμιους ψήφους συμπολιτών μας, πως τάχα κυριαρχήθηκε από αριστερές ιδεοληψίες, όπως τις λέτε, και γι' αυτό τάχα έβαζε φρένο τόσα χρόνια στην ανάπτυξη. Οι περιβόητες μεταρρυθμίσεις στον τρόπο λειτουργίας του κράτους μπορούν να περιγραφούν πολύ απλά με μία φράση: Υπέρτατος νόμος η διασφάλιση του μέγιστου κέρδους. Σχεδιάζετε ένα νέο επιτελικό κράτος με ηλεκτρονικές υπηρεσίες, με αποκλειστικές και στενές προθεσμίες, στις οποίες πρέπει να απαντούν οι αρμόδιοι φορείς, με αλλαγές στο πλαίσιο ελέγχου των επενδύσεων, με μοναδικό στόχο να ξηλώσετε όλα τα προσκόμματα που βρίσκουν οι επενδυτές μπροστά τους. Συνεχίζετε την ίδια ενεργειακή πολιτική των προκατόχων σας, που στο όνομα της προστασίας του περιβάλλοντος πριμοδοτεί τα τεράστια κέρδη των επενδυτών στις ανανεώσιμες πηγές ενέργειας, τα οποία βασίζονται στην αφαίμαξη των λαϊκών στρωμάτων, μέσα από τους υπέρογκους λογαριασμούς ηλεκτρικής ενέργειας και παράλληλα, καταστρέφει και βουνά και δασικό πλούτο. Αν είχατε πραγματικό ενδιαφέρον για το περιβάλλον, δεν θα αυξάνατε την ηλεκτροπαραγωγή από εισαγόμενο φυσικό αέριο με τεράστια σπατάλη ενέργειας για να στηρίξετε ιδιωτικούς ομίλους που βγάζουν κέρδη στην απελευθερωμένη αγορά. Θα δίνατε βάρος στους μεγάλους υδροηλεκτρικούς σταθμούς, για παράδειγμα, που συμβάλλουν ταυτόχρονα και στην ύδρευση, στην άρδευση και στην αντιπλημμυρική προστασία. Αν σας ενδιέφερε το σύνολο των λαϊκών αναγκών, θα στηρίζατε την αξιοποίηση του εγχώριου λιγνίτη με σύγχρονη τεχνολογία, πιο φιλική στο περιβάλλον, με μονάδες συνδυασμένου κύκλου υψηλής ενεργειακής απόδοσης. Όμως, αυτό που ενδιαφέρει το σημερινό αντιλαϊκό δίπολο, και εσάς της Νέας Δημοκρατίας και εσάς του ΣΥΡΙΖΑ, είναι να ολοκληρωθεί η απελευθέρωση της αγοράς, σύμφωνα με τις κατευθύνσεις και της Κομισιόν, για να κερδίσουν μια χούφτα όμιλοι. Οι κατευθύνσεις που προωθείτε δεν προέκυψαν τώρα, με τα πρόσφατα αρνητικά οικονομικά αποτελέσματα της ΔΕΗ. Πρόκειται για επιλογές προώθησης της απελευθέρωσης που υπάρχουν στα προγράμματά σας πολλά χρόνια πριν. Η μείωση δηλαδή της ηλεκτροπαραγωγής από λιγνίτη, η ιδιωτικοποίηση λιγνιτικών και υδροηλεκτρικών σταθμών, η μείωση των μισθών και του αριθμού εργαζομένων της ΔΕΗ, το κυνήγι των λαϊκών νοικοκυριών που δεν μπορούν να πληρώσουν τους λογαριασμούς. Δεν είναι νέοι κυβερνητικοί στόχοι που προέκυψαν τάχα τώρα για τη σωτηρία της ΔΕΗ. Εξάλλου, η σημερινή οικονομική κατάσταση της ΔΕΗ σχετίζεται άμεσα με τη μείωση του μεριδίου της στην αγορά λόγω της απελευθέρωσης, την επιβάρυνση της λιγνιτικής παραγωγής με την πράσινη πολιτική εμπορίου ρύπων της Ευρωπαϊκής Ένωσης, τη διαφορά στην ύπαρξη κοινωνικού οικογενειακού τιμολογίου σε σχέση με τους ανταγωνιστές της και τις δημοπρασίες με τις οποίες η ΔΕΗ πουλά κάτω του κόστους ρεύμα στους ανταγωνιστές της και το ξαναγοράζει στη συνέχεια. Από αυτές τις εξελίξεις δεν ωφελήθηκαν ούτε οι εργαζόμενοι στη ΔΕΗ και στην ενέργεια, ούτε τα λαϊκά νοικοκυριά που γνώρισαν απανωτές αυξήσεις στις τιμές του ρεύματος και χρωστούν απλήρωτους λογαριασμούς. Μετά τη ΔΕΗ ετοιμάζεστε να ολοκληρώσετε το έγκλημα των ιδιωτικοποιήσεων σε οτιδήποτε δεν πρόλαβε να ιδιωτικοποιήσει ο ΣΥΡΙΖΑ, υλοποιώντας τις κατευθύνσεις των μνημονίων. Ήδη ετοιμάζεστε με την ΕΥΔΑΠ και την ΕΥΔΑΘ. Ο ΣΥΡΙΖΑ έχει ήδη στρώσει τον δρόμο με την αναθεώρηση του πλαισίου τιμολόγησης του νερού και την εφαρμογή των σχετικών ευρωπαϊκών οδηγιών και τώρα έρχεστε εσείς να ολοκληρώσετε το έργο, ιδιωτικοποιώντας είτε τις πιο κερδοφόρες πλευρές, όπως ετοιμαζόταν και ο προκάτοχός σας, είτε προχωρώντας σε πώληση μετοχικού πακέτου των επιχειρήσεων. Αλήθεια, κύριοι της Νέας Δημοκρατίας, έτσι θα ελαφρύνετε τα λαϊκά στρώματα; Εκτινάσσοντας την επιβάρυνση για τη λαϊκή οικογένεια; Και έπονται βέβαια τα αεροδρόμια, τα ναυπηγεία, η ΛΑΡΚΟ, αλλά και μια σειρά από κρατικές υπηρεσίες, αφού φτάνετε στο σημείο να μιλάτε ακόμα και για ανάθεση σε ιδιώτες μέχρι και της επιστασίας δημοσίων έργων. Δεν πρωτοτυπείτε φυσικά, τα μνημόνια έχουν αποτυπώσει τον δρόμο και όλες οι μέχρι σήμερα κυβερνήσεις ακολουθούν αυτή την πορεία. Κυρίες και κύριοι, η πολιτική σας για τα κόκκινα δάνεια, επίσης, δεν δημιουργεί κανενός είδους εκπλήξεις. Οι τραπεζίτες και οι βιομήχανοι φωνάζουν πως χρειάζονται νέα χρηματοδότηση, νέα φθηνά δάνεια που θα τροφοδοτήσουν την καπιταλιστική ανάπτυξη. Η έκθεση εποπτείας επισημαίνει το ίδιο πρόβλημα ως πρόβλημα κόκκινων δανείων. Οι τράπεζες βρίσκονται με μια τρύπα πολλών δεκάδων δισεκατομμυρίων ευρώ. Και τι σκοπεύετε να κάνετε; Να αξιοποιήσετε ολόκληρο το σχετικό σύστημα που έφτιαξε ο ΣΥΡΙΖΑ και να προχωρήσετε σε ένα πογκρόμ πλειστηριασμών, προκειμένου να πειστούν τα υπερχρεωμένα λαϊκά νοικοκυριά να αποπληρώσουν το μεγαλύτερο δυνατό τμήμα των δανείων που έχουν λάβει. Oι ρυθμίσεις, τάχα προστασίας, που έφερε ο ΣΥΡΙΖΑ, είναι ρυθμίσεις που εξαναγκάζουν σε αποπληρωμή των δανείων για να μην πεταχτείς έξω από τη ρύθμιση. Άλλωστε, όλες οι τοποθετήσεις για «κουλτούρα πληρωμών», που επιδιώκετε να φέρετε, έχουν το ίδιο πρόσημο: να συνηθίσουν οι εργαζόμενοι, τα λαϊκά στρώματα αγόγγυστα να ακουμπάνε τα χρήματά τους, αυτά που με κόπο εξασφαλίζουν, στην εφορία, στην τράπεζα, οπουδήποτε, να υποταχτούν δηλαδή στη λογική που συσκοτίζει πως στην εφορία πληρώνουν μόνο λαϊκά στρώματα και όχι οι εφοπλιστές ή οι βιομήχανοι, που συσκοτίζει πως τα δάνεια που πάρθηκαν ήταν την περίοδο πριν την κρίση, με άλλους μισθούς, με άλλα εισοδήματα και ότι από τότε οι μισθοί έχουν κατρακυλήσει, που συσκοτίζει πως ευθύνη για την κρίση δεν έχει ο λαός, τα λαϊκά στρώματα, αλλά το κράτος του κεφαλαίου και ο ίδιος ο καπιταλιστικός δρόμος ανάπτυξης. Αυτό σχεδιάζετε να κάνετε και μέσα σε αυτό σχεδιάζετε να πολλαπλασιάσετε τους πλειστηριασμούς το επόμενο διάστημα. Το ΚΚΕ, όμως, θα είναι εδώ και θα μπει μπροστά και μαζί με τους εργαζόμενους δεν θα επιτρέψουμε να βγάλετε στο σφυρί το βιός του λαού μας. Το ίδιο πρόσημο έχουν και οι εκατόν είκοσι δόσεις. Έχετε θράσος μάλιστα να εμφανίζετε τις εκατόν είκοσι δόσεις σαν ελάφρυνση. Αυτό που κάνετε είναι να προσπαθείτε να νομιμοποιήσετε στη συνείδηση των εργαζομένων άδικους, αντιλαϊκούς φόρους και χρέη, να διαμορφώνετε ένα νομικό και τεχνικό πλαίσιο ώστε να διευκολύνετε την αποπληρωμή των χρεών προς το κράτος. Πραγματικός σας στόχος είναι, με την απειλή της απώλειας της ρύθμισης, να εξαναγκάσετε εκατοντάδες χιλιάδες λαϊκά νοικοκυριά, που έχουν πλέον «φορολογική κόπωση» - για να χρησιμοποιήσω τη δική σας σικάτη έκφραση - να αποπληρώσουν τα χρέη τους και να αποκτήσουν φορολογική συνείδηση. Όχι, κύριε Μητσοτάκη, κύριοι της Νέας Δημοκρατίας, δεν είναι παροχή να πληρώσουμε σε δόσεις τους υπέρογκους φόρους και τα κόκκινα δάνεια. Η μοναδική λύση που αντιμετωπίζει το πρόβλημα βρίσκεται στις ίδιες τις διεκδικήσεις των εργαζομένων, στις προτάσεις νόμου που έχει καταθέσει το ΚΚΕ εδώ μέσα και προβλέπουν ριζική περικοπή των χρεών λαϊκών οικογενειών, φορτώνοντας τα βάρη μόνο στο μεγάλο κεφάλαιο. Κυρίες και κύριοι, πανηγυρίζετε και για την έκδοση του ομολόγου με το χαμηλότερο επιτόκιο, που όπως λέτε αποτελεί ψήφο εμπιστοσύνης των αγορών στην ελληνική οικονομία. Συμφωνούμε μαζί σας. Η έκδοση που κάνατε αποτελεί πραγματικά ψήφο εμπιστοσύνης των αγορών. Αποτελεί ψήφο εμπιστοσύνης στο ότι θα υλοποιήσετε μέχρι κεραίας τα αντιλαϊκά μέτρα, ψήφο εμπιστοσύνης ότι θα πετυχαίνετε ματωμένα πρωτογενή πλεονάσματα για τα επόμενα χρόνια, ψήφο εμπιστοσύνης πως θα υλοποιήσετε κάθε μεταρρύθμιση που απαιτεί το μεγάλο κεφάλαιο. Αποτελεί ψήφο εμπιστοσύνης πως η κατάσταση για τους εργαζόμενους θα γίνεται ολοένα και χειρότερη. Αποτελεί ψήφο εμπιστοσύνης όχι μόνο σε σας, αλλά και στον προκάτοχό σας, τον κ. Τσίπρα. Οι αγορές πράγματι επιβεβαιώνουν πως είστε αρκετά ικανοί, τόσο εσείς όσο και οι προηγούμενοι από σας, στο να τσακίζετε λαϊκά δικαιώματα, να αντιμετωπίζετε την αγανάκτηση, να λέτε στο λαό πως πρέπει να ματώσει για να διασφαλίσει κέρδη για τους ομίλους, ρυθμούς ανάπτυξης, πρωτογενή πλεονάσματα. Γιατί να χαίρονται, όμως, οι εργαζόμενοι; Μας λέτε εσείς, μας έλεγαν και οι προηγούμενοι: «Εντάξει, ματώσαμε λίγο, θα ματώσουμε λίγο ακόμα, αλλά να ρε παιδιά, έρχεται η ανάπτυξη, έρχονται οι δουλειές». Αλήθεια, ποιον κοροϊδεύετε; Ο κατώτατος μισθός εξακολουθεί να βρίσκεται πολύ κάτω από τα επίπεδα του 2009 και τώρα ο ΣΕΒ καταγγέλλει ακόμα και την πενιχρή αύξηση που παραχώρησε προεκλογικά ο ΣΥΡΙΖΑ. Ο μέσος μισθός με τη διάλυση ολόκληρου του συστήματος των συλλογικών συμβάσεων εργασίας που υπήρχε πριν την κρίση έχει κατρακυλήσει και συνεχίζει να μειώνεται. Οι εργασιακές σχέσεις έχουν κυριολεκτικά ξεχαρβαλωθεί. Για ποιες καλοπληρωμένες θέσεις εργασίας κάνετε λόγο; Και την ίδια ώρα, έχουν εκτιναχθεί στα ύψη τα κόστη για τη μόρφωση των παιδιών μας, για την υγεία, την περίθαλψη του λαού, τον πολιτισμό, την ενασχόληση με τον αθλητισμό - που είναι αναγκαιότητα, δεν είναι πολυτέλεια - τις αναγκαίες διακοπές, επίσης, για ξεκούραση των λαϊκών οικογενειών. Φτάνει πια αυτή η «καραμέλα» μιας ανάπτυξης, που τα αποτελέσματα της θα διαχυθούν τάχα σε όλη την κοινωνία. Την μάθαμε, την έχουμε βαρεθεί πλέον, μας κούρασε όλους. Έχουμε πείρα. Για παράδειγμα, ο κλάδος του τουρισμού και η ανάπτυξη του όλο το προηγούμενο διάστημα, πού οδήγησε; Μήπως σε κατάργηση των ελαστικών σχέσεων απασχόλησης, του εξαμήνου; Μήπως σε εργασιακές συνθήκες που να προσεγγίζουν σύγχρονες ανάγκες; Στην ίδια κατεύθυνση είναι και οι εξαγγελίες της νέας Κυβέρνησης και για τους χιλιάδες αυτοαπασχολούμενους, για μικρούς ελεύθερους επαγγελματίες. Οι προεκλογικές υποσχέσεις και οι εξαγγελίες για στήριξη της μικρομεσαίας επιχειρηματικότητας δεν κρύβουν ότι θα συνεχιστεί μια πολιτική στήριξης μόνο των μεγάλων καπιταλιστικών επιχειρήσεων, που - όπως και επί κυβέρνηση ΣΥΡΙΖΑ - δεν χωρά τις ανάγκες και τα αιτήματα επιβίωσης των χιλιάδων μικρομεσαίων εμπόρων, βιοτεχνών, επαγγελματιών. Ο περιορισμός ως έναν βαθμό της υπέρογκης φορολόγησης των προηγούμενων χρόνων που υπόσχεστε - την οποία να θυμίσουμε συνδιαμορφώσατε και εσείς ως κυβέρνηση με εμβληματικότερο μέτρο την φορολόγηση από το πρώτο ευρώ για τους επαγγελματίες - δεν πρόκειται να αλλάξει ριζικά την κατάσταση υπερχρέωσης, στην οποία έχουν βρεθεί χιλιάδες απ' αυτούς με την εφορία, με τις τράπεζες, που τους κυνηγούν καθημερινά. Τι προτίθεστε για παράδειγμα να κάνετε για τον Χιώτη μικροεπιχειρηματία, που γνωστή τράπεζα τού βγάζει το σπίτι στο σφυρί μέσω της διαδικασίας ηλεκτρονικού πλειστηριασμού, που νομοθέτησε η κατά τα άλλα αριστερή κυβέρνηση του ΣΥΡΙΖΑ; Θα σταματήσετε εσείς τη διαδικασία του πλειστηριασμού; Θα διαγράψετε τόκους, πρόστιμα που ξεπερνούν - αν είναι δυνατόν δηλαδή να το σκεφτεί κανείς άνθρωπος! - ακόμα και το ίδιο αρχικό ποσό του δανείου; Το ΚΚΕ πάντως δεν θα το αφήσει έτσι. Αντίστοιχη ερώτηση θα καταθέσουμε άμεσα στη Βουλή και στον αρμόδιο Υπουργό, ζητώντας να δοθεί λύση άμεσα. Αυτό ζητάνε και οι χίλιοι τετρακόσιοι κάτοικοι του νησιού, που έχουν υπογράψει σχετικό ψήφισμα. Ποια θα είναι ακριβώς η στάση σας; Οι κατευθύνσεις σας είναι βέβαια γράμμα ανοιχτό. Οι πολιτικές που εξαγγείλατε, είναι πολιτικές στήριξης μόνο μεγάλων καπιταλιστικών επιχειρήσεων και όχι στήριξης των ελεύθερων επαγγελματιών. Οι κατευθύνσεις της Ευρωπαϊκής Ένωσης για τη μικρομεσαία επιχειρηματικότητα - τις οποίες έχετε και εσείς «Ευαγγέλιο», όπως λέτε, όπως και οι προηγούμενες κυβερνήσεις - , τα προγράμματα χρηματοδότησης που τις συνοδεύουν, η εργαλειοθήκη του ΟΟΣΑ, αφορούν λίγους και εκλεκτούς μόνο, δηλαδή μεγάλες καπιταλιστικές μονάδες και μεγαλύτερες, πιο δυναμικές μεσαίες επιχειρήσεις. Αυτών την ανταγωνιστικότητα και την κερδοφορία θέλετε να στηρίξετε και όχι των χιλιάδων αυτοαπασχολούμενων, μικρομεσαίων ελεύθερων επαγγελματιών, που θα συνεχίσουν να θεωρούνται διαρθρωτικό πρόβλημα για την ελληνική καπιταλιστική οικονομία. Όλοι αυτοί θα συνεχίσουν να βασανίζονται για την επιβίωσή τους, περνώντας τις συμπληγάδες του μονοπωλιακού ανταγωνισμού σε συνθήκες ζωής και εργασίας διαρκώς και πιο δύσκολες. Το Κομμουνιστικό Κόμμα στήριξε και θα συνεχίσει να στηρίζει τα δίκαια αιτήματα των αυτοαπασχολούμενων, που είναι κυριολεκτικά αιτήματα επιβίωσης για την πλειοψηφία τους και για τις οικογένειές τους, όπως είναι η επανένταξή τους άμεσα στο αφορολόγητο όριο, η διαγραφή μέρους των χρεών τους προς εφορία και τράπεζες με άμεση διαγραφή τόκων και προστίμων, αλλά και του 30% του οφειλόμενου αρχικού ποσού, η διαγραφή τόκων και προστίμων και του ποσού που αντιστοιχεί στην εισφορά υγείας και τα χρέη προσωπικής ασφάλισης προς τον ΕΦΚΑ, με συντάξεις αξιοπρεπείς, με ανάκτηση απωλειών προηγούμενων χρόνων και όχι έρμαια στα «κοράκια» των ιδιωτικών ασφαλιστικών εταιρειών, η κατάργηση των νόμων για την απελευθέρωση της Κυριακάτικης αργίας. Θα στηρίξουμε και θα βρεθούμε στο πλευρό τους για να δυναμώσουν οι διεκδικήσεις, για να δυναμώσει η κοινή τους δράση, η συμμαχία τους με την εργατική τάξη, την αγροτιά. Να παλέψουμε όλοι μαζί ενάντια στη στρατηγική ενίσχυσης του μεγάλου κεφαλαίου που και εσείς προωθείτε μαζί με την Ευρωπαϊκή Ένωση, όπως και οι προηγούμενοι από εσάς. Κυρίες και κύριοι, για να περάσει αυτή η αντιλαϊκή πολιτική, θα χρειαστεί ασφαλώς ένταση της καταστολής. Γι' αυτό η Νέα Δημοκρατία σηκώνει τη σημαία «νόμος και τάξη» με πρώτο στόχο, όπως είπε σήμερα ο κύριος Πρωθυπουργός, την κατάργηση του ασύλου, αξιοποιώντας προπαγανδιστικά και την τουλάχιστον περίεργη σε κάποιες περιπτώσεις ανοχή προηγούμενων κυβερνήσεων στη δράση του οργανωμένου εγκλήματος σε γειτονιές της Αθήνας και στον περίγυρο πανεπιστημιακών σχολών. Σε αυτήν την προσπάθεια η Κυβέρνηση της Νέας Δημοκρατίας δεν μπορεί παρά να ευχαριστήσει και την προηγούμενη Κυβέρνηση του ΣΥΡΙΖΑ που έκανε τη μισή δουλειά. Γιατί η πρόθεση της Νέας Δημοκρατίας να προχωρήσει σε περιορισμένες αλλαγές στον νέο Ποινικό Κώδικα αφήνει στο απυρόβλητο το βασικό αντιδραστικό του περιεχόμενο που νομοθέτησε η Κυβέρνηση ΣΥΡΙΖΑ, όπως είναι αφ' ενός η νομοθέτηση αμερικανόπνευστων θεσμών, που παραβιάζουν κατάφορα τα δικαιώματα των κατηγορουμένων και καθιερώνουν ένα παζάρι ποινών που θα λειτουργεί εκβιαστικά σε βάρος φτωχών, ακόμη και αθώων κατηγορουμένων, και ευνοϊκά υπέρ διαφόρων οικονομικά ισχυρών και αφ' ετέρου η διατήρηση και ενίσχυση διατάξεων και ποινών σε βάρος λαϊκών κινητοποιήσεων, σε βάρος λαϊκών ελευθεριών και δικαιωμάτων. Γιατί, επίσης, η Νέα Δημοκρατία, όπως και ο ΣΥΡΙΖΑ, με αφορμή την οριακή κατάσταση στις φυλακές δεν προχωρά σε μια σειρά αναγκαία μέτρα, όπως η πρόσληψη του απαραίτητου προσωπικού, η ποιοτική και ποσοτική αναβάθμιση των υποδομών, η λήψη ολοκληρωμένων μέτρων για την ουσιαστική επανένταξη των φυλακισμένων; Αντίθετα, μετά τις πολιτικές ανακύκλωσης του προβλήματος επί ΣΥΡΙΖΑ, η Νέα Δημοκρατία προχωρά ένα βήμα παραπέρα, στην επαναφορά των φυλακών υψίστης ασφαλείας τύπου Γ΄, στη μεταφορά της Γενικής Γραμματείας Αντεγκληματικής Πολιτικής του Σώματος Επιθεώρησης και Ελέγχου Καταστημάτων Κράτησης και μια σειρά άλλα - να μην τα αναφέρω, τα ξέρετε - στην αρμοδιότητα του Υπουργείου Προστασίας του Πολίτη. Δηλαδή, μεταφέρονται στον κατασταλτικό μηχανισμό μια σειρά υπηρεσίες, που δεν αφορούν την καταστολή του εγκλήματος, αλλά την απονομή δικαιοσύνης, τη διαπαιδαγώγηση και τελικά την επανένταξη των καταδικασθέντων. Είναι χαρακτηριστική η τοποθέτηση των ιατροδικαστών για το απαράδεκτο αυτής της ενέργειας, καθώς επισημαίνουν ότι με αυτόν τον τρόπο τα θύματα αστυνομικής αυθαιρεσίας, για παράδειγμα, θα προσέρχονται σε μια υπηρεσία όπου η αστυνομία θα είναι ο προϊστάμενός της. Κυρίες και κύριοι, αντίστοιχος είναι και ο προσανατολισμός της Κυβέρνησης στην εξωτερική πολιτική. Συνεχίζει την πολιτική σημαιοφόρου του ΝΑΤΟ, δηλαδή της Κυβέρνησης του ΣΥΡΙΖΑ, και εμφανίζει το ΝΑΤΟ και ιδιαίτερα τη συνεργασία με τις Ηνωμένες Πολιτείες και το Ισραήλ ως ασπίδα για τα κυριαρχικά δικαιώματα και για τη διαφύλαξη της ειρήνης στην περιοχή. Αυτά λέγονται την ίδια ώρα που η τουρκική Κυβέρνηση κλιμακώνει ανεμπόδιστα τις παράνομες γεωτρήσεις στην Κύπρο, τις συνεχείς παραβιάσεις στο Αιγαίο και αμφισβητεί ανοιχτά, με τους χάρτες της γαλάζιας πατρίδας, την ελληνική και την κυπριακή ΑΟΖ. Παρ' όλα αυτά η Κυβέρνηση με τη στήριξη του ΣΥΡΙΖΑ επιμένει στην ενδυνάμωση των θεσμών της χώρας με ΝΑΤΟ, ΗΠΑ, Ευρωπαϊκή Ένωση και προετοιμάζει νέα συμφωνία μακροχρόνιας συνεργασίας με τις ΗΠΑ. Ο ελληνικός λαός πρέπει να ξέρει την αλήθεια και για τον ρόλο των Ηνωμένων Πολιτειών Αμερικής και του ΝΑΤΟ στις ελληνοτουρκικές σχέσεις. Ελλάδα και Τουρκία είναι μέλη του ΝΑΤΟ από το 1952, αλλά τα προβλήματα παραμένουν και οξύνονται. Μην αναφέρω και τρώω χρόνο διάφορα διαχρονικά παραδείγματα. Η αστική τάξη της Τουρκίας είναι σε συνεργασία και ανταγωνισμό με την αστική τάξη της Ελλάδας κατά των λαών και των δύο χωρών - για να εξηγούμαστε. Καθοδηγούνται από τη γραμμή της γεωστρατηγικής αναβάθμισης και πολύ περισσότερο σήμερα, λόγω των κοιτασμάτων υδρογονανθράκων στην περιοχή, ο ανταγωνισμός μεταξύ τους γίνεται ακόμα πιο επικίνδυνος. Η στρατηγική της περιβόητης «γαλάζιας πατρίδας» προβάλλει διεκδικήσεις στην ανατολική Μεσόγειο, στο Αιγαίο, στα Βαλκάνια, τη Μαύρη Θάλασσα και αλλού και συνδέεται με τις σχετικές στρατιωτικές ασκήσεις. Στην ανατολική Μεσόγειο και στο Αιγαίο έχουν διαμορφωθεί όροι ακόμα και για «θερμό» επεισόδιο, γεγονός, που θα ενεργοποιήσει την αμερικανονατοϊκή και ευρωπαϊκή διαμεσολάβηση, όπως λέγεται, επιδιαιτησία καλύτερα, με επιδίωξη την προώθηση των σχεδίων για τη συνεκμετάλλευση, τη συνδιαχείριση του Αιγαίου σε βάρος κυριαρχικών δικαιωμάτων και της Ελλάδας και της Κύπρου. Στο έδαφος των επικίνδυνων εξελίξεων στην περιοχή επισημαίνουμε για μια ακόμη φορά ότι είναι επικίνδυνη η πρακτική του εφησυχασμού που ακολούθησαν και η Κυβέρνηση ΣΥΡΙΖΑ και άλλα κόμματα, ποντάροντας στην παρέμβαση των δήθεν προστατών, οι οποίοι είναι μόνο μέρος του προβλήματος και είναι βέβαια βασική αιτία όξυνσης των προβλημάτων. Στην πράξη, επίσης, έχει καταρριφθεί και αυτός ο μύθος των μέτρων οικοδόμησης εμπιστοσύνης, τα οποία ανασύρονται σε κάθε φάση όξυνσης των σχέσεων μεταξύ των δυο χωρών, αλλά επί της ουσίας έχουν αποδειχθεί όχι μόνο αναποτελεσματικά, αλλά χρησιμοποιούνται και ως μηχανισμός διαπραγμάτευσης επί διεκδικήσεων. Την ώρα που συγκλήθηκε το ΚΥΣΕΑ τον Ιούνη του 2019 και πάρθηκαν πρόσθετα μέτρα επιφυλακής για την παρεμπόδιση τουρκικών γεωτρύπανων σε ελληνικής ευθύνης θαλάσσιες ζώνες, όπως το Καστελόριζο, συνεχίστηκε ο διάλογος για τα μέτρα οικοδόμησης εμπιστοσύνης και είναι εύλογο το ερώτημα του κάθε Έλληνα πολίτη: Τι συζητήθηκε σ' αυτές τις ελληνοτουρκικές διαπραγματεύσεις; Μέρος των παραπάνω εξελίξεων είναι και αυτές, που αφορούν την Κύπρο, το Κυπριακό. Η κατοχή διατηρείται για δεκαετίες και αποδείχθηκαν μύθος οι καθησυχαστικές παρεμβάσεις για τον ρόλο της Ευρωπαϊκής Ένωσης, για παράδειγμα. Αποδείχθηκαν ψεύτικες οι προσδοκίες για την επίλυση του Κυπριακού, με κριτήριο ότι η Κύπρος είναι μέλος της Ευρωπαϊκής Ένωσης. Οι διαρκείς διακοινοτικές διαπραγματεύσεις κάτω από την ομπρέλα του ΝΑΤΟ, της Ευρωπαϊκής Ένωσης, των Ηνωμένων Πολιτειών αλλά και των εγγυητριών δυνάμεων, Βρετανίας, Τουρκίας, Ελλάδας, όχι μόνο δεν έφεραν δίκαιη και βιώσιμη λύση στο Κυπριακό, όχι μόνο δεν οδήγησαν στην απομάκρυνση των κατοχικών στρατευμάτων, αλλά στο πλαίσιό τους δημιουργήθηκαν και επικίνδυνα τετελεσμένα για διχοτομική λύση σ' αυτήν την πορεία δυο κρατών. Η Τουρκία ξεπερνά και αφομοιώνει τις επικριτικές παρεμβάσεις και των Ηνωμένων Πολιτειών Αμερικής και της Ευρωπαϊκής Ένωσης και όλο το τελευταίο διάστημα παραβιάζει ωμά κυριαρχικά δικαιώματα της Κύπρου, όπως δείχνουν οι γεωτρήσεις του «Πορθητή» στα δυτικά του νησιού, στην κυπριακή ΑΟΖ, αλλά και η ενεργοποίηση του γεωτρύπανου «Γιαβούζ» ανατολικά, στη χερσόνησο της Καρπασίας. Οι προηγούμενες φραστικές καταγγελίες της Ευρωπαϊκής Ένωσης ή ακόμα και οι αποφάσεις που πάρθηκαν στο Συμβούλιο Εξωτερικών Υποθέσεων τη Δευτέρα, 15 Ιουλίου συνυπάρχουν με τη βασική θέση της Ευρωπαϊκής Ένωσης που αντιμετωπίζει την Τουρκία ως στρατηγικό εταίρο, με ισχυρές εμπορικές και οικονομικές σχέσεις και βεβαίως συμβαδίζουν με την προώθηση οικονομικών συμφερόντων ισχυρών κρατών - μελών της Ευρωπαϊκής Ένωσης, όπως είναι η Γερμανία, η Γαλλία, με τις επενδύσεις τους και άλλα. Οι σχέσεις αυτές αναδεικνύονται στην πράξη καθοριστικές και συντελούν στην κάλυψη των τουρκικών ενεργειών στην πορεία του χρόνου. Όλα αυτά έχουν τη σημασία τους να τα αναλογιζόμαστε σήμερα ειδικά, που είναι η τεσσαρακοστή πέμπτη επέτειος της τουρκικής εισβολής στην Κύπρο. Να αναστοχαζόμαστε, όχι απλώς συμμετέχοντας σε μνημόσυνα για τους ηρωικούς νεκρούς και σε επετειακούς λόγους, αλλά για να βγάζουμε χρήσιμα συμπεράσματα για το παρόν και το μέλλον. Με αυτό το ζήτημα θα ήθελα να κλείσω την ομιλία μου πάνω στις Προγραμματικές Δηλώσεις της Κυβέρνησης του κ. Μητσοτάκη, μιας και δεν υπάρχει κι άλλος χρόνος. Άλλωστε, θα τοποθετηθούν για όλα αυτά και για όσα δεν μπορέσαμε να πούμε εδώ, όπως για την υγεία, για την παιδεία, που είναι τεράστια θέματα, μαζί με τα υπόλοιπα που αναφέρθηκαν, οι Βουλευτές του ΚΚΕ αυτό το τριήμερο. Τέλος, θα ήθελα να δηλώσω εκ μέρους της Κοινοβουλευτικής Ομάδας του ΚΚΕ το αυτονόητο, ότι δεν δίνουμε ψήφο εμπιστοσύνης στην Κυβέρνηση. Καταψηφίζουμε μια ακόμη αντιλαϊκή κυβέρνηση, από αυτές που έχει γνωρίσει ο τόπος μας όλα αυτά τα χρόνια. Ευχαριστώ.
Καλείται στο Βήμα ο κ. Κυριάκος Βελόπουλος, Πρόεδρος της Κοινοβουλευτικής Ομάδος Ελληνική Λύση.
Κυρίες και κύριοι συνάδελφοι, θα ήθελα ξεκινώντας να πω ότι στεναχωρήθηκα, γιατί τουλάχιστον σήμερα έπρεπε να κρατήσουμε ενός λεπτού σιγή για την Κύπρο μας. Ενός λεπτού σιγή! [[Χειροκροτήματα από την πτέρυγα της Ελληνικής Λύσης]] Δεν το πράξαμε. Ίσως να ήταν μια αστοχία όλων, αλλά έπρεπε να το σκεφτούμε. Αναφέρομαι, γιατί η ιστορία είναι ένα σπιράλ, ξέρετε, η οποία επαναλαμβάνεται. Σήμερα τα ίδια συμβαίνουν. Σήμερα ο Ερντογάν δήλωσε ότι μπορεί να πάει και πιο κάτω από εκεί που είναι είναι ο τουρκικός στρατός. Άρα πρέπει να είμαστε προετοιμασμένοι για πολλά πράγματα. Θα ήθελα ξεκινώντας να πω στον κύριο Πρωθυπουργό ότι ίσως προεκλογικά να μην μας γνώριζε. Θα του πω, λοιπόν, ότι είμαστε αυτοί που θα του κάνουμε εποικοδομητική κριτική. Θα προσπαθήσουμε να βοηθήσουμε μια κυβέρνηση να καταλάβει ότι η ρότα που τραβάει δεν είναι σωστή και να αλλάξει κατεύθυνση. Θέλω να του πω, επίσης, ότι είμαστε άνθρωποι οι οποίοι εργαζόμαστε καθημερινά κι έχουμε επιχειρήσεις, έχουμε δουλειές και δεν είμαστε επαγγελματίες πολιτικοί και δεν είναι καμμία μομφή για κανέναν αυτό. Είμαστε άνθρωποι που αγαπάμε την πατρίδα, που λέμε «πρώτα η Ελλάδα, πρώτα οι Έλληνες», δεν μισούμε κανέναν λαό, κανέναν κόσμο, αλλά κυρίως δεν διαπραγματευόμαστε τα εθνικά κυριαρχικά μας δικαιώματα. [[Χειροκροτήματα από την πτέρυγα της Ελληνικής Λύσης]] Ξεκινώ έτσι, γιατί είχε μια στρεβλή αντίληψη ο κύριος Πρωθυπουργός, φαντάζομαι, προεκλογικά. Έκανε μερικές λεκτικές αστοχίες. Αναφέρθηκε πολλές φορές με έναν τρόπο μη πολιτικά κομψό στην Ελληνική Λύση. Θα του πούμε ένα πράγμα: Ποιος αγαπάει τη δημοκρατία και ποιος σέβεται τους θεσμούς, θα αποδειχθεί εδώ στο Κοινοβούλιο. Όποιος δουλεύει περισσότερο για το καλό του ελληνικού λαού κι όχι λέγοντας λόγια και υποσχόμενος ένα σωρό πράγματα, να τον κοροϊδεύει όπως άκουσα και σήμερα. [[Χειροκροτήματα από την πτέρυγα της Ελληνικής Λύσης]] Θα σας το αποδείξω με αυτό που θα πω. Ένα λεπτό για τα εθνικά θέματα, κύριε Πρωθυπουργέ. Ξέρω ότι είστε λίγο αδύνατος, ότι είστε fit, αλλά τόσο λιτός με τα εθνικά θέματα δεν περίμενα να είστε. Σαράντα λεπτά ομιλίας, ένα λεπτό για τα ελληνοτουρκικά, ένα λεπτό για το Σκοπιανό, ένα λεπτό για τη Βόρειο Ήπειρο ή τον Κατσίφα και όλα αυτά που κάνει ο Ράμα ο ναρκέμπορος και τριάντα εννέα λεπτά παροχολογίας. Παροχολογίας! Και θα πω εδώ κάτι περίεργο, γιατί εγώ θα το πω ευθέως: Ξεκίνησε στραβά η Νέα Δημοκρατία. Κύριε Πρωθυπουργέ, επειδή είστε τεχνοκράτης στο μυαλό και στην αντίληψη, πείτε μου: Κυβέρνηση με πενήντα έναν Υπουργούς και Υφυπουργούς υπάρχει; Εσείς το λέγατε προεκλογικά ότι θα είχατε δεκαπέντε Υπουργούς. Ξαφνικά μας προέκυψαν πενήντα ένας! Γιατί; Αφού ο ίδιος το λέγατε προεκλογικά ότι θέλετε ολιγομελές κυβερνητικό σχήμα. Ή λέγατε ψέματα προεκλογικά ή δεν μπορούν οι δεκαπέντε δικοί σας να κάνουν τη δουλειά τους σωστά. Ας διαλέξετε, λοιπόν, τι από τα δύο ισχύει. Ό,τι και να ισχύει είστε εκτεθειμένος πολιτικά τουλάχιστον. Αν το έργο είναι σωστό, η δεύτερη επιλογή σας θα είναι αξιέπαινη. Θα το δούμε στην πορεία. Γι' αυτό λέω «εποικοδομητική κριτική». Κύριε Πρωθυπουργέ, μου βάλατε τον λύκο να φυλάει τα πρόβατα. Υπάλληλο της «LAMDA DEVELOPMENT» τον βάζετε Υφυπουργό αρμόδιο για το Ελληνικό; Αυτό θεωρώ ότι είναι και ασυμβίβαστο ως έναν βαθμό, είναι ανήθικο. Δηλαδή εγώ που είμαι ο υπάλληλος μιας εταιρείας, έρχομαι εκ των υστέρων σε μια κυβέρνηση ως Υπουργός να διαπραγματευτώ το δημόσιο συμφέρον. Ξέρετε, δεν μου δένει καλά αυτό το πράγμα. Μέσα στο μυαλό το δικό μου μπορεί εγώ να κάνω λάθος, αλλά κάτι δεν πηγαίνει καλά. Δεν λέω ότι είναι δουλειά της Κυβέρνησης απέναντι στον κ. Λάτση. Προς Θεού! Μην το πούμε αυτό. Η σπουδή, όμως, του φίλου μου του Άδωνι, ο οποίος δεν είναι εδώ, να καλπάσει στο Ελληνικό την επένδυση με προβληματίζει. Και ξέρετε, επένδυση με καζίνο δεν υπάρχει. Όταν στήνεις στον αστικό ιστό ένα καζίνο με κουλοχέρηδες, με ρουλέτες, θα φτωχοποιήσεις όλη την Αθήνα. Σε καμμία χώρα του κόσμου δεν συμβαίνει αυτό. Στις Ηνωμένες Πολιτείες τα καζίνο είναι στο Atlantic City. Πού το βάζετε το καζίνο; Το έχετε καταλάβει αυτό; Έχετε καταλάβει ότι βάζετε τη ρουλέτα μέσα στα σπίτια των ανθρώπων; Είναι λάθος. Δεν θα πω τα υπόλοιπα. Διότι για εμένα το Ελληνικό είναι ένα πολεοδομικό έγκλημα. Θα στήσετε ουρανοξύστες στο παραλιακό μέτωπο; Έχετε καταλάβει τι θα κάνετε; Τα μελτέμια από κάτω δεν θα περνούν. Θα στήσετε ουρανοξύστη στο παραλιακό μέτωπο σε σεισμογενή περιοχή, όπως είναι η Αθήνα; Πού το έχετε δει αυτό; Χθες έγινε σεισμός. Πού πάμε; Τώρα θα μου πείτε για αντισεισμικά κτήρια κ.λπ.. Δεν με απασχολούν αυτά, διότι δεν εξαρτάται από εσάς, κύριε Μητσοτάκη, αυτό. Αυτό εξαρτάται από τον ιδιώτη ο οποίος κοιτάει το κέρδος. Δεν θα κάνει μία πολυδάπανη επένδυση στους ουρανοξύστες για να είναι αντισεισμικοί. Θα τα δούμε μπροστά μας όλα αυτά. Πάμε στα υπόλοιπα. Είστε - λέει - υπεύθυνος του ΑΠΕ; Λογοκρίνατε το ΑΠΕ εσείς; Πείτε το! Το λογοκρίνατε λόγω της κ. Μέι; Είστε ο πολιτικός προϊστάμενος πλέον της ΕΥΠ, της ΕΡΤ και όπου αλλού είστε. Λογοκρίνατε τη Μέι. Αυτό είναι απίστευτο. Δεν υπήρξε αυτό, άλλη φορά σε Έλληνα Πρωθυπουργό…
…(δεν ακούστηκε)
Ναι, στο Βόρεια Μακεδονία αναφέρομαι, κύριε Τσιάρα. Αν δεν το κάνατε, πείτε το. Διότι γράφεται και λέγεται στον Τύπο και συζητιούνται διάφορα πράγματα. Βάλατε Γενικό Γραμματέα στο Υπουργείο τον κ. Τσουβάλα. Δεν τον ξέρω τον άνθρωπο. Υπάρχουν, όμως, δύο ενδεχόμενα: Ή προεκλογικά λέγατε ψέματα και κάνατε σπέκουλα, κύριε Πρωθυπουργέ, πάνω σε νεκρούς - ατυχές - ή λέγατε - θα το πω ευθέως - όλα όσα λέγατε για να γίνετε Κυβέρνηση. Αποφασίστε. Σήμερα, τι κάνατε; Βάλατε αυτόν που καταγγέλλατε ότι έφταιγε και ότι ήταν ο υπεύθυνος προϊστάμενος και όλα αυτά, Γενικό Γραμματέα του Υπουργείου. Πότε λέγατε ψέματα; Αν λέγατε ψέματα πριν, πείτε «κάναμε λάθος, δεν έφταιγε ο Τσουβάλας, τον βάζουμε γραμματέα». Δεν το είπατε, όμως. Κύριοι της Νέας Δημοκρατίας, δεν το είπατε. Να μην πω για τον κ. Μαυρωτά, του οποίου το κόμμα διέρρεε - ως δημοσιογράφος το λέω - ότι ο Θεοδωράκης, ο Πρόεδρος, έλεγε ότι υπήρχαν Βουλευτές της Νέας Δημοκρατίας, που παρακαλούσαν να ψηφίσει το Ποτάμι τη Συμφωνία των Πρεσπών. Όπερ και εγένετο. Ξαφνικά παίρνετε τον Μαυρωτά και τον βάζετε γραμματέα και αυτόν. Κάπου τον τοποθετήσατε. Για ποιον λόγο; Εσείς δεν λέγατε ότι είναι προδοτική, κακή, εγκληματική η Συμφωνία των Πρεσπών; Επιδοκιμάζετε τον εγκληματία ή τον ηθικό αυτουργό της ψήφου; Είναι λίγο αντιφατικά. Διέκρινα πολλές αντιφάσεις, κύριε Πρωθυπουργέ. Είναι πρώτη φορά που παρακολουθώ ελληνικό Κοινοβούλιο - γιατί ήμουν και πεντέμισι χρόνια Βουλευτής - όπου ο Πρωθυπουργός τάζει περισσότερα σήμερα, στις προγραμματικές του δηλώσεις, απ' ό,τι είχε πει προεκλογικά. Σήμερα πλειοδοτήσατε. Εγώ ήμουν έτοιμος να σας χειροκροτήσω από κάτω. Αυτά που είπατε είναι τόσο ωραία. Ακούστε, όμως. Είναι πολύ όμορφο το όνειρο για να είναι αληθινό. Και αυτό θα σας το αποδείξω τώρα. Διότι είναι καλό να λες πράγματα, να μιλάς για φοροελαφρύνσεις και φοροαπαλλαγές. Αυτά ακούγονται ωραία στα αυτιά. Θυμάμαι, όμως, τον κύριο Πρωθυπουργό, τον κ. Μητσοτάκη, όταν ήταν αξιωματική αντιπολίτευση να λέει στον κ. Τσίπρα - ο οποίος λείπει ως συνήθως, απών είναι συνήθως - το εξής: «Πήρατε τις συντάξεις για να δώσετε το σκοπιανό». Έρχομαι εγώ, λοιπόν, ο καχύποπτος και λέω: Για να δώσετε όλα αυτά και να πάρετε το πράσινο φως των δανειστών, τι μπορείτε να δώσετε εσείς για να είστε ικανοποιημένοι και εσείς και οι δανειστές; Χρησιμοποιώ τη δική σας φρασεολογία. Θα σας πω σε λίγο τι μπορείτε να δώσετε. Λέτε το εξής απίστευτο: «Είμαστε υπέρ της ιδιωτικής πρωτοβουλίας». Κι εγώ είμαι επιχειρηματίας, κύριε Μητσοτάκη. Έχω επιχειρήσεις δικές μου. Δεν μπορώ, όμως, να καταλάβω την εμμονή των αποκρατικοποιήσεων. Μιλάτε για αποκρατικοποιήσεις. Είστε οπαδοί όλων των αποκρατικοποιήσεων. Λέτε ότι το κράτος δεν μπορεί να είναι επιχειρηματίας. Το αντιλαμβάνομαι. Κύριοι, πρέπει να ντρεπόμαστε. Το γερμανικό κράτος, η «FRAPORT», η γερμανική κρατική εταιρεία … [[Θόρυβος στην Αίθουσα]] Κύριε Σιμόπουλε, μη μου κάνετε έτσι. Δεν είναι κρατική; Η «COSCO» δεν είναι κρατική; Η αυστριακή εταιρεία που πήρε τα τρένα δεν είναι κρατική; Αυτοί μπορούν με κρατικές εταιρείες και δεν μπορούν οι Έλληνες να έχουν κρατικές εταιρείες, κύριε; Τι είναι αυτά που λέτε;
Παλιά είναι αυτά!
Δεν είναι παλιά, είναι καινούργια, γιατί τώρα μιλάτε για τη ΔΕΗ, μιλάτε για το νερό, μιλάτε για το ρεύμα. Μιλάτε για όλα αυτά, να τα δώσουμε όλα πάλι. Γι' αυτό λέω ότι θα δούμε σε λίγο τι θα δώσετε για να πάρετε αυτό που θέλετε να πάρετε. Θα το δούμε σε λίγο και εύχομαι να κάνω λάθος εγώ και θα ζητήσω από εδώ συγγνώμη γι' αυτά που θα πω σήμερα. Θα σας δω σε λίγο, κύριε Σιμόπουλε. Πάμε στην ουσία. Κανείς δεν έχει μιλήσει εδώ μέσα για τις επιχειρήσεις στη Βουλγαρία. Βάλτε τους τεχνοκράτες σας. Οι ελληνικές εταιρείες στη Βουλγαρία τζιράρουν 6 δισεκατομμύρια ευρώ. Βρείτε έναν φορολογικό τρόπο να φύγουν από εκεί. Αφού θα κάνετε φοροελαφρύνσεις, κάντε μια υπέρβαση και πηγαίνετε στο 15% γι' αυτές τις εταιρείες. Ψάχνετε επενδυτές από το εξωτερικό. Λοιπόν, έχετε ένα παράθυρο να φέρετε πίσω σε δύο - τρεις μήνες τα 6 δισεκατομμύρια ευρώ των Ελλήνων, που έχουν επιχειρήσεις εκεί. Βρείτε έναν τρόπο, 6 δισεκατομμύρια είναι. Το βουλγαρικό Υπουργείο Οικονομίας τα λέει αυτά. Κύριε Λοβέρδο, 6 δισεκατομμύρια είναι ο τζίρος των ελληνικών επιχειρήσεων στη Βουλγαρία. Δεν μπορούμε να τις φέρουμε εδώ; Δεν μπορούμε να τους πούμε «ελάτε» με κίνητρο; Ο επιχειρηματίας είναι επιχειρηματίας. Το λέω ως πρόταση. Κρατήστε το αυτό. Είπατε για τη ΔΕΘ. Καλά, εσείς οι Θεσσαλονικείς δεν ακούτε τι λέει ο κ. Μητσοτάκης; Δεν ξέρετε ότι υπάρχει πρόβλημα με το πού θα πάει; Τι είναι αυτά που λέτε εδώ μέσα; Πού θα πάει; Δυτικά; ανατολικά; βόρεια; Στη θάλασσα; Πού θα πάει; Άντε, θα κάνουμε τη ΔΕΘ. Ειλικρινά το λέω αυτό, ενοχλούμαι από τη μισή αλήθεια, γιατί αν ανακοινώνεις κάτι τέτοιο, λες: Η ΔΕΘ θα πάει εκεί και έχω σχέδιο για να πάει εκεί», όχι ότι «Η ΔΕΘ θα γίνει». Γιατί αν νομίζουν κάποιοι ότι η ΔΕΘ μπορεί να μείνει στο κέντρο της πόλεως, λανθάνουν. Πάμε στο επόμενο: Κανείς Υπουργός από την Α΄ Θεσσαλονίκης. Η Κυβέρνηση έχει πενήντα ένα άτομα, αλλά έναν από τη Θεσσαλονίκη δεν έχει για να βάλει ο κ. Μητσοτάκης, την ώρα που διαδραματίζονται εξελίξεις σε σχέση με το μακεδονικό. Και δεν είναι τοπικιστικό, αλλά είναι αληθινό. Έναν Θεσσαλονικιό, έναν από την Α΄ Θεσσαλονίκης! Δεν έχουμε κανέναν άξιο στη Νέα Δημοκρατία από την Α΄ Θεσσαλονίκης, κύριε Μητσοτάκη; Ούτε έναν; Πάμε στα σοβαρά τώρα. Είπατε για τις εκατόν είκοσι δόσεις. Εγώ να πω ότι το άκουσα θετικά. Δεν μου άρεσε, όμως, κάτι που είπατε: «Είναι η τελευταία φορά που το κράτος παίρνει αυτό το μέτρο». Κύριε Μητσοτάκη, έχω μια καλύτερη πρόταση, πολύ καλύτερη, πιστέψτε με. Το κόμμα σας έχει πετυχημένους τεχνοκράτες, πολύ πετυχημένους και τους χειροκροτώ. Πέτυχαν για ένα δάνειο του κόμματος σας 4 εκατομμυρίων ευρώ αποπληρωμή σε εξήντα χρόνια. Τέσσερα εκατομμύρια ευρώ δάνειο, 5.500 ευρώ η δόση και σε εξήντα χρόνια η αποπληρωμή. Βάλτε, λοιπόν, γι' αυτούς που έχουν κατασχέσεις σπιτιών να έχουν εξήντα χρόνια για να πληρώσουν το δάνειό τους. Γιατί μόνο η Νέα Δημοκρατία να μπορεί να κάνει συμφωνίες με τις τράπεζες και να παίρνει αυτή την απαλλαγή; Τι θα πει «τελευταία φορά»; Δεν το κατάλαβα. Και ξέρετε, όταν εσύ δημιουργείς την πεποίθηση στον Έλληνα ότι για τα δικά σου συμπεριφέρεσαι διαφορετικά, τότε κι αυτός καταλαβαίνει ότι είναι άδικο το κράτος. Δεν μπορεί να του παίρνεις το σπίτι, όταν εσύ ως κόμμα έχεις κάνει την καλύτερη δυνατή συμφωνία. Δεν γίνονται αυτά. Πρέπει εμείς να δώσουμε το παράδειγμα ότι είμαστε ακριβοδίκαιοι, σωστοί και μετά να ζητήσουμε από όλους τους άλλους, τους Έλληνες πολίτες που πτώχευσαν και τα ρέστα. Γιατί αυτό ζητάμε από τον Έλληνα, τα ρέστα. Πάμε στα υπόλοιπα. Δεν θα σας πω για τα copy - paste, κόπι - πάστε του κ. Πολάκη. Έτσι είχε πει. Είδα το πρόγραμμά σας, το κανονικό πρόγραμμά σας. Είναι είκοσι πέντε με τριάντα σελίδες. Το ξετίναξα. Πουθενά δεν είδα για βότανα φαρμακευτικά. Πουθενά δεν είδα για τα ναυπηγεία. Πουθενά δεν είδα για τη μείωση του ΕΝΦΙΑ με ενεργειακά κριτήρια. Πουθενά δεν είδα για όλα αυτά. Τώρα τα ανακαλύψατε. Αλλά, δυστυχώς, όλα αυτά έχουν προταθεί από την Ελληνική Λύση. Το πρόγραμμά της, διακοσίων ενενήντα σελίδων, το έχω εδώ και θα το καταθέσω στα Πρακτικά σε λίγο. Όλα όσα είπατε, κύριε Μητσοτάκη, για τα φαρμακευτικά βότανα κ.λπ., είναι εδώ μέσα γραμμένα. Συμπτωματικό είναι. Κάποιοι δικοί σας άνθρωποι το διάβασαν, τους άρεσε και το πήραν και το ξαναέκαναν copy - paste. Δεν είναι κακό, καλό είναι. Τα καλά να τα παίρνουμε. Έτσι κι αλλιώς οι κλεμμένες ιδέες είναι οι καλύτερες ιδέες. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν πρόγραμμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάμε για τα πανεπιστήμια τώρα. Είμαι υπέρ, το ξεκαθαρίζω. Ιδιωτικά πανεπιστήμια, γιατί; Δεν ανακαλύψαμε εμείς την Αμερική ούτε την πυρίτιδα. Το έκαναν οι Κύπριοι και αυξάνουν 5% το Ακαθάριστο Εθνικό Προϊόν τους κάθε χρόνο. Αν μπορώ να αυξήσω το ΑΕΠ μου κατά 5%, σημαίνει ότι του χρόνου θα έχω έσοδα. Τι πιο απλό από αυτό; Αυτό είναι το επιχειρείν, κύριε Μητσοτάκη. Το κράτος μπορεί, κύριε Μητσοτάκη, να είναι και επιχειρηματίας, γιατί εδώ μπορεί. Γιατί να μην μπορεί, ας πούμε, στη «FRAPORT», η οποία είναι κρατική εταιρεία; Γιατί να μην μπορεί στην «COSCO» που είναι κρατική κινεζική εταιρεία; Γιατί να μην μπορεί με τα τρένα, που είναι αυστριακή κρατική εταιρεία; Γιατί σώνει και καλά πρέπει να τα ξεπουλήσουμε όλα και για ποιο λόγο; Δεν είναι κακή η ιδιωτικοποίηση, αλλά λέτε ψέματα ή λέτε τη μισή αλήθεια όλοι σας. Δεν είναι ιδιωτικοποίηση. Είναι κρατικοποίηση υπό άλλη σημαία, γιατί αποκρατικοποίηση σημαίνει ότι φεύγει από το κράτος και πηγαίνει στον ιδιώτη. Εδώ φεύγει από το κράτος και πάει πάλι στο κράτος, αλλά με άλλη σημαία. Το ξέχασα. Δεν είναι ελληνική η σημαία. Έχει μια διαφορά. Πάμε στα ελληνοτουρκικά. Το 2007, το 2008- δεν είναι ο κ. Μπούρας, το λέω γιατί ο Αντιπρόεδρος, ο κ. Μπούρας αντιδρούσε από κάτω τότε - έλεγα για τα πετρέλαια. Εδώ μέσα, κύριε Μητσοτάκη, όλοι με κοροϊδεύατε. Όλοι! Κι εσείς. Όχι με την έννοια της κοροϊδίας και του κομπασμού, αλλά δεν το πιστεύατε οι περισσότεροι. Σας έλεγα ότι υπάρχει πετρέλαιο, υπάρχει φυσικό αέριο, υπάρχουν ορυκτά. Κάντε κάτι! Κάντε κάτι! Κάντε κάτι πριν πτωχεύσουμε. Ήμουν ο γραφικός. Σήμερα είμαι περιγραφικός με την κατάσταση. Την περιγράφετε εσείς. Σήμερα κινδυνεύει η Ελλάς να εμπλακεί σε μια πολεμική περιδίνηση - δυστυχώς, γιατί κανείς δεν θέλει τον πόλεμο - λόγω αυτών των κοιτασμάτων. Επιβεβαιωθήκαμε ως Ελληνική Λύση. Το φώναζα! Εδώ, λοιπόν, γεννάται ένα ερώτημα: Μπορούμε να συμφωνήσουμε όλοι μαζί ποια είναι η κόκκινη γραμμή μας; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου της Ελληνικής Λύσης]] Είναι σημαντικό, κύριε Μητσοτάκη. Κάντε το εσείς προσωπικά. Καλέστε όλους τους Αρχηγούς και πείτε τους: «Ελάτε εδώ, ρε παιδιά. Ποια είναι η κόκκινη γραμμή στην Ελλάδα; Πού σταματάει η τρέλα της Τουρκίας; Πού σταματάει ο παραλογισμός της; Στη Τζια; Στο Σούνιο; Στη Ζάκυνθο; Πού θα σταματήσει;». Σήμερα είναι στην Κύπρο, αύριο στο Καστελόριζο. Πού σταματάει; Ερώτημα είναι. Κάποια στιγμή πρέπει να πούμε ποιες είναι οι κόκκινες γραμμές της Ελλάδας, κύριε Μητσοτάκη, να ξέρουμε κι εμείς, να ξέρει και ο ελληνικός λαός. Δεν γίνεται αυτό, δηλαδή με το που λέμε κάτι, να λένε: «Τι θέλετε; Πόλεμο;». Ωραία. Θα έρθουν στο Σούνιο, θα βάλουν το γεωτρύπανο και θα λέω εγώ: Τι θέλετε, κύριοι; Πόλεμο; Αφήστε να κάνουν οι άνθρωποι τη δουλειά τους. Δεν είναι λογική. Ειλικρινά δεν είναι λογική αυτό το πράγμα. Είναι παραλογισμός. Αυτή η καλλιέργεια φοβικού συνδρόμου στον Έλληνα με τον συνεχή κατευνασμό οδηγεί σε ηττοπάθεια και η καλλιέργεια της ηττοπάθειας οδηγεί μαθηματικά σε ήττα. Είναι δεδομένο. Τώρα πάμε στον κ. Δένδια. Τι έγινε σήμερα στο «Bloomberg»; Το διαβάσατε; Θα σας το διαβάσω εγώ από τα Πρακτικά. Το διάβασα και έμεινα άφωνος. Νέος Κατρούγκαλος ο κ. Δένδιας, νέος Κοτζιάς. Διαβάζω τη δήλωση, η οποία θέλει ερμηνεία. Ας τη διαψεύσει ότι δεν ισχύει. Δήλωσε ότι η χώρα του, η Ελλάδα δηλαδή, θα μπορούσε να συνεργαστεί με την Τουρκία για να εκμεταλλευθεί φυσικούς πόρους. Αυτό σημαίνει συνεκμετάλλευση; Το καταθέτω στα Πρακτικά. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θέλω απάντηση στη δευτερολογία σας ή να έρθει ο κ. Δένδιας να τη διαψεύσει ότι δεν ισχύει. Σημαίνει συνεκμετάλλευση; Πάμε σε συνδιαχείριση; Αυτό θα κάνει η Κυβέρνησή σας; Ρωτώ, γιατί είναι τραγικό και μόνο που το συζητάμε. Αυτό είναι εγκληματικό. Είναι εθνικό έγκλημα. Αν ισχύει - επαναλαμβάνω - , θέλω διάψευση, θέλουμε διάψευση. Πάμε στη Θράκη. Ένα θέμα το οποίο ο ΣΥΡΙΖΑ το υλοποίησε, ο κ. Δημοσχάκης το ξέρει. Για πρώτη φορά στα χρονικά εξέλεξαν μουφτήδες, κύριε Μητσοτάκη. Καθαίρεσαν τους νόμιμους για να εκλέξουν μουφτήδες κατ' επιταγήν της Τουρκίας, του Ερντογάν. Ρωτώ, λοιπόν, εσάς: Σε καμμία μουσουλμανική χώρα δεν διορίζονται οι ιμάμηδες. Πουθενά, μόνο εδώ. Το έκαναν το έγκλημα, κύριε Τσακαλώτο, το κάνατε εσείς. Δεν ξέρω αν ήταν λάθος. Πάντως, ήταν έγκλημα, γιατί πουθενά, ακόμη και στην Τουρκία, δεν διορίζονται. Τι θα κάνει η Κυβέρνηση; Θα το διορθώσει; Θα το αφήσει έτσι; Δεν βλέπουμε τι γίνεται με το τουρκικό κόμμα, που παρανόμως λειτουργεί; Δεν υπάρχει τουρκικό κόμμα. Κι όμως, αυτό δηλώνουν. Δεν βλέπουμε τι γίνεται με το προξενείο, που πρέπει να φύγει, κύριε Μητσοτάκη; Λειτουργεί ως σφηκοφωλιά δυστυχώς. Δεν χρειαζόμαστε προξενείο στην Κομοτηνή. Δεν το χρειάζεται η Τουρκία. Τι να κάνουμε τώρα; Αφού λειτουργεί έτσι. Σας λέω για τους μουφτήδες. Τι θα κάνετε; Θέλω στη δευτερολογία μια απάντηση, γιατί οι νόμιμοι μουφτήδες έχουν προσφύγει στο Συμβούλιο της Επικρατείας και περιμένουν απάντηση νόμιμη και έχουμε παράνομους μουφτήδες στη Θράκη να αλωνίζουν. Είναι θέματα τα οποία δεν τα συζητήσατε και ούτε ως λιτή αναφορά δεν λέχθηκαν από το στόμα σας. Πάω στα υπόλοιπα. Τον εκλογικό νόμο τον συνδέω με τη Θράκη. Κύριε Μητσοτάκη, ότι και να φέρετε, να ξέρετε ένα πράγμα. Δεν μας ενδιαφέρει το προσωπικό μας συμφέρον. Δεν μας ενδιαφέρει αν θα το πάτε στο 1% ή στο 2%, γιατί θα είμαστε στη Βουλή. Εάν δω με τα μάτια μου τουρκικό κόμμα μέσα στη Βουλή, να μην είναι ποτέ η Ελληνική Λύση. [[Χειροκροτήματα από την πτέρυγα της Ελληνικής Λύσης]] Βάλτε το όριο, τον φραγμό, γιατί πρέπει να κοιτάμε τη Θράκη. Αυτό σημαίνει σύνεση. Δεν σημαίνει συναίνεση, σημαίνει σύνεση εθνική. Είναι σημαντικό. Προσέξτε, όχι παιχνίδια με εκλογικούς νόμους, όχι απλή αναλογική για να μπούμε στη Βουλή και να παίρνουμε επιχορηγήσεις. Το εθνικό είναι πάνω από οποιοδήποτε άλλο θέμα. Πάμε στο επόμενο. Σκοπιανό: Θα μου επιτρέψουν οι καλοί συνάδελφοι της Νέας Δημοκρατίας, γιατί με πιέζει και ο χρόνος. Σιωπή, κύριοι συνάδελφοι! Κύριοι της Νέας Δημοκρατίας, κύριε Σιμόπουλε, εσείς ξιφουλκούσατε! Δεν απευθύνομαι σε εσάς, αλλά σε όλους.
Γιατί συνέχεια τον κ. Σιμόπουλο;
Είναι φίλος ο Σιμόπουλος, ξέρει γιατί το λέω. Θεσσαλονικιός γαρ! Για το σκοπιανό απευθύνομαι στους Μακεδόνες! Πού είναι οι Μακεδόνες, οι μακεδονομάχοι που μου λέγατε ότι η Συμφωνία των Πρεσπών είναι εγκληματική; Έβγαινε στο ραδιόφωνο μου, στο «FOCUS», ο φίλος μου ο Σιμόπουλος και άλλοι Βουλευτές και έλεγαν «θα την αλλάξουμε, θα την ανατρέψουμε». Πού είστε; Πού είστε; Πού είστε οι Μακεδόνες; Τώρα θα σας δω! Υπάρχει μια μηνυτήρια αναφορά για εσχάτη προδοσία στον κ. Κοτζιά. Την ξέρει κάποιος εδώ μέσα; Είναι οι Παμμακεδονικές Ενώσεις. Εδώ είναι. Έχετε δέκα Βουλευτές της Ελληνικής Λύσης δίπλα σας. Θέλω είκοσι υπογραφές από εσάς, της Νέας Δημοκρατίας, για να μάθουμε γιατί προδόθηκε η Μακεδονία και τι έκανε ο Κοτζιάς κρυφά από τους Έλληνες! [[Χειροκροτήματα από την πτέρυγα της Ελληνικής Λύσης]] Θα βάλει κάποιος υπογραφή; Το καταθέτω στα Πρακτικά. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θέλω την υπογραφή σας, τουλάχιστον να μάθουμε, με Προανακριτική. Κύριε Μητσοτάκη, είναι κρυμμένη στα συρτάρια του Προέδρου του ΣΥΡΙΖΑ. Την έχει από εκεί κάτω. Εύχομαι να τη βγάλετε πιο πάνω εσείς τώρα, για να δούμε τελικά τι έχει γίνει. Και το λέω αυτό γιατί περιμένω από εσάς τους Μακεδόνες, τουλάχιστον να μάθουμε για ποιον λόγο έγινε αυτό το έγκλημα. Από όλους τους Μακεδόνες και τους υπόλοιπους Έλληνες. Πάμε στο επόμενο το οποίο είναι πολύ σοβαρό. Φίλες και φίλοι, υπάρχει μια επιστολή από καθηγητές προς τον κ. Μητσοτάκη. Την έχω εδώ. Σας επιχειρηματολογούν με πάρα πολλά επιχειρήματα, ότι αυτή η Συμφωνία είναι άκυρη. Καταθέτω την επιστολή. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η Συμφωνία των Πρεσπών είναι άκυρη. Όταν λέω άκυρη, άκυρη! Πραγματικά άκυρη! Έπρεπε να τελειώσει 31 Δεκεμβρίου και το δημοψήφισμα και όλα και δεν τελείωσαν. Κλείστε την προδοτική Συμφωνία των Πρεσπών. Διαγράψτε αυτήν την προδοτική συμφωνία, γιατί ανοίγει ο ασκός του Αιόλου. Και επειδή θα πουν κάποιοι ότι μπορεί να είμαι και πατριδοκάπηλος, θα τους πω το εξής: Ξέρετε τι περιλαμβάνει η συμφωνία για το σκοπιανό, κύριε Μητσοτάκη; Το γνωρίζουν οι Έλληνες; Περιλαμβάνει ως περίκλειστο κράτος τη δυνατότητα των Σκοπίων να βγαίνουν από τον Αξιό και να έχουν λιμενικό στο Θερμαϊκό κόλπο. Το περίκλειστο κράτος - πού είναι ο κ. Συρίγος; - δικαιούται με βάση την ενδιάμεση συμφωνία που υπέγραψε το ΠΑΣΟΚ κατά το παρελθόν, που είναι συνέχεια η σημερινή Συμφωνία των Πρεσπών, να έχουν ναυτικό στο Θερμαϊκό κόλπο, κύριε Λοβέρδο. Είναι το άρθρο 5, κύριε Λοβέρδο! Τους επιτρέπουν να έχουν ΑΟΖ, κύριε Μητσοτάκη! Ακούστε λίγο. Δεν είναι κακό να μην ξέρει κάποιος. Κακό είναι να κάνει πως δεν ξέρει αυτό που έρχεται. Εμείς θα είμαστε εδώ για να κρούουμε καμπανάκια, να σας λέμε ότι κάτι δεν πάει καλά. Η Συμφωνία των Πρεσπών ανοίγει ασκό Αιόλου. Εγώ δεν θέλω έξω από το Λευκό Πύργο, στα έξι ναυτικά μίλια, να βλέπω σκάφος των Σκοπίων, του Λιμενικού, με τον ήλιο της Μακεδονίας πάνω στο σκάφος αυτό. Δεν το θέλουμε, κύριε Μητσοτάκη! Δεν το θέλουμε! Ακυρώστε τη συμφωνία επιτέλους! [[Χειροκροτήματα από την πτέρυγα της Ελληνικής Λύσης]] Πάμε και στο επόμενο θέμα. Πιέζει ο χρόνος, αλλά πήραν και οι υπόλοιποι παραπάνω χρόνο. Θα πάρω κι εγώ.
Κύριε Βελόπουλε, επειδή έχουμε πει να τελειώσουμε στις 00.00΄ και ακολουθεί ο κύριος Αρχηγός του ΜέΡΑ25, θα εκτιμούσαμε αν συντομεύατε.
Κύριε Πρόεδρε, οι άλλοι μίλησαν 35 λεπτά. Να μιλήσω τουλάχιστον 25 λεπτά. Έχει δίκιο ο κ. Βαρουφάκης που περιμένει υπομονετικά. Οι άλλοι όμως, μίλησαν 35 λεπτά. Γιατί εμείς; Τελικά θα πείτε και σε εκείνον να κλείσει στα δεκαπέντε, στα είκοσι. Είμαστε μικροί, αλλά αφήστε μας να μιλήσουμε. Δεν είναι κακό. Πάμε σε ένα θέμα που κανείς δεν τόλμησε να αγγίξει εδώ μέσα. Γιατί φοβάστε να μιλήσετε για τους Βορειοηπειρώτες; Γιατί φοβάστε να δείξετε αυτές τις εικόνες, αυτές τις εικόνες της ντροπής, που όταν τις βλέπω εγώ, ντρέπομαι; Να γκρεμίζουν ελληνικές περιουσίες στη Χειμάρρα, ο ναρκέμπορος ο Ράμα, και να μη μιλάει η ελληνική κυβέρνηση του ΣΥΡΙΖΑ, να μην λέει το παραμικρό! Τίποτα! Σας θέλω εσάς τους πατριώτες, τους νεοδημοκράτες και την Κυβέρνηση του κ. Μητσοτάκη, να κάνει παρέμβαση στην Ευρωπαϊκή Ένωση, οπουδήποτε. Βέβαια να του υπενθυμίσω ότι το 2009, όταν ήμουν Βουλευτής και φώναζα στην κ. Μπακογιάννη «Μην τους συνδέετε με την Ευρωπαϊκή Ένωση, δεν θα μας δώσουν το παραμικρό ως αντίδωρο οι Αλβανοί, δεν θα το κάνουν ποτέ», γελούσε και έλεγε «Πήραμε την ΑΟΖ, που τόσο πολύ θέλεις εσύ». Όχι μόνο δεν πήραμε ΑΟΖ, μςας παίρνουν και την περιουσία. Χτυπούν τους Χειμαρριώτες, δολοφονούν τον Κατσίφα και βγαίνει Βουλευτής του ΣΥΡΙΖΑ και τον λέει τρελό! Βγήκε Βουλευτής του ΣΥΡΙΖΑ και τον είπε τρελό, ήρθε η δικογραφία στη Βουλή και την κάνανε «γαργάρα» οι Βουλευτές. Δεν ψήφισαν υπέρ της ασυλίας του κ. Φίλη. Να λες έναν νεκρό τρελό; Και παλαβός να ήταν και τρελός να ήταν! Εξάλλου, και το 1821 για την καθεστηκυία τάξη των πλουσίων εκείνης της εποχής ήταν τρελοί οι επαναστάτες. Τρελοί, παλαβοί! Γιατί το κάνουμε αυτό; Δεν καταλαβαίνω, κύριε Λοβέρδο, για ποιον λόγο γίνονται όλα αυτά. Γιατί να είμαστε τόσο υποτονικοί στα εθνικά θέματα; Για εμένα, κύριε Μητσοτάκη, για να κλείσω εδώ, το θέμα του ασύλου είναι πάρα πολύ σημαντικό. Όμως, γιατί δεν τολμάτε να μιλήσετε για τα αυτονόητα; Εμείς είπαμε για το άσυλο και πολιτοφυλακή να κάνουμε και εθνοφυλακή. Πιέζει ο χρόνος και δεν μπορώ να το αναλύσω. Όμως, κανείς δεν μιλάει εδώ μέσα για τους καθηγητές στα πανεπιστήμια οι οποίοι έχουν κάνει εργολαβίες. Μεταπτυχιακούς και διδακτορικούς φοιτητές τούς χρησιμοποιούν για εργασίες. Λέω ψέματα; Και κονομάνε χρήματα οι καθηγητές! Αυτό δεν είναι παραεμπόριο ή εμπόριο μέσα στο πανεπιστήμιο; Γιατί δεν λέει κάποιος ότι με πόρους του πανεπιστημίου χρησιμοποιούν τους φοιτητές τους για να κάνουν δουλειές; Γιατί δεν μιλάει κάποιος για την κομματικοποίηση των πανεπιστημίων; «Θα κάνουμε ιδιωτικά πανεπιστήμια». Κι εγώ υπέρ είμαι. Ας λύσουμε το πρόβλημα των δημοσίων. Σταματήστε τις κομματικές παρατάξεις από τα πανεπιστήμια. Κλείστε τις επιτέλους! Τι δουλειά έχει το πανεπιστήμιο με τα κόμματα; Που παίρνει ένας μια μπατανόβουρτσα και βάφει! Όλοι περάσαμε από εκεί. Ο ένας γράφει ΠΑΣΠ, ο άλλος γράφει ΟΝΝΕΔ, ό,τι θέλει ο καθένας. Σταματήστε αυτή την ιστορία.
Κύριε Πρόεδρε, ξεπερνάμε το εικοστό πέμπτο λεπτό.
Κλείνω εδώ για να μην ξεπερνάμε τον χρόνο, αν και ξεπεράσατε εσείς, κύριε Τασούλα, την ευγένεια. Είστε ευγενικός άνθρωπος. Δεν πειράζει, θα τα πούμε την επόμενη φορά. Κύριε Μητσοτάκη, κάντε μου μια χάρη. Ένα λεπτό στα σαράντα είναι λίγο. Δεν πειράζει. Όμως, τη Συμφωνία των Πρεσπών ακυρώστε την. Κάντε τα πάντα να ακυρωθεί. Θα σας ευγνωμονεί η Μακεδονία. Σας το λέω από τώρα και το προσυπογράφω. Το λένε και οι Βουλευτές σας. Ντρέπονται πολλοί εξ αυτών να πουν ότι δεν θα ακυρωθεί η Συμφωνία. Για να μην ντρέπονται όλοι οι Έλληνες, λοιπόν, ακυρώσετε τη Συμφωνία των Πρεσπών και φωνάξτε μας να δούμε ποιες είναι οι κόκκινες γραμμές. Για όλους μας είναι πρώτα η Ελλάδα, πρώτα οι Έλληνες, πρώτα η πατρίδα, πρώτα το έθνος! Σας ευχαριστώ πάρα πολύ.
Καλείται στο Βήμα ο κ. Γιάνης Βαρουφάκης, Πρόεδρος της Κοινοβουλευτικής Ομάδας ΜέΡΑ25.
Κυρίες και κύριοι συνάδελφοι, ποτέ στην ιστορία της Βουλής των Ελλήνων - ίσως από την περίοδο της αποστασίας - δεν έχει πληγωθεί το κύρος του Κοινοβουλίου τόσο πολύ όσο τα τελευταία μνημονιακά χρόνια, ιδίως τα τελευταία τέσσερα χρόνια. [[ΑΛΛΑΓΗ ΣΕΛΙΔΑΣ]] [[Να μπει η σελ.218]] [[Να μπουν οι σελ.220-221]] Οι πολίτες παρακολουθούν για χρόνια τώρα μια φαρσοκωμωδία. Οι Βουλευτές της Συμπολίτευσης να υπερψηφίζουν νομοσχέδια με τα οποία διαφωνούσαν και εσείς της τότε αντιπολίτευσης συχνά να καταψηφίζετε νομοσχέδια με τα οποία κατά βάθος συμφωνούσατε. Πρόκειται για έναν πρωτόγνωρο εξευτελισμό της κοινοβουλευτικής διαδικασίας που ρίχνει τη σκιά του ακόμα και στη σημερινή Βουλή. Ποιες είναι οι προοπτικές αυτής της Βουλής να επουλώσει αυτήν την πληγή; Ακούγοντας κάποιος τις προγραμματικές σας δηλώσεις, κύριε Μητσοτάκη, διακρίνει μια ευχάριστη ευθυγράμμιση ιδεολογίας και εξαγγελιών. Πράγματι, ο χείμαρρος των εξαγγελιών, των νομοσχεδίων που προετοιμάζετε, μοιάζουν να συνάδουν με τις πεποιθήσεις σας και αυτό το χαιρετίζω. Αυτό που, όμως, είναι σίγουρο είναι ότι δεν συνάδουν με τις δεσμεύσεις σας. Άκουσα με χαρά να εξαγγέλλετε τη μείωση των φορολογικών συντελεστών των επιχειρήσεων και παράλληλα, τη μείωση ουσιαστικά του αφορολόγητου, ιδιαίτερα των φτωχότερων ανθρώπων. Ναι, αλλά πριν από αυτό είχατε δεσμευτεί στο 3,5% πρωτογενές πλεόνασμα και αυτά τα δύο φάσκουν και αντιφάσκουν. Δίνετε υποσχέσεις που απαιτούν ρήξη με τους δανειστές που ταυτόχρονα υπόσχεστε ότι δεν θα κάνετε. Πρόκειται για μια ιδιόρρυθμη και ιδιότυπη μορφή μνημονιακού λαϊκισμού. Κύριε Πρωθυπουργέ, ποιος είναι ο υπ' αριθμόν ένας καταστροφέας των επιχειρήσεων σήμερα; Νομίζω ότι, αν βγούμε έξω και ρωτήσουμε επιχειρηματίες, θα μας πουν για την 100% προπληρωμή του φόρου που έφερε ο ΣΥΡΙΖΑ και για την οποία, δυστυχώς, δεν άκουσα τίποτα από εσάς σήμερα. Είναι ο ελέφαντας στην Αίθουσα του Κοινοβουλίου η παντελής έλλειψη αναφοράς σ' αυτό το όνειδος, που βάζει «λουκέτα» στις επιχειρήσεις και που στέλνει τα παιδιά μας στο εξωτερικό. Εμείς, ως ΜέΡΑ25, θα κατεβάσουμε τροπολογία σε οποιοδήποτε φορολογικό νομοσχέδιο, προτείνοντας την κατάργηση της 100% προπληρωμής του φόρου. Είναι μια τροπολογία που εσείς θα απορρίψετε όχι γιατί διαφωνείτε, αλλά λόγω των δεσμεύσεών σας στους δανειστές. Κύριε Πρωθυπουργέ, κύριοι Βουλευτές, κυρίες και κύριοι συνάδελφοι, το τέταρτο μνημόνιο το οποίο έφερε τον περασμένο Αύγουστο ο ΣΥΡΙΖΑ θα σας αναγκάζει καθημερινά να αυτοκαταργείστε, όπως ανάγκαζε τους συντρόφους του ΣΥΡΙΖΑ να αυτοκαταργούνται εδώ και τέσσερα χρόνια. Θα σας σέρνει σε αναποτελεσματικές, ολοένα αντιλαϊκότερες, αυταρχικότερες πολιτικές. Βρισκόμαστε ακόμα στη δίνη των μνημονίων, βρισκόμαστε ακόμα σε μια πολύ δυσάρεστη θέση, που η εφαρμογή του προγράμματός σας, η εφαρμογή του προγράμματος του ΣΥΡΙΖΑ, το δικό μας πρόγραμμα απαιτούν ρήξη με τις πολιτικές των δανειστών. Ο κύριος Πρωθυπουργός μάς λέει ότι δεν ισχύει αυτό, ότι θα πάει στις Βρυξέλλες και θα καταπλήξει τους δανειστές με την αξιοπιστία του και έτσι θα πετύχει τη μείωση του στόχου του πρωτογενούς πλεονάσματος. Κύριε Μητσοτάκη, έχω νέα για σας: Την αξιοπιστία του κ. Τσίπρα στα μάτια των δανειστών δεν θα τη φτάσετε ποτέ. Όσο και να προσπαθήσετε, όσο κατακλυσμική και να είναι η λαίλαπα νομοσχεδίων των πρώτων εκατό ημερών σας, η κ. Μέρκελ, ο κ. Σολτς, η κ. Λαγκάρντ, ο κ. Ντράγκι θα παραμείνουν πιο εντυπωσιασμένοι από την αποτελεσματικότητα με την οποία ο μεταλλαγμένος ΣΥΡΙΖΑ έκοψε το ΕΚΑΣ, παρήγαγε υπερπλεονάσματα, χάρισε τα αεροδρόμια ουσιαστικά, τα τρένα. Στην καλύτερη περίπτωση για σας, να σας θεωρήσουν άξιο συνεχιστή του κ. Τσίπρα. Πιο αξιόπιστο από εκείνον ποτέ, όπερ μεθερμηνευόμενον, όπως λέει και το ΚΚΕ πολύ σωστά, τα ματωμένα πλεονάσματα που επέβαλαν στον κ. Τσίπρα θα παραμείνουν και θα παραμείνουν λόγω της άρνησης της γερμανικής κυβέρνησης για αναδιάρθρωση χρέους με συναινετικά μέσα. Αυτά τα πλεονάσματα θα παραμείνουν εγγυητές της αναπαραγωγής της χρεοδουλοπαροικίας, βασικός λόγος που θα φεύγουν και άλλα παιδιά μας στο εξωτερικό τα επόμενα χρόνια. Ας δούμε κάποιες από τις εξαγγελίες σας. Πάρτε τα κόκκινα δάνεια, για παράδειγμα. Τι προτείνετε; Αντί να μεταφερθούν, όπως προτείνει το ΜέΡΑ25, σε μια δημόσια εταιρεία διαχείρισης ιδιωτικού χρέους, προτείνετε επίσπευση των πωλήσεών τους στα funds, στα αρπακτικά ταμεία, επίσπευση των εξώσεων και των πλειστηριασμών, επιτάχυνση του φαύλου κύκλου, όπου μειώνονται οι αξίες των ακινήτων δίπλα στα ακίνητα που βγήκαν στον πλειστηριασμό, αύξηση της πίεσης είτε για ανακεφαλαιοποίηση των συστημικών τραπεζών από το «μαξιλαράκι» που σας κληροδότησε ο κ. Τσίπρας είτε για κατευθείαν επιδότηση των αρπακτικών funds για να πληρώνουν στις τράπεζες ένα μεγαλύτερο ποσοστό. Προτείνετε, με άλλα λόγια, μεγέθυνση της χρεοκοπίας τόσο των νοικοκυριών όσο και του κράτους, με μόνους κερδισμένους τα αρπακτικά ταμεία και τους εγχώριους ατζέντηδές τους, που βεβαίως εύλογα ζητωκραυγάζουν τη Νέα Δημοκρατία και τη νίκη σας. Αν δούμε όλα τα άλλα στοιχεία του παζλ που σχηματίζεται - ιδιωτικοποιήσεις, εργασιακά, το ασφαλιστικό, στο οποίο δεν αναφερθήκατε, αλλά γνωρίζουμε τη ροπή σας προς ιδιωτικοποίηση - βλέπουμε μια τάση όχι προς φιλελεύθερη κατεύθυνση, αλλά βλέπουμε μια τάση προς ολιγοπωλιακές ρυθμίσεις υπέρ συγκεκριμένων προσοδοφόρων συμφερόντων. Να πάρουμε τη δημόσια περιουσία; Αντί για τη μετατροπή του ΤΑΙΠΕΔ και του Υπερταμείου σε μια δημόσια αναπτυξιακή τράπεζα, όπως προτείνει το ΜέΡΑ25, που θα μπορούσε να χρησιμοποιήσει τη δημόσια περιουσία όχι για να την πουλήσει, αλλά ως εχέγγυο για να δημιουργήσει επενδυτικές ροές στον ιδιωτικό και δημόσιο τομέα - με τις μετοχές αυτής της αναπτυξιακής τράπεζας να περνούν, για παράδειγμα, στο ΙΚΑ, έτσι ώστε να αποζημιωθεί για την απομείωση της κεφαλαιοποίησης επί PSI - προτείνετε περαιτέρω ξεπούλημα υπέρ της προσοδοφορίας συγκεκριμένων «ημετέρων» ολιγαρχών και κατά της κοινωνίας. Μιλήσατε για την ιδιωτικοποίηση της ΔΕΗ και κάνετε μία άστοχη, πιστεύω, σύγκριση με τον ΟΤΕ. Είναι άλλο μία εταιρεία τηλεπικοινωνιών και άλλο ένα φυσικό μονοπώλιο, όπως είναι η ΔΕΗ. Τα τελευταία χρόνια, υπό την πίεση των δανειστών και με τη συμμετοχή σε αυτήν τη διαδικασία της κυβέρνησης Τσίπρα, η ΔΕΗ απαξιώθηκε, λόγω της έρπουσας ιδιωτικοποίησης επί ΣΥΡΙΖΑ, λόγω των συμβάσεων με ιδιώτες, που ήταν ιδιαίτερα επιζήμιες για τη ΔΕΗ, και λόγω της αφαίμαξης του τζίρου της ΔΕΗ από την κυβέρνηση για λόγους αποπληρωμής διαφόρων υποχρεώσεων. Περισσότερη ιδιωτικοποίηση θα είναι τόσο θεραπευτική όσο το να δίνεις λίγο περισσότερο δηλητήριο στον δηλητηριασμένο. Ας πάρουμε το θέμα του κατώτατου μισθού, τα εργασιακά και τη σχέση με τη φορολόγηση των επιχειρήσεων. Θα θέλαμε εμείς στο ΜέΡΑ25 να σας ακούσουμε - και θα το χειροκροτούσαμε - να μας μιλάτε για μία κατάργηση της προπληρωμής του φόρου επιχειρήσεων, μία μείωση του συντελεστή φορολόγησης των πολύ μικρών επιχειρήσεων, θα έλεγα και στο 15%, αλλά σε καμμία περίπτωση για τις ολιγοπωλιακές αλυσίδες κάτω από το 26%, με μία ταυτόχρονη γενναία αύξηση στον κατώτατο μισθό, μία τέτοια αντιστάθμιση. Δεν το βλέπουμε, όμως, αυτό. Διαβάζουμε τις προτάσεις του ΣΕΒ για ακόμα περισσότερη ελαστικότητα στην αγορά εργασίας, κωδικός για τη μεγαλύτερη εξαθλίωση, για χαμηλότερους κατώτατους μισθούς. Και σαν να θέλατε να επιβεβαιώσετε αυτή τη ροπή σας καταργήσατε την Επιθεώρηση Εργασίας. Φαίνεται ότι δεν έχετε κατανοήσει ότι στον βωμό της ενίσχυσης της εργοδοσίας, η περαιτέρω εξαθλίωση των εργαζομένων του ιδιωτικού τομέα συμπιέζει την ενεργό ζήτηση, τους τζίρους και εντέλει τα δημόσια έσοδα. Κύριε Πρωθυπουργέ, αναρωτιέμαι αν αντιλαμβάνεστε ότι είστε ο τυχερότερος Πρωθυπουργός της μνημονιακής Ελλάδας. Θυμάμαι την έκδηλη ανακούφιση στο πρόσωπο του καλού συναδέλφου, που δεν είναι εδώ, του κ. Σταϊκούρα, όταν μαζί με τον κ. Χαρδούβελη μού παρέδιδαν το άδειο ταμείο, τον Γενάρη του 2015, από το οποίο έπρεπε να αποπληρώσω εντός του 2015 το εξωφρενικό ποσό των 22 δισεκατομμυρίων στην τρόικα και στους δανειστές. Αντίθετα με τότε, αντίθετα με τις συνθήκες υπό τις οποίες ανέλαβε Πρωθυπουργός ο κ. Σαμαράς, αντίθετα με τις συνθήκες υπό τις οποίες ανέλαβε Πρωθυπουργός ο κ. Παπανδρέου, αν και η χώρα σήμερα είναι πιο πτωχευμένη από ποτέ, εσείς αναλάβατε χωρίς καμμία αγωνία για το πώς θα αποπληρώνετε τους δανειστές τα επόμενα δέκα χρόνια. Αυτό το χρωστάτε στον κ. Τσίπρα, στον κ. Δραγασάκη, στον κ. Τσακαλώτο, οι οποίοι όχι μόνο ανέσυραν τη Νέα Δημοκρατία από τον πάτο μιας τεράστιας ήττας το βράδυ του δημοψηφίσματος του Ιουλίου του 2015, ζητώντας την ψήφο σας έτσι ώστε από κοινού να ανατρέψετε το «όχι» του ελληνικού λαού, αλλά τρία χρόνια μετά, τον περασμένο Αύγουστο, η κυβέρνηση Τσίπρα εξασφάλισε νέα δάνεια, στο πλαίσιο του τέταρτου μνημονίου, από τα οποία θα προσποιείται ότι αποπληρώνετε τους δανειστές μέχρι το 2021. Και το πιο σημαντικό είναι ότι πήραν 100 δισεκατομμύρια αποπληρωμών, που ήταν να γίνουν μεταξύ του 2021 και του 2030, τα μετέφεραν μετά το 2032, τοκιζόμενα βεβαίως, και επιβαρύνοντας έτσι το χρέος, κάτι το οποίο, σε μία γλώσσα όπου ο Τζορτζ Όργουελ θα καταλάβαινε πάρα πολύ καλά, το ονόμασαν «ελάφρυνση χρέους». Δυστυχώς, η προσωπική σας τύχη συμπορεύεται με τη δυστυχία των πολλών. Το κράτος μας είναι πιο πτωχευμένο από ποτέ, αλλά παράλληλα όσοι αγοράζουν κρατικά ομόλογα κερδίζουν αστρονομικά για την εποχή ποσοστά κέρδους. Τα έχετε δει. Αυτό δεν είναι ψήφος εμπιστοσύνης σε κανέναν μας. Απλά, τι συμβαίνει; Πώς γίνεται να κερδίζουν οι κερδοσκόποι αγοράζοντας δημόσιο χρέος μιας πτωχευμένης χώρας; Είναι απλό. Όταν το 85% και πάνω του δημόσιου χρέους έχει περάσει στην τρόικα και όσο καλά κρατεί ο μνημονιακός δικομματισμός, το μικρό ποσοστό αυτού του χρέους, που εξακολουθεί να διαπραγματεύεται η αγορά, εξασφαλίζεται από την τρόικα και έτσι μοσχοπουλιέται σε μία παγκόσμια αγορά ομολόγων με αρνητικά επιτόκια. Το ίδιο, όμως, συμβαίνει και με το ιδιωτικό χρέος. Κάθε κόκκινο δάνειο που πουλιέται σε ξένο αρπακτικό ταμείο από το Delaware, από το New Jersey - και το αγοράζει με ένα ευτελές ποσοστό 8% επί της ονομαστικής του αξίας - καταστρέφει συμπολίτες μας, μειώνει κι άλλο την κεφαλαιοποίηση των τραπεζών, ρίχνει ακόμα μεγαλύτερη σκοτοδίνη στην αγορά ακινήτων. Το ότι τα όρνια παχαίνουν από το κουφάρι της κοινωνίας μας, δεν σημαίνει ότι η κοινωνία μας ανανήπτει. Αυτό είναι το πρώτο μέγα παράδοξο της σημερινής ιστορικής συγκυρίας. Ποτέ τόσοι λίγοι δεν πλούτισαν τόσο γρήγορα την ώρα που οι πολλοί καταβαραθρώνονται. Το δεύτερο μεγάλο παράδοξο αφορά την αγαστή συνύπαρξη στην Κυβέρνησή σας αυτοαποκαλούμενων φιλελεύθερων και ακροδεξιών. Κάποτε ο εκ των γκουρού του οικονομικού φιλελευθερισμού, ο πολύ σπουδαίος Friedrich Von Hayek, είχε πει μία αλήθεια για μας τους αριστερούς, που πόναγε. Είχε πει - φαντάζομαι το θυμάστε - ότι το πρόβλημα με τον σοσιαλισμό είναι ότι για να τον εφαρμόσουν οι σοσιαλιστές πρέπει να κάνουν πράγματα τα οποία παραβιάζουν τις βασικές αρχές των σοσιαλιστών. Κάτι αντίστοιχο αντιμετωπίζετε κι εσείς σήμερα. Η εφαρμογή αυτών που ονομάζετε «φιλελεύθερες πολιτικές», αλλά ουσιαστικά ενισχύουν τις ολιγοπωλιακές δυνάμεις - που στόχο έχουν τη συλλογή προσόδων - ιδίως σε συνθήκες τέταρτου μνημονίου απαιτούν πράξεις από εσάς, που παραβιάζουν βασικές αρχές του φιλελευθερισμού. Η καταστολή, ο «νόμος και τάξη», πάνε χέρι - χέρι με τις πολιτικές τις οποίες θα ακούμε και θα βλέπουμε να έρχονται σε αυτήν την Αίθουσα του Κοινοβουλίου τις επόμενες εβδομάδες. Το έχετε ήδη σηματοδοτήσει με έναν ιδιαίτερα συμβολικό τρόπο, κύριε Μητσοτάκη, επιλέγοντας ως Υπουργό Προστασίας του Πολίτη τέως Υπουργό, που θα έπρεπε όχι να υπουργοποιηθεί, αλλά να λογοδοτήσει για τη μεγαλύτερη παραβίαση ανθρωπίνων δικαιωμάτων στην Ευρωπαϊκή Ένωση, όταν το 2012 ως Υπουργός του ΠΑΣΟΚ δίωξε και διαπόμπευσε οροθετικές γυναίκες. Το μόνο που αναρωτιέμαι είναι γιατί τον χωρίσατε από το έτερό του ήμισυ, τον κ. Λοβέρδο. Κρίμα δεν είναι; Κυρίες και κύριοι συνάδελφοι, την 7η Ιουλίου έκλεισε ένα κεφάλαιο της μνημονιακής Ελλάδας και άνοιξε ένα άλλο. Όπου και να κοιτάξουμε βλέπουμε αυτή τη συνέχεια μεταξύ της προηγούμενης διακυβέρνησης και της σημερινής. Το 2015 με τον ειδικό γραμματέα του ΣΔΟΕ, τον Παναγιώτη Δάνη, επαναφέραμε στο ΣΔΟΕ το καθήκον για έλεγχο της αγοράς - κάτι το οποίο είναι προαπαιτούμενο για τον υγιή ανταγωνισμό - και ξεκινήσαμε μαζί τους αλγοριθμικούς ελέγχους για τη φοροδιαφυγή. Μετά τον Ιούλιο η τρόικα επέβαλε και η κυβέρνηση ΣΥΡΙΖΑ αποδέχθηκε την απορρόφηση του ΣΔΟΕ στην Αρχή Δημοσίων Εσόδων, που βρίσκεται υπό τον άμεσο έλεγχο της τρόικας, της πιστότερης φίλης των εγχώριων μεγαλοφυγάδων. Με εκείνη την μονοκοντυλιά επί κυβέρνησης ΣΥΡΙΖΑ το κράτος έχασε πολλά δισεκατομμύρια διαφυγόντων εσόδων. Τώρα, απλά εσείς, η Νέα Δημοκρατία, έρχεστε να υπογράψετε τη ληξιαρχική πράξη θανάτου του ΣΔΟΕ. Και οι Βουλευτές του ΣΥΡΙΖΑ, που το καλοκαίρι του 2015 το αυτί τους δεν ίδρωνε για τις καταγγελίες του Παναγιώτη Δάνη για την κατάργηση επί της ουσίας του ΣΔΟΕ, σήμερα εξανίστανται. Τα ίδια βλέπουμε και στο μεταναστευτικό. Στο όνομα της Αριστεράς η κυβέρνηση ΣΥΡΙΖΑ κανονικοποίησε το κολαστήριο της Μόριας, δίνοντας την ευκαιρία σε μία νέα Κυβέρνηση της Δεξιάς να υιοθετήσει πιο εύκολα την τακτική, τη στρατηγική, την ιδεολογία του Σαλβίνι. Παραδίδει το Υπουργείο Μεταναστευτικής Πολιτικής στο Υπουργείο Προστασίας του Πολίτη, καταργεί την απόδοση ΑΜΚΑ και συνεπώς την πρόσβαση στις δομές υγείας σε πρόσφυγες, καλλιεργεί ακόμα πιο εχθρικό κλίμα απέναντι στον ξένο. Εκτός, βέβαια, αν ο ξένος έχει 250 χιλιάρικα και οπότε του δίνουμε μία Golden Visa, έτσι ώστε από το Βερολίνο ή από το Παρίσι να μπορεί να αρμέγει τις προσόδους από δύο - τρία διαμερίσματα που θα έχει και θα νοικιάζει μέσω Airbnb στο Κουκάκι ή στα Χανιά ή σε κάποιο νησί. Τα ίδια βλέπουμε και στο μακεδονικό. Δεν θέλω να επαναλάβω πράγματα που έχουν πει άλλοι. Αντίθετα, με το ΜέΡΑ25, κύριε Πρωθυπουργέ, που είχαμε το σθένος να εισπράξουμε το πολιτικό κόστος, υποστηρίζοντας τη Συμφωνία των Πρεσπών, εσείς εξαπατάτε τους ψηφοφόρους σας, αγκαλιάζοντας κυνικά τη Συμφωνία των Πρεσπών μετά την απομάκρυνση από τις κάλπες. Τέλος - και αυτό έχει πολύ μεγάλη σημασία - τα ίδια βλέπουμε στο μείζον θέμα της ενεργειακής και εξωτερικής πολιτικής. Ο αναπάντεχος ακραίος ατλαντισμός της προηγούμενης Κυβέρνησης σάς δημιουργεί πρόβλημα, καθώς σας είναι αδύνατον να τους ανταγωνιστείτε, να τους προφτάσετε. Έδεσαν τη χώρα στο άρμα των πολυεθνικών πετρελαίων και στο όραμα μιας Ελλάδας που θα τη διαπερνούν αγωγοί φυσικού αερίου, στη βόρειο Ελλάδα, με την Ήπειρο σκαμμένη με fracking, με το υπέδαφός της κατεστραμμένο, έτσι ώστε να πλουτίζουν κάποιοι ελάχιστοι ολιγάρχες, μιας Ελλάδας που αγκαλιά με τον κ. Νετανιάχου και τις αμερικανικές πολυεθνικές θα νέμονται την ανατολική Μεσόγειο, δίνοντας εξαιρετική ευκαιρία στον τουρκικό επεκτατισμό να πυροδοτεί εντάσεις στο Αιγαίο. Κάπως έτσι έρχομαι στο τρίτο μέγα παράδοξο της εποχής μας. Αυτοπαρουσιάζεστε ως ευρωπαϊστές, κι όμως έχετε ήδη προσδεθεί στο άρμα που οδηγούν ο κ. Νετανιάχου, ο μεγαλύτερος υποστηρικτής του κ. Νετανιάχου, ο κ. Τραμπ, και βεβαίως τώρα ο κ. Σαλβίνι, του οποίου τη φορολογική και ξενοφοβική ατζέντα αναπαράγετε. Κυρίες και κύριοι της Νέας Δημοκρατίας, συνειδητοποιείτε πως οι κύριοι αυτοί είναι οι μεγαλύτεροι εχθροί της Ευρώπης, είναι οι δυνάμεις που εργάζονται για μία διαλυμένη, διαιρεμένη, αντιδραστική Ευρώπη; Είστε Κυβέρνηση ημερών, αλλά προλάβατε ήδη να δείξετε έτοιμοι να αυτοϋπονομευτείτε, κινούμενοι από μια αγωνία για το πώς θα ικανοποιήσετε τους ισχυρούς. Άκουσα ότι υπερθεματίσατε, λέγοντας ότι οι Βρυξέλλες, η Ευρωπαϊκή Ένωση, επ' ουδενί δεν πρέπει να επαναδιαπραγματευθούν με τον νέο Βρετανό Πρωθυπουργό τη Συμφωνία του Brexit. Το σκεφτήκατε καλά πριν το κάνετε αυτό, όταν υποτίθεται ότι εσείς ζητάτε επαναδιαπραγμάτευση των ματωμένων πλεονασμάτων με την ίδια Ευρωπαϊκή Ένωση; Σκεφτήκατε καλά, κύριε Πρωθυπουργέ, την επιλογή του επόμενου Επιτρόπου μας στην Ευρωπαϊκή Ένωση, στη Κομισιόν; Επιλέξατε έναν κύριο του οποίου το μόνο κατόρθωμα ήταν δουλικά να αναμασά, ως εκπρόσωπος της Κομισιόν, την προπαγάνδα με την οποία η τρόικα επένδυε ηχητικά το καταστροφικό της έργο σε αυτή τη χώρα τόσα χρόνια, έμμεσα, οδηγώντας στην αποδόμηση που βλέπουμε σε ολόκληρη την Ευρωπαϊκή Ένωση. Αδυνατώ να πιστέψω ότι από όλους τους πολιτικούς και τεχνοκράτες της Νέας Δημοκρατίας αυτός ο συγκεκριμένος κύριος ήταν ο καλύτερος που μπορούσατε να επιλέξετε. Κυρίες και κύριοι συνάδελφοι, το 2019, ανεξάρτητα από τις δικές μας κομματικές αντεγκλήσεις και διαμάχες, για λόγους που έχουν να κάνουν με τη συνολική οικονομία της Ευρώπης και γενικότερα, θα είναι χρονιά νέας επιδείνωσης της ατελείωτης κρίσης της Ευρωζώνης. Η Ελλάδα θα συνεχίσει να ασφυκτιά σε μία Ευρώπη που αποδομείται. Και όσο λαοί, όπως ο δικός μας, ασφυκτιούν, τόσο η Ευρώπη θα αποδομείται. Σε αυτό το σκηνικό οι δανειστές, η τρόικα, δεν πρόκειται να σας δώσει ούτε τα ελάχιστα από αυτά που απαιτούνται έτσι ώστε η εφαρμογή του προγράμματός σας να ευοδωθεί, χωρίς να βαθύνει η πτώχευση κράτους, τραπεζών, ανθρώπων, επιχειρήσεων. Να ξέρετε ότι οι δανειστές δεν ενδιαφέρονται καν να πάρουν τα χρήματά τους πίσω. Άλλο τους ενδιαφέρει. Όσο Βερολίνο και Παρίσι εμπλέκονται σε μία τιτάνια διαμάχη η οποία ακυρώνει τις ελάχιστες μεταρρυθμίσεις της Ευρωζώνης, που ίσως την καθιστούσαν κάπως βιώσιμη, το μόνο που ενδιαφέρει τους δανειστές είναι η Ελλάδα να μην τους ενοχλεί, η Ελλάδα να αποσυρθεί στη γωνιά της να αργοπεθαίνει χωρίς φωνές και φασαρίες, με τα παιδιά μας να ψηφίζουν με τα πόδια τους, μεταναστεύοντας. Ε, λοιπόν, όχι. Κυρίες και κύριοι συνάδελφοι, εμείς στο ΜέΡΑ25 δεν θα τους κάνουμε το χατίρι. Προτεραιότητά μας, μέρα νύχτα, εντός και εκτός της Βουλής, είναι να καταδεικνύουμε τόσο την τοξικότητα όσο και την ταξικότητα του μη βιώσιμου χρέους που λειτουργεί ως μέσο υποταγής. Προτεραιότητά μας είναι να θυμίζουμε ότι ενώ έως πέρυσι, με εξαίρεση πολύ λίγους ολιγάρχες, όλες οι κοινωνικές τάξεις στην Ελλάδα έχαναν από την κρίση, άλλες περισσότερο και άλλες λιγότερο, από τότε που πέρασε το τέταρτο μνημόνιο, πέρυσι τον Αύγουστο, δημιουργήθηκαν νέες κερδοσκοπικές ευκαιρίες για μία παρασιτική τάξη, που στηρίζει τώρα τη νέα Κυβέρνηση και η οποία πλουτίζει, την ώρα που ο λαός βουλιάζει όλο και βαθύτερα στη χρεοκοπία και στην αναξιοπρέπεια. Ως το μόνο ενιαίο πανευρωπαϊκό κόμμα σ' αυτό το Κοινοβούλιο το ΜέΡΑ25 επιφυλάσσεται να επιστρέφει ξανά και ξανά στην υποχρέωση όλων των πραγματικά ευρωπαϊστών να τερματίσουμε την ανεύθυνη υπακοή, το «ναι» σε όλα, που σκοτώνει την ελπίδα μιας κοινής ευρωπαϊκής ευημερίας και έτσι ενισχύει τον ευρωσκεπτικισμό πανευρωπαϊκά. Κυρίες και κύριοι συνάδελφοι, το πώς θα αποδράσει η χώρα μας από τη φυλακή χρέους είναι η πρώτη βασική προτεραιότητα του ΜέΡΑ25. Υπάρχει, όμως, και μία δεύτερη βασική προτεραιότητα: Η αποσόβηση της κλιματικής καταστροφής που συνάδει - ευτυχώς! - με το αποτελεσματικό αναπτυξιακό μοντέλο του μέλλοντος. Δεν έχουμε πλέον να επιλέξουμε μεταξύ μιας οικολογικής πολιτικής και μιας οικονομικά ορθολογικής επιλογής. Ευτυχώς, η τεχνολογία έχει εξελιχθεί αρκετά, για να μας επιτρέψει ένα νέο αναπτυξιακό μοντέλο, το οποίο συνάδει με την καταπολέμηση της μεγάλης αυτής απειλής για τα παιδιά μας. Γι' αυτό, το ΜέΡΑ25 προτείνει αυτή η Βουλή άμεσα να ανακηρύξει ως κύρια προτεραιότητά της τη μετάβαση έως το 2030 σε οικονομία μηδενικής εξάρτησης από ορυκτά καύσιμα, ακύρωση των εξορύξεων στον ελλαδικό χώρο και στην Ανατολική Μεσόγειο. Αντί για εξορύξεις και αγωγούς, αντί για μία ιδιωτικοποιημένη ΔΕΗ, πρόγραμμα επενδύσεων στην καθολική ηλεκτροκίνηση, όχι μόνο στα νησιά, αλλά και σ' ένα αποκεντρωμένο, δημόσιο μεν, αλλά όχι κρατικοδίαιτο, κοινοτικό σύστημα παραγωγής και διανομής ανανεώσιμης ηλεκτρικής ενέργειας. Κυρίες και κύριοι συνάδελφοι, τη χαμένη τιμή του Κοινοβουλίου μας δεν θα την επιστρέψουν όσοι τρέμουν τη ρήξη με τους δανειστές, την «EXXON MOBIL» ή τον κ. Τραμπ. Εμείς δεν θέλουμε ρήξη, αλλά δεν τη φοβόμαστε τη ρήξη. Γιατί η ευημερία των πολλών θέλει αρετή και τόλμη. Σας ευχαριστώ.
Κυρίες και κύριοι συνάδελφοι, πριν κηρύξω τη λήξη της συνεδριάσεως, επιτρέψτε μου να ενημερώσω το Σώμα για ορισμένα ζητήματα που έφθασαν στο Προεδρείο και αφορούν σε συναδέλφους. Ο συνάδελφος κ. Βασίλειος Γιόγιακας ζητεί άδεια ολιγοήμερης απουσίας στο εξωτερικό, από την 1η Αυγούστου 2019 έως τις 5 Αυγούστου 2019. Η Βουλή εγκρίνει;
Η Βουλή ενέκρινε τη ζητηθείσα άδεια. Κυρίες και κύριοι συνάδελφοι, ο κ. Βαρουφάκης, Πρόεδρος της Κοινοβουλευτικής Ομάδας του κόμματος ΜέΡΑ25, υπέβαλε την εξής ενημέρωση με την ακόλουθη επιστολή: «Με την παρούσα θα ήθελα να σας γνωρίσω πως σύμφωνα με το άρθρο 17 παράγραφος 2 του Κανονισμού της Βουλής, ως αναπληρωτές - εκπρόσωποι της Κοινοβουλευτικής Ομάδας του ΜέΡΑ25 ορίζονται οι Βουλευτές Β1 Βόρειου Τομέα Αθηνών κ. Κλέωνας Γρηγοριάδης και Α΄ Αθηνών κ. Αγγελική Αδαμοπούλου. Επιπλέον, ως Γραμματέας της Κοινοβουλευτικής Ομάδας ορίζεται η Βουλευτής Β΄ Πειραιώς κ. Φωτεινή Μπακαδήμα.». Η προαναφερθείσα επιστολή καταχωρίζεται στα Πρακτικά και έχει ως εξής:
Επίσης, η κ. Αλεξοπούλου Χριστίνα, Βουλευτής Αχαΐας, υπέβαλε στο Προεδρείο της Βουλής δήλωση, με την οποία ανεπιφύλακτα δηλώνει πως επιλέγει το βουλευτικό αξίωμα ως Βουλευτής Αχαΐας έναντι οιασδήποτε άλλης ασυμβίβαστης ιδιότητας ή έργου. Η προαναφερθείσα δήλωση καταχωρίζεται στα Πρακτικά και έχει ως εξής:
Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 0.01΄ λύεται η συνεδρίαση για σήμερα Κυριακή 21 Ιουλίου 2019 και ώρα 10.00΄, με αντικείμενο εργασιών του Σώματος: συνέχιση της συζητήσεως επί των Προγραμματικών Δηλώσεων της Κυβερνήσεως, σύμφωνα με την ημερήσια διάταξη.